**LEGE nr. 98 din 19 mai 2016privind achizițiile publice**

|  |  |
| --- | --- |
| EMITENT |  PARLAMENTUL |

Publicat în  MONITORUL OFICIAL nr. 390 din 23 mai 2016Notă  
Articolul XI din ORDONANȚA DE URGENȚĂ nr. 26 din 18 martie 2022, publicată în MONITORUL OFICIAL nr. 272 din 21 martie 2022 prevede:  
Articolul XI  
(1) Prevederile art. I și II se aplică procedurilor de atribuire inițiate după data intrării în vigoare a prezentei ordonanțe de urgență.  
(2) Procedurile de atribuire în curs de desfășurare la data intrării în vigoare a prezentei ordonanțe de urgență rămân supuse legislației în vigoare la data inițierii acestora. Prin procedură de atribuire în curs de desfășurare se înțelege orice procedură pentru care s-a transmis un anunț de participare, un anunț de participare simplificat, sau, după caz, o invitație de participare până la data intrării în vigoare a prezentei ordonanțe de urgență.  
(3) Prevederile art. I și II din prezenta ordonanță de urgență se aplică contractelor de achiziție publică/contractelor sectoriale/acordurilor-cadru încheiate de la data intrării în vigoare, iar la contractele aflate în derulare doar pentru situații juridice născute de la data intrării în vigoare a prezentei ordonanțe de urgență.  
(4) Prevederile art. III din prezenta ordonanță de urgență se aplică numai contestațiilor, cererilor sau plângerilor formulate, respectiv termenelor de introducere a acțiunii începute de la intrarea în vigoare a prezentei ordonanțe de urgență.  
(5) Contestațiile, procesele și cererile aflate în curs de soluționare în fața Consiliului Național pentru Soluționarea Contestațiilor sau, după caz, a instanțelor judecătorești la data intrării în vigoare a prezentei ordonanțe de urgență se judecă potrivit regulilor prevăzute de legea în vigoare la data la care au fost înregistrate.  
(6) Prevederile art. IV și [V](https://legislatie.just.ro/Public/DetaliiDocument/252773#A94) din prezenta ordonanță de urgență se aplică și pentru cererile depuse și nesoluționate, până la data intrării în vigoare a prezentei ordonanțe de urgență.  
(7) Prevederile art. VI pct. 1-7, art. VII-IX din prezenta ordonanță de urgență se aplică după intrarea în vigoare a prezentei ordonanțe de urgență.  
(8) Prevederile art. VI pct. 8 din prezenta ordonanță de urgență nu se aplică înștiințărilor comunicate unităților administrativ-teritoriale, până la data intrării în vigoare a prezentei ordonanțe de urgență.  
Articolul III din LEGEA nr. 86 din 12 aprilie 2022, publicată în MONITORUL OFICIAL nr. 366 din 13 aprilie 2022 prevede:  
Articolul III  
(1) Procedurile de atribuire în curs de desfășurare la data intrării în vigoare a prezentei legi se supun legislației în vigoare la data inițierii acestora.  
(2) Prin procedură de atribuire în curs de desfășurare se înțelege orice procedură pentru care s-a transmis un anunț de participare, un anunț de participare simplificat sau o invitație de participare până la data intrării în vigoare a prezentei legi.  
Articolul XI din ORDONANȚA DE URGENȚĂ nr. 52 din 23 mai 2024, publicată în MONITORUL OFICIAL nr. 483 din 24 mai 2024 prevede:  
Articolul XI  
(1) Prezenta ordonanță de urgență se aplică contractelor de achiziție publică/sectorială/acordurilor-cadru încheiate după data intrării sale în vigoare.  
(2) Prevederile prezentei ordonanțe de urgență se aplică în mod corespunzător și în cazul modificării contractelor de achiziție publică/sectorială/acordurilor-cadru aflate în derulare la data intrării acesteia în vigoare.  
(3) În situația în care procedurile de atribuire se află în etapa anterioară datei-limită de depunere a ofertelor, autoritatea/ entitatea contractantă este obligată să întreprindă diligențele necesare în vederea aplicării în mod corespunzător a prezentei ordonanțe de urgență.  
Parlamentul României adoptă prezenta lege.  
  
**Capitolul I Dispoziții generale**  
**Secţiunea 1 Obiect, scop și principii**  
  
Articolul 1  
Prezenta lege reglementează modul de realizare a achizițiilor publice, procedurile de atribuire a contractelor de achiziție publică și de organizare a concursurilor de soluții, instrumentele și tehnicile specifice care pot fi utilizate pentru atribuirea contractelor de achiziție publică, precum și anumite aspecte specifice în legătură cu executarea contractelor de achiziție publică.  
  
Articolul 2  
(1) Scopul prezentei legi îl constituie asigurarea cadrului legal necesar pentru a realiza achiziționarea de bunuri, servicii și lucrări în condiții de eficiență economică și socială.(2) Principiile care stau la baza atribuirii contractelor de achiziție publică și a organizării concursurilor de soluții sunt:  
a) nediscriminarea;  
b) tratamentul egal;  
c) recunoașterea reciprocă;  
d) transparența;  
e) proporționalitatea;  
f) asumarea răspunderii.  
  
**Secţiunea a 2-a Definiții**  
Articolul 3  
(1) În sensul prezentei legi, termenii și expresiile de mai jos au următoarele semnificații:  
a) abatere profesională - orice comportament culpabil care afectează credibilitatea profesională a operatorului economic în cauză, cum ar fi încălcări ale drepturilor de proprietate intelectuală, săvârșite cu intenție sau din culpă gravă, inclusiv încălcări ale normelor de deontologie în sensul strict al profesiei căreia îi aparține acest operator;  
b) achiziție sau achiziție publică - achiziția de lucrări, de produse sau de servicii prin intermediul unui contract de achiziție publică de către una ori mai multe autorități contractante de la operatori economici desemnați de către acestea, indiferent dacă lucrările, produsele sau serviciile sunt destinate ori nu realizării unui interes public;  
c) acord-cadru - acordul încheiat în formă scrisă între una sau mai multe autorități contractante și unul ori mai mulți operatori economici care are ca obiect stabilirea termenilor și condițiilor care guvernează contractele de achiziție publică ce urmează a fi atribuite într-o anumită perioadă, în special în ceea ce privește prețul și, după caz, cantitățile avute în vedere;  
d) activități de achiziție auxiliare - activități care constau în furnizarea de asistență și suport pentru activitățile de achiziție, în special infrastructura tehnică care să permită autorităților contractante atribuirea de contracte de achiziție publică sau încheierea de acorduri-cadru pentru lucrări, produse ori servicii, sau asistență și consiliere cu privire la desfășurarea ori structurarea procedurilor de achiziție publică, sau pregătirea și administrarea procedurilor de atribuire în numele și în beneficiul autorității contractante în cauză;  
e) activități de achiziție centralizate - activitățile desfășurate de o unitate de achiziții centralizate în mod permanent prin achiziția în nume propriu de produse și/sau servicii destinate unei/unor alte autorități contractante, ori prin atribuirea de contracte de achiziție publică sau încheierea de acorduri-cadru pentru lucrări, produse ori servicii în numele și pentru o altă/alte autoritate/autorități contractante;  
f) anunț de intenție valabil în mod continuu - anunțul de intenție publicat de autoritatea contractantă ca modalitate de inițiere a unei proceduri de atribuire pentru achiziția de servicii sociale ori alte servicii specifice, prevăzute în anexa nr. 2, alternativă anunțului de participare, în cuprinsul căruia se face referire în mod specific la categoriile de servicii care fac obiectul contractelor ce urmează să fie atribuite, se indică faptul că respectivele contracte sunt atribuite fără publicarea ulterioară a unui anunț de participare și se invită operatorii economici interesați să își exprime în scris interesul pentru participarea la procedura de atribuire;  
g) candidat - orice operator economic care a depus o solicitare de participare în cadrul unei proceduri de licitație restrânsă, negociere competitivă, dialog competitiv sau parteneriat pentru inovare ori care a fost invitat să participe la o procedură de negociere fără publicare prealabilă;  
h) cerințe de etichetare - cerințele care trebuie să fie îndeplinite de lucrări, produse, servicii, procese sau proceduri pentru a obține o anumită etichetă;  
i) ciclu de viață - ansamblul etapelor succesive și/sau interdependente, care includ cercetarea și dezvoltarea care urmează a fi efectuate, producția, comercializarea și condițiile acesteia, transportul, utilizarea și întreținerea, pe toată durata existenței unui produs ori a unei lucrări sau a prestării unui serviciu, de la achiziția materiilor prime ori generarea resurselor până la eliminare, curățarea amplasamentului și încheierea serviciului sau a utilizării;  
j) concursuri de soluții - procedurile care permit autorității contractante să achiziționeze, în special în domeniul amenajării teritoriului și urbanismului, al arhitecturii și ingineriei sau al prelucrării datelor, un plan ori un proiect selectat de un juriu pe baze concurențiale, cu sau fără acordarea de premii;  
k) lucrare - rezultatul unui ansamblu de lucrări de construcții de clădiri sau lucrări de geniu civil, suficient în sine pentru a îndeplini o funcție economică sau tehnică;  
(la 28-07-2022, Litera k) din Alineatul (1) , Articolul 3 , Sectiunea a 2-a , Capitolul I a fost modificată de Punctul 1, Articolul I din LEGEA nr. 256 din 21 iulie 2022, publicată în MONITORUL OFICIAL nr. 744 din 25 iulie 2022 )  
l) contract de achiziție publică - contractul cu titlu oneros, asimilat, potrivit legii, actului administrativ, încheiat în scris între unul sau mai mulți operatori economici și una ori mai multe autorități contractante, care are ca obiect execuția de lucrări, furnizarea de produse sau prestarea de servicii;  
m) contract de achiziție publică de lucrări - contractul de achiziție publică care are ca obiect: fie exclusiv execuția, fie atât proiectarea, cât și execuția de lucrări în legătură cu una dintre activitățile prevăzute în anexa nr. 1; fie exclusiv execuția, fie atât proiectarea, cât și execuția unei lucrări; fie realizarea, prin orice mijloace, a unei lucrări care corespunde cerințelor stabilite de autoritatea contractantă care exercită o influență determinantă asupra tipului sau proiectării lucrării;  
(la 28-07-2022, Litera m) din Alineatul (1) , Articolul 3 , Sectiunea a 2-a , Capitolul I a fost modificată de Punctul 1, Articolul I din LEGEA nr. 256 din 21 iulie 2022, publicată în MONITORUL OFICIAL nr. 744 din 25 iulie 2022 )  
n) contract de achiziție publică de produse - contractul de achiziție publică care are ca obiect achiziția de produse prin cumpărare, inclusiv cu plata în rate, închiriere, leasing cu sau fără opțiune de cumpărare ori prin orice alte modalități contractuale în temeiul cărora autoritatea contractantă beneficiază de aceste produse, indiferent dacă dobândește sau nu proprietatea asupra acestora; contractul de achiziție publică de produse poate include, cu titlu accesoriu, lucrări ori operațiuni de amplasare și de instalare;  
o) contract de achiziție publică de servicii - contractul de achiziție publică care are ca obiect prestarea de servicii, altele decât cele care fac obiectul unui contract de achiziție publică de lucrări potrivit lit. m);  
p) contract pe termen lung - contractul de achiziție publică încheiat pe o durată de cel puțin 5 ani care cuprinde durata de execuție a lucrărilor, dacă acesta are o componentă care constă în execuție de lucrări, precum și durata de prestare a serviciilor, stabilite astfel încât contractantul să obțină un profit rezonabil;  
(la 28-07-2022, Litera p) din Alineatul (1) , Articolul 3 , Sectiunea a 2-a , Capitolul I a fost modificată de Punctul 1, Articolul I din LEGEA nr. 256 din 21 iulie 2022, publicată în MONITORUL OFICIAL nr. 744 din 25 iulie 2022 )  
q) contractant - orice operator economic care este parte la un contract de achiziție publică;  
r) CPV - nomenclatorul de referință în domeniul achizițiilor publice, adoptat prin Regulamentul (CE) nr. 2.195/2002 al Parlamentului European și al Consiliului din 5 noiembrie 2002 privind Vocabularul comun privind achizițiile publice (CPV);  
s) DUAE - documentul unic de achiziții european furnizat în format electronic prin utilizarea formatului standard stabilit de Comisia Europeană, constând în declarația pe propria răspundere a operatorului economic cu privire la îndeplinirea criteriilor de calificare și selecție;  
t) e-Certis - sistemul electronic implementat și administrat de Comisia Europeană cuprinzând informații privind certificate și alte documente justificative solicitate în mod obișnuit de autoritățile contractante în cadrul procedurilor de atribuire;  
u) etichetă - orice document, certificat sau atestare care confirmă că lucrări, produse, servicii, procese sau proceduri îndeplinesc anumite cerințe;  
v) evaluare tehnică europeană - evaluarea documentată a performanțelor unui produs pentru construcții, în ceea ce privește caracteristicile esențiale ale acestuia, în conformitate cu respectivul document de evaluare european, astfel cum este definit în art. 2 pct. 12 din Regulamentul (UE) nr. 305/2011 al Parlamentului European și al Consiliului din 9 martie 2011 de stabilire a unor condiții armonizate pentru comercializarea produselor pentru construcții și de abrogare a Directivei 89/106/CEE a Consiliului;  
w) furnizor - entitatea care pune la dispoziția unui contractant produse, inclusiv servicii de instalare sau amplasare a acestora, dacă este cazul, ori care prestează servicii către acesta, care nu are calitatea de subcontractant;  
x) furnizor de servicii de achiziție - o persoană de drept public sau de drept privat care oferă pe piață activități de achiziție auxiliare;  
y) document al achiziției - anunțul de participare, documentația de atribuire, precum și orice document suplimentar emis de autoritatea contractantă sau la care aceasta face trimitere pentru a descrie ori stabili elemente ale achiziției sau ale procedurii de atribuire;  
z) documentația de atribuire - documentul achiziției care cuprinde cerințele, criteriile, regulile și alte informații necesare pentru a asigura operatorilor economici o informare completă, corectă și explicită cu privire la cerințe sau elemente ale achiziției, obiectul contractului și modul de desfășurare a procedurii de atribuire, inclusiv specificațiile tehnice ori documentul descriptiv, condițiile contractuale propuse, formatele de prezentare a documentelor de către candidați/ofertanți, informațiile privind obligațiile generale aplicabile;  
aa) inovare - realizarea unui produs, serviciu sau proces nou ori care este îmbunătățit în mod semnificativ, inclusiv procese de producție sau de construcție, noi metode de comercializare ori noi metode organizatorice în activitatea comercială, organizarea locului de muncă sau relațiile externe ale organizației, printre altele, cu scopul de a contribui la soluționarea provocărilor societale sau de a sprijini strategia Europa 2020 pentru o creștere inteligentă, ecologică și favorabilă incluziunii;  
bb) licitație electronică - procesul repetitiv desfășurat prin mijloace electronice după o evaluare inițială completă a ofertelor, în cadrul căruia ofertanții au posibilitatea de a reduce prețurile prezentate și/sau de a îmbunătăți alte valori ale unor elemente ale ofertei, care permite clasificarea ofertelor prin metode automate de evaluare;  
cc) liste oficiale - listele administrate de organismele competente, cuprinzând informații cu privire la operatorii economici înscriși pe liste și care reprezintă un mijloc de dovadă a îndeplinirii cerințelor de calificare și selecție prevăzute în liste;  
dd) lot - fiecare parte din obiectul contractului de achiziție publică, obiect care este divizat pentru a adapta dimensiunea obiectului contractelor individuale rezultate astfel încât să corespundă mai bine nevoilor autorității contractante, precum și capacității întreprinderilor mici și mijlocii, sau pe baze calitative, în conformitate cu diferitele meserii și specializări implicate, pentru a adapta conținutul contractelor individuale mai îndeaproape la sectoarele specializate ale IMM-urilor sau în conformitate cu diferitele faze ulterioare ale proiectului;  
ee) lucrări de geniu civil - lucrările de construcții prevăzute în cadrul claselor 45.21, 45.23, 45.24 și 45.25 din anexa nr. 1, cu excepția celor care au ca obiect construcția de clădiri;  
ee^1) mecanism informatic pentru proceduri simplificate - facilitate tehnică implementată în SEAP pentru derularea procedurilor simplificate;  
(la 13-07-2020, Alineatul (1) din Articolul 3 , Sectiunea a 2-a , Capitolul I a fost completat de Punctul 1, Articolul I din ORDONANȚA DE URGENȚĂ nr. 114 din 9 iulie 2020, publicată în MONITORUL OFICIAL nr. 614 din 13 iulie 2020 )  
ff) mijloace electronice - echipamente electronice de procesare, inclusiv compresie digitală, și stocare a datelor emise, transmise și recepționate prin cablu, radio, mijloace optice sau prin alte mijloace electromagnetice;  
gg) ofertant - orice operator economic care a depus o ofertă în cadrul unei proceduri de atribuire;  
hh) ofertă - actul juridic prin care operatorul economic își manifestă voința de a se angaja din punct de vedere juridic într-un contract de achiziție publică. Oferta cuprinde propunerea financiară, propunerea tehnică, precum și alte documente stabilite prin documentația de atribuire;ii) ofertă alternativă - oferta care respectă cerințele minime și eventualele cerințe specifice prevăzute în documentele achiziției, dar care propune o soluție diferită într-o măsură mai mare sau mai mică;  
jj) operator economic - orice persoană fizică sau juridică, de drept public ori de drept privat, sau grup ori asociere de astfel de persoane, inclusiv orice asociere temporară formată între două ori mai multe dintre aceste entități, care oferă în mod licit pe piață executarea de lucrări, furnizarea de produse ori prestarea de servicii, și care este/sunt stabilită/stabilite în:(i) un stat membru al Uniunii Europene;(ii) un stat membru al Spațiului Economic European (SEE);(iii) țări terțe care au ratificat Acordul privind Achizițiile Publice al Organizației Mondiale a Comerțului (AAP), în măsura în care contractul de achiziție publică atribuit intră sub incidența anexelor 1, 2, 4 și 5, 6 și 7 la Apendicele I al Uniunii Europene la acordul respectiv;(iv) țări terțe care se află în proces de aderare la Uniunea Europeană;(v) țări terțe care nu intră sub incidența pct. (iii), dar care sunt semnatare ale altor acorduri internaționale prin care Uniunea Europeană este obligată să acorde accesul liber la piața în domeniul achizițiilor publice;  
(la 05-04-2021, Litera jj) din Alineatul (1) , Articolul 3 , Sectiunea a 2-a , Capitolul I a fost modificată de Punctul 1, Articolul I din ORDONANȚA DE URGENȚĂ nr. 25 din 31 martie 2021, publicată în MONITORUL OFICIAL nr. 346 din 05 aprilie 2021 )  
kk) parteneriat pentru inovare - procedura de atribuire utilizată de autoritatea contractantă pentru dezvoltarea și achiziția ulterioară a unui produs, serviciu sau a unor lucrări inovatoare, în condițiile în care soluțiile disponibile pe piață la un anumit moment nu satisfac necesitățile autorității contractante;  
ll) persoane cu funcții de decizie - conducătorul autorității contractante, membrii organelor decizionale ale autorității contractante ce au legătură cu procedura de atribuire, precum și orice alte persoane din cadrul autorității contractante ce pot influența conținutul documentelor achiziției și/sau desfășurarea procedurii de atribuire;  
mm) referință tehnică - orice specificație elaborată de organismele europene de standardizare, alta decât standardele europene sau alte organizații care au activități de standardizare la care România este parte, în conformitate cu proceduri adaptate în funcție de evoluția cerințelor pieței;  
nn) Sistemul electronic de achiziții publice, denumit în continuare SEAP - desemnează sistemul informatic de utilitate publică, accesibil prin internet la o adresă dedicată, utilizat în scopul aplicării prin mijloace electronice a procedurilor de atribuire și în scopul publicării anunțurilor la nivel național;  
oo) scris(ă) sau în scris - orice ansamblu de cuvinte sau cifre care poate fi citit, reprodus și comunicat ulterior, inclusiv informații transmise și stocate prin mijloace electronice;  
pp) sistem dinamic de achiziții - procesul de achiziție organizat în integralitate prin mijloace electronice și deschis, pe întreaga sa perioadă de valabilitate, oricărui operator economic care îndeplinește criteriile de calificare și selecție, pentru achiziții de uz curent, ale căror caracteristici general disponibile pe piață satisfac necesitățile autorității contractante;  
qq) solicitare de participare - solicitarea transmisă de operatorul economic împreună cu documentele necesare în vederea îndeplinirii cerințelor de calificare în prima etapă în cadrul unei proceduri de licitație restrânsă, negociere competitivă, dialog competitiv sau parteneriat pentru inovare;  
rr) specificații tehnice - cerințe, prescripții, caracteristici de natură tehnică ce permit fiecărui produs, serviciu sau lucrare să fie descris, în mod obiectiv, într-o manieră corespunzătoare îndeplinirii necesității autorității contractante;  
ss) specificație tehnică comună - o specificație tehnică în domeniul tehnologiei informației și comunicațiilor elaborată în conformitate cu articolele 13 și 14 din Regulamentul (UE) nr. 1.025/2012 al Parlamentului European și al Consiliului din 25 octombrie 2012 privind standardizarea europeană, de modificare a Directivelor 89/686/CEE și 93/15/CEE ale Consiliului și a Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE și 2009/105/CE ale Parlamentului European și ale Consiliului și de abrogare a Deciziei 87/95/CEE a Consiliului și a Deciziei nr. 1.673/2006/CE a Parlamentului European și a Consiliului;  
tt) standard - o specificație tehnică adoptată ca standard internațional, standard european sau standard național de către un organism de standardizare recunoscut, pentru aplicare repetată sau continuă, care nu este obligatorie;  
uu) standard european - un standard adoptat de o organizație de standardizare europeană, care este pus la dispoziția publicului;  
vv) standard internațional - un standard adoptat de un organism de standardizare internațional, care este pus la dispoziția publicului;  
ww) standard național - un standard adoptat de un organism de standardizare național, care este pus la dispoziția publicului;  
xx) stat membru - orice stat membru al Uniunii Europene sau al Spațiului Economic European;  
yy) subcontractant/subantreprenor - orice operator economic care nu este parte a unui contract de achiziție publică și care execută anumite părți ori elemente ale lucrărilor/serviciilor, răspunzând în fața contractantului de organizarea și derularea tuturor etapelor necesare în acest scop. Punerea la dispoziție a unui utilaj sau furnizarea de materiale/bunuri în cadrul unui contract de achiziție publică nu este considerată subcontractare în sensul prezentei legi;  
(la 30-08-2021, Litera yy) din Alineatul (1) , Articolul 3 , Sectiunea a 2-a , Capitolul I a fost modificată de Punctul 1, Articolul I din ORDONANȚA nr. 3 din 25 august 2021, publicată în MONITORUL OFICIAL nr. 821 din 27 august 2021 )  
zz) TFUE - Tratatul privind funcționarea Uniunii Europene;  
aaa) Tratate - Tratatul privind Uniunea Europeană și Tratatul privind funcționarea Uniunii Europene;  
bbb) unitate de achiziții centralizate - o autoritate contractantă care furnizează activități de achiziție centralizate și, după caz, activități de achiziție auxiliare;  
ccc) unitate operațională separată - structură din cadrul autorității contractante, separată din punct de vedere tehnic, geografic sau organizatoric de alte structuri ale autorității contractante;  
ddd) zile - zile calendaristice, cu excepția cazurilor în care se prevede expres că sunt zile lucrătoare.  
eee) obiectiv de investiții - rezultatul scontat la investirea de capital pe timp limitat, ca urmare a realizării uneia sau mai multor lucrări, situate pe un amplasament distinct delimitat, care asigură satisfacerea cerințelor formulate de beneficiar;  
(la 28-07-2022, Alineatul (1) din Articolul 3 , Sectiunea a 2-a , Capitolul I a fost completat de Punctul 2, Articolul I din LEGEA nr. 256 din 21 iulie 2022, publicată în MONITORUL OFICIAL nr. 744 din 25 iulie 2022 )  
fff) investiție publică - totalitatea cheltuielilor din fonduri publice, inițiale sau ulterioare, destinate realizării de active fixe de natura domeniului public și/sau privat al statului/unității administrativ-teritoriale, inclusiv înlocuirea activelor fixe uzate, precum și cheltuielile ocazionate de înlocuirea acestora, care se finanțează total sau parțial din fondurile publice.  
(la 28-07-2022, Alineatul (1) din Articolul 3 , Sectiunea a 2-a , Capitolul I a fost completat de Punctul 2, Articolul I din LEGEA nr. 256 din 21 iulie 2022, publicată în MONITORUL OFICIAL nr. 744 din 25 iulie 2022 )(2) Termenele prevăzute în cuprinsul prezentei legi se calculează conform următoarelor reguli:  
a) la calculul unui termen exprimat în zile, luni sau ani de la un anumit eveniment ori act sau acțiune, data la care se produce respectivul eveniment, act ori acțiune nu se ia în considerare;  
b) cu aplicarea în mod corespunzător a dispozițiilor lit. a) și d), termenul exprimat în zile începe să curgă la începutul primei ore a primei zile a termenului și se încheie la expirarea ultimei ore a ultimei zile a termenului;  
c) cu aplicarea în mod corespunzător a dispozițiilor lit. a) și d), termenul exprimat în luni sau ani începe să curgă la începutul primei ore a primei zile a termenului și se încheie la expirarea ultimei ore a zilei care reprezintă ziua din ultima lună sau an corespunzătoare zilei în care a început să curgă termenul; dacă, în cazul termenului exprimat în luni sau ani, în luna în care se încheie termenul nu există o zi corespunzătoare zilei în care a început să curgă termenul, termenul se încheie la expirarea ultimei ore a ultimei zile a lunii respective;  
d) dacă ultima zi a unui termen exprimat în zile, luni sau ani este o zi de sărbătoare legală, duminică sau sâmbătă, termenul se încheie la expirarea ultimei ore a următoarei zile lucrătoare;  
e) la calculul unui termen exprimat în zile lucrătoare se aplică în mod corespunzător dispozițiile lit. a), b) și d), cu deosebirea că zilele nelucrătoare din cadrul termenului nu se iau în considerare.  
  
**Secţiunea a 3-a Autorități contractante**  
Articolul 4  
(1) Au calitatea de autoritate contractantă în sensul prezentei legi:  
a) autoritățile și instituțiile publice centrale sau locale, precum și structurile din componența acestora care au delegată calitatea de ordonator de credite și care au stabilite competențe în domeniul achizițiilor publice;  
b) organismele de drept public;  
c) asocierile formate de una sau mai multe autorități contractante dintre cele prevăzute la lit. a) sau b).  
(la 22-12-2017, Litera c) din Alineatul (1) , Articolul 4 , Sectiunea a 3-a , Capitolul I a fost modificată de Punctul 1, Articolul I din ORDONANȚA DE URGENȚĂ nr. 107 din 20 decembrie 2017, publicată în MONITORUL OFICIAL nr. 1022 din 22 decembrie 2017 )(2) Prin organisme de drept public în sensul alin. (1) lit. b) se înțelege orice entități, altele decât cele prevăzute la alin. (1) lit. a) care, indiferent de forma de constituire sau organizare, îndeplinesc în mod cumulativ următoarele condiții:  
a) sunt înființate pentru a satisface nevoi de interes general, fără caracter comercial sau industrial;  
b) au personalitate juridică;  
c) sunt finanțate, în majoritate, de către entități dintre cele prevăzute la alin. (1) lit. a) sau de către alte organisme de drept public ori se află în subordinea, sub autoritatea sau în coordonarea ori controlul unei entități dintre cele prevăzute la alin. (1) lit. a) sau ale unui alt organism de drept public ori mai mult de jumătate din membrii consiliului de administrație/organului de conducere sau de supraveghere sunt numiți de către o entitate dintre cele prevăzute la alin. (1) lit. a) ori de către un alt organism de drept public.(3) Se consideră că nevoile de interes general, prevăzute la alin. (2) lit. a), au caracter industrial sau comercial, dacă entitatea înființată, în condițiile legii, de către o autoritate contractantă îndeplinește în mod cumulativ următoarele condiții:  
a) funcționează în condiții normale de piață;  
b) urmărește obținerea unui profit;  
c) suportă pierderile care rezultă din exercitarea activității sale.  
(la 22-12-2017, Articolul 4 din Sectiunea a 3-a , Capitolul I a fost completat de Punctul 2, Articolul I din ORDONANȚA DE URGENȚĂ nr. 107 din 20 decembrie 2017, publicată în MONITORUL OFICIAL nr. 1022 din 22 decembrie 2017 )

**Capitolul II Reguli generale de participare și desfășurare a procedurilor de atribuire**  
Secţiunea 1 Operatori economici

Articolul 68  
(1) Procedurile de atribuire reglementate de prezenta lege, aplicabile pentru atribuirea contractelor de achiziție publică/acordurilor-cadru sau organizarea concursurilor de soluții cu o valoare estimată egală sau mai mare decât valorile prevăzute la art. 7 alin. (5), sunt următoarele:  
a) licitația deschisă;  
b) licitația restrânsă;  
c) negocierea competitivă;  
d) dialogul competitiv;  
e) parteneriatul pentru inovare;  
f) negocierea fără publicare prealabilă;  
g) concursul de soluții;  
h) procedura de atribuire aplicabilă în cazul serviciilor sociale și al altor servicii specifice;  
i) procedura simplificată.(2) Abrogat.  
(la 13-07-2020, Alineatul (2) din Articolul 68 , Paragraful 1 , Sectiunea 1 , Capitolul III a fost abrogat de Punctul 6, Articolul I din ORDONANȚA DE URGENȚĂ nr. 114 din 9 iulie 2020, publicată în MONITORUL OFICIAL nr. 614 din 13 iulie 2020 )  
(la 22-12-2017, Articolul 68 din Paragraful 1 , Sectiunea 1 , Capitolul III a fost modificat de Punctul 11, Articolul I din ORDONANȚA DE URGENȚĂ nr. 107 din 20 decembrie 2017, publicată în MONITORUL OFICIAL nr. 1022 din 22 decembrie 2017 )  
  
Articolul 69  
(1) Autoritatea contractantă atribuie contractele de achiziție publică/acordurile-cadru, în cazul în care valoarea estimată este mai mare sau egală cu pragurile valorice prevăzute la art. 7 alin. (1), prin aplicarea procedurilor de licitație deschisă sau licitație restrânsă.(2) Prin excepție de la prevederile alin. (1), autoritatea contractantă are dreptul de a aplica parteneriatul pentru inovare în condițiile prevăzute la art. 95-103.(3) Prin excepție de la prevederile alin. (1), autoritatea contractantă are dreptul de a aplica procedurile de negociere competitivă și dialog competitiv numai în cazurile și condițiile prevăzute la art. 70.(4) Prin excepție de la prevederile alin. (1), autoritatea contractantă are dreptul de a aplica procedura de negociere fără publicarea prealabilă a unui anunț de participare exclusiv în cazurile și condițiile prevăzute la art. 104.(5) Prin excepție de la prevederile alin. (1), autoritatea contractantă are dreptul de a organiza un concurs de soluții în condițiile prevăzute la art. 3 alin. (1) lit. j) și art. 105-110.(6) Prin excepție de la prevederile alin. (1), autoritatea contractantă atribuie contractele de achiziție publică/acordurile-cadru având ca obiect servicii sociale și alte servicii specifice în condițiile prevăzute la art. 111 și 112.  
  
Articolul 70  
(1) Autoritatea contractantă are dreptul de a aplica procedura de negociere competitivă sau procedura de dialog competitiv în cazul achiziționării de lucrări, produse sau servicii, dacă se îndeplinește cel puțin unul dintre următoarele criterii:  
a) necesitățile autorității contractante nu pot fi asigurate fără adaptarea soluțiilor disponibile în mod rapid pe piață;  
b) lucrările, produsele sau serviciile includ soluții de proiectare sau soluții inovatoare;  
c) contractul nu poate fi atribuit fără negocieri prealabile din cauza unor circumstanțe specifice legate de natura ori complexitatea sa sau de structura juridică și financiară ori din cauza riscurilor legate de acestea;  
d) specificațiile tehnice nu pot fi definite cu suficientă precizie de către autoritatea contractantă prin trimitere la un standard, o evaluare tehnică europeană, o specificație tehnică comună sau o referință tehnică.(2) Autoritatea contractantă are dreptul de a aplica procedura de negociere competitivă sau procedura de dialog competitiv pentru achiziția de lucrări, produse sau servicii în cazul în care, în urma unei proceduri simplificate, de licitație deschisă sau de licitație restrânsă, au fost depuse numai oferte neconforme sau inacceptabile.  
(la 30-08-2021, Alineatul (2) din Articolul 70 , Paragraful 1 , Sectiunea 1 , Capitolul III a fost modificat de Punctul 4, Articolul I din ORDONANȚA nr. 3 din 25 august 2021, publicată în MONITORUL OFICIAL nr. 821 din 27 august 2021 )(3) În cazul prevăzut la alin. (2), autoritatea contractantă are dreptul de a nu publica un anunț de participare dacă invită la procedura de atribuire exclusiv acei ofertanți care, în cadrul procedurii simplificate, de licitație deschisă sau de licitație restrânsă, derulate anterior, au îndeplinit criteriile de calificare și au depus oferte în conformitate cu cerințele formale ale procedurii de atribuire.  
(la 30-08-2021, Alineatul (3) din Articolul 70 , Paragraful 1 , Sectiunea 1 , Capitolul III a fost modificat de Punctul 4, Articolul I din ORDONANȚA nr. 3 din 25 august 2021, publicată în MONITORUL OFICIAL nr. 821 din 27 august 2021 )  
Paragraful 2 Licitația deschisă  
  
Articolul 71  
  
În cadrul procedurii de licitație deschisă orice operator economic are dreptul de a depune ofertă în urma publicării unui anunț de participare.  
  
Articolul 72  
  
Licitația deschisă se inițiază prin transmiterea spre publicare a unui anunț de participare, în conformitate cu prevederile art. 144 alin. (2) și (3), prin care autoritatea contractantă solicită operatorilor economici depunerea de oferte.  
  
Articolul 73  
(1) Procedura de licitație deschisă se desfășoară într-o singură etapă obligatorie.(2) Autoritatea contractantă are dreptul de a decide organizarea unei etape finale de licitație electronică, caz în care are obligația de a preciza această decizie în anunțul de participare și în documentația de atribuire.  
  
Articolul 74  
(1) Perioada cuprinsă între data transmiterii anunțului de participare spre publicare în Jurnalul Oficial al Uniunii Europene și data-limită de depunere a ofertelor este de cel puțin 35 de zile.(2) În cazul în care autoritatea contractantă a publicat un anunț de intenție referitor la contractul de achiziție publică ce urmează să fie atribuit, aceasta are dreptul de a reduce perioada prevăzută la alin. (1) la cel puțin 15 zile dacă sunt îndeplinite în mod cumulativ următoarele condiții:  
a) anunțul de intenție a inclus toate informațiile necesare pentru anunțul de participare, în măsura în care informațiile respective erau disponibile în momentul publicării anunțului de intenție;  
b) anunțul de intenție a fost transmis spre publicare cu o perioadă cuprinsă între 35 de zile și 12 luni înainte de data transmiterii anunțului de participare.(3) În cazul în care o situație de urgență, demonstrată în mod corespunzător de către autoritatea contractantă, face imposibil de respectat perioada prevăzută la alin. (1), autoritatea contractantă poate stabili o perioadă redusă pentru depunerea ofertelor, care nu poate fi mai mică de 15 zile de la data transmiterii spre publicare a anunțului de participare.(4) Autoritatea contractantă are dreptul de a reduce cu 5 zile perioada pentru depunerea ofertelor prevăzută la alin. (1) în cazul în care acceptă depunerea ofertelor prin mijloace electronice, în condițiile prezentei legi.  
  
Articolul 75  
  
Ofertantul depune oferta elaborată în conformitate cu informațiile și cerințele prevăzute în documentele achiziției, însoțită de documentele sau de documentul unic de achiziție european, în conformitate cu dispozițiile art. 193-197, după caz, care demonstrează îndeplinirea criteriilor de calificare stabilite de autoritatea contractantă.  
Paragraful 3 Licitația restrânsă  
  
Articolul 76  
  
În cadrul procedurii de licitație restrânsă orice operator economic are dreptul de a depune o solicitare de participare în urma publicării unui anunț de participare, urmând ca numai candidații care îndeplinesc criteriile de calificare și selecție stabilite de autoritatea contractantă să aibă dreptul de a depune oferta în etapa ulterioară.  
  
Articolul 77  
  
Licitația restrânsă se inițiază prin transmiterea spre publicare a unui anunț de participare, în conformitate cu prevederile art. 144 alin. (2) și (3), prin care autoritatea contractantă solicită operatorilor economici depunerea de solicitări de participare în vederea furnizării informațiilor și documentelor pentru calificare și selecție stabilite de autoritatea contractantă.  
  
Articolul 78  
(1) Procedura de licitație restrânsă se desfășoară în două etape obligatorii:  
a) etapa depunerii solicitărilor de participare și a selectării candidaților, prin aplicarea criteriilor de calificare și selecție;  
b) etapa depunerii ofertelor de către candidații selectați în cadrul primei etape și a evaluării acestora, prin aplicarea criteriului de atribuire și a factorilor de evaluare.(2) În etapa prevăzută la alin. (1) lit. a), autoritatea contractantă are dreptul de a limita numărul de candidați care îndeplinesc criteriile de calificare și selecție și care vor fi invitați să depună oferte în etapa a doua, cu condiția să fie asigurat un anumit număr minim de candidați.(3) Autoritatea contractantă are obligația de a indica în anunțul de participare criteriile sau regulile obiective și nediscriminatorii pe care intenționează să le aplice, numărul minim de candidați pe care intenționează să îi invite să depună oferte în etapa a doua a procedurii și, dacă este cazul, numărul maxim.(4) Numărul minim de candidați indicat în anunțul de participare conform dispozițiilor alin. (3) trebuie să fie suficient pentru a asigura o concurență reală și, în orice situație, nu poate fi mai mic de 5.(5) Atunci când selectează candidații, autoritatea contractantă are obligația de a aplica numai criteriile de selecție prevăzute în anunțul de participare.(6) În urma finalizării etapei prevăzute la alin. (1) lit. a), autoritatea contractantă transmite simultan tuturor candidaților selectați o invitație de participare la etapa a doua.(7) Autoritatea contractantă are obligația de a invita în etapa a doua un număr de candidați cel puțin egal cu numărul minim de candidați indicat în anunțul de participare conform dispozițiilor alin. (4).(8) În cazul în care numărul de candidați care îndeplinesc criteriile de calificare și selecție este mai mic decât numărul minim indicat în anunțul de participare conform dispozițiilor alin. (4), autoritatea contractantă are dreptul de a opta între a continua procedura de atribuire numai cu acel candidat/acei candidați care îndeplinește/îndeplinesc cerințele solicitate și a anula procedura, în condițiile prevăzute la art. 213.(9) Autoritatea contractantă nu are dreptul de a invita în etapa a doua un operator economic care nu a depus o solicitare de participare în prima etapă sau nu a îndeplinit criteriile de calificare și selecție.(10) Autoritatea contractantă are dreptul de a decide organizarea unei etape finale de licitație electronică, caz în care are obligația de a preciza această decizie în anunțul de participare și în documentația de atribuire.  
  
Articolul 79  
(1) Perioada cuprinsă între data transmiterii anunțului de participare spre publicare în Jurnalul Oficial al Uniunii Europene și data-limită de depunere a solicitărilor de participare este de cel puțin 30 de zile.(2) Perioada cuprinsă între data transmiterii invitației de participare la etapa a doua a procedurii de atribuire și data-limită de depunere a ofertelor este de cel puțin 30 de zile.(3) În cazul în care autoritatea contractantă a publicat un anunț de intenție referitor la contractul de achiziție publică/acordul-cadru ce urmează a fi atribuit, aceasta are dreptul de a reduce perioada prevăzută la alin. (2) la cel puțin 10 zile dacă sunt îndeplinite în mod cumulativ următoarele condiții:  
a) anunțul de intenție a inclus toate informațiile necesare pentru anunțul de participare, în măsura în care informațiile respective erau disponibile în momentul publicării anunțului de intenție;  
b) anunțul de intenție a fost transmis spre publicare cu o perioadă cuprinsă între 35 de zile și 12 luni înainte de data transmiterii anunțului de participare.(4) Autoritatea contractantă are dreptul de a reduce cu 5 zile perioada pentru depunerea ofertelor prevăzută la alin. (2) în cazul în care acceptă depunerea ofertelor prin mijloace electronice, în condițiile prezentei legi.(5) În cazul în care o situație de urgență, demonstrată în mod corespunzător de către autoritatea contractantă, face imposibil de respectat perioadele prevăzute la alin. (1) sau (2) ori cea rezultată în urma aplicării alin. (3), autoritatea contractantă poate stabili:  
a) o perioadă redusă pentru depunerea solicitărilor de participare, care nu poate fi mai mică de 15 zile de la data transmiterii spre publicare a anunțului de participare;  
b) o perioadă redusă pentru depunerea ofertelor, care nu poate fi mai mică de 10 zile de la data transmiterii invitației de participare la etapa a doua a procedurii de atribuire.  
Paragraful 4 Negocierea competitivă  
  
Articolul 80  
  
În cadrul procedurii de negociere competitivă orice operator economic are dreptul de a depune o solicitare de participare în urma publicării unui anunț de participare, urmând ca numai candidații care îndeplinesc criteriile de calificare și selecție stabilite de autoritatea contractantă să aibă dreptul de a depune oferte inițiale în etapa ulterioară, pe baza cărora autoritatea contractantă va derula negocieri în vederea îmbunătățirii acestora.  
  
Articolul 81  
  
Negocierea competitivă se inițiază prin transmiterea spre publicare a unui anunț de participare, în conformitate cu prevederile art. 144 alin. (2) și (3), prin care autoritatea contractantă solicită operatorilor economici depunerea de solicitări de participare în vederea furnizării informațiilor și documentelor pentru calificare și selecție stabilite de autoritatea contractantă.  
  
Articolul 82  
(1) Procedura de negociere competitivă se desfășoară, de regulă, în două etape obligatorii:  
a) etapa depunerii solicitărilor de participare și a selectării candidaților, prin aplicarea criteriilor de calificare și selecție;  
b) etapa depunerii ofertelor inițiale de către candidații selectați în cadrul primei etape și a evaluării conformității acestora cu cerințele minime stabilite de autoritatea contractantă potrivit art. 83 alin. (2) și negocierile în vederea îmbunătățirii ofertelor inițiale, a depunerii ofertelor finale și a evaluării acestora, prin aplicarea criteriului de atribuire și a factorilor de evaluare.(2) În etapa prevăzută la alin. (1) lit. a), autoritatea contractantă are dreptul de a limita numărul de candidați care îndeplinesc criteriile de calificare și selecție și care vor fi invitați să depună oferte inițiale, cu condiția să fie asigurat un număr de minimum 3 candidați.(3) Autoritatea contractantă are obligația de a indica în anunțul de participare criteriile sau regulile obiective și nediscriminatorii pe care intenționează să le aplice, numărul minim de candidați pe care intenționează să îi invite să depună oferte inițiale în etapa a doua a procedurii și, dacă este cazul, numărul maxim.(4) Numărul minim de candidați indicat în anunțul de participare conform dispozițiilor alin. (3) trebuie să fie suficient pentru a asigura o concurență reală cu condiția să fie asigurat un număr de minimum 3 candidați.(5) Atunci când selectează candidații, autoritatea contractantă are obligația de a aplica numai criteriile de selecție prevăzute în anunțul de participare.(6) În urma finalizării etapei prevăzute la alin. (1) lit. a), autoritatea contractantă transmite simultan tuturor candidaților selectați o invitație de participare la etapa a doua.(7) Autoritatea contractantă are obligația de a invita în etapa a doua un număr de candidați cel puțin egal cu numărul minim de candidați indicat în anunțul de participare conform dispozițiilor alin. (4).(8) În cazul în care numărul de candidați care îndeplinesc criteriile de calificare și selecție este mai mic decât numărul minim indicat în anunțul de participare, conform dispozițiilor alin. (4), autoritatea contractantă are dreptul de a opta între a continua procedura de atribuire numai cu acel candidat/acei candidați care îndeplinește/îndeplinesc cerințele solicitate și a anula procedura, în condițiile prevăzute la art. 213.(9) Autoritatea contractantă nu are dreptul de a invita în etapa a doua un operator economic care nu a depus o solicitare de participare în prima etapă sau nu a îndeplinit criteriile de calificare și selecție.(10) Autoritatea contractantă poate atribui contractul de achiziție publică/acordul-cadru pe baza ofertelor inițiale, fără negociere, în cazul în care și-a rezervat această posibilitate prin anunțul de participare.(11) Autoritatea contractantă are dreptul de a decide organizarea unei etape finale de licitație electronică, caz în care are obligația de a preciza această decizie în anunțul de participare și în documentația de atribuire.  
  
Articolul 83  
(1) În cuprinsul documentației de atribuire autoritatea contractantă definește obiectul achiziției prin descrierea necesităților autorității contractante și a caracteristicilor solicitate pentru produsele, lucrările sau serviciile care urmează a fi achiziționate și stabilește criteriul de atribuire și factorii de evaluare a ofertelor.(2) În cadrul descrierii elementelor prevăzute la alin. (1), autoritatea contractantă stabilește care sunt cerințele minime în legătură cu acestea pe care ofertele trebuie să le îndeplinească.(3) Informațiile furnizate prin documentația de atribuire trebuie să fie suficient de precise pentru a permite operatorilor economici să determine natura și obiectul general al achiziției și, pe baza acestora, să decidă transmiterea unei solicitări de participare sau neparticiparea la procedura de atribuire.  
  
Articolul 84  
(1) Perioada cuprinsă între data transmiterii anunțului de participare spre publicare în Jurnalul Oficial al Uniunii Europene și data-limită de depunere a solicitărilor de participare este de cel puțin 30 de zile.(2) Perioada cuprinsă între data transmiterii invitației de participare la etapa a doua a procedurii de atribuire și data limită de depunere a ofertelor inițiale este de cel puțin 30 de zile.(3) În cazul în care autoritatea contractantă a publicat un anunț de intenție referitor la contractul de achiziție publică/acordul-cadru ce urmează a fi atribuit, aceasta are dreptul de a reduce perioada prevăzută la alin. (2) la cel puțin 10 zile dacă sunt îndeplinite în mod cumulativ următoarele condiții:  
a) anunțul de intenție a inclus toate informațiile necesare pentru anunțul de participare, în măsura în care informațiile respective erau disponibile în momentul publicării anunțului de intenție;  
b) anunțul de intenție a fost transmis spre publicare cu o perioadă cuprinsă între 35 de zile și 12 luni înainte de data transmiterii anunțului de participare.(4) Autoritatea contractantă are dreptul de a reduce cu 5 zile perioada pentru depunerea ofertelor inițiale prevăzută la alin. (2) în cazul în care acceptă depunerea ofertelor prin mijloace electronice, în condițiile prezentei legi.(5) În cazul în care o situație de urgență, demonstrată în mod corespunzător de către autoritatea contractantă, face imposibil de respectat perioadele prevăzute la alin. (1) sau (2) ori cea rezultată în urma aplicării alin. (4), autoritatea contractantă poate stabili:  
a) o perioadă redusă pentru depunerea solicitărilor de participare, care nu poate fi mai mică de 15 zile de la data transmiterii spre publicare a anunțului de participare;  
b) o perioadă redusă pentru depunerea ofertelor inițiale, care nu poate fi mai mică de 10 zile de la data transmiterii invitației de participare la etapa a doua a procedurii de atribuire.  
  
Articolul 85  
(1) Cu excepția situației prevăzute la art. 82 alin. (10), autoritatea contractantă negociază cu ofertanții ofertele inițiale și toate ofertele ulterioare depuse de aceștia, cu excepția ofertelor finale, în vederea îmbunătățirii conținutului acestora.(2) Cerințele minime stabilite de autoritatea contractantă potrivit art. 83 alin. (2), criteriul de atribuire și factorii de evaluare nu pot face obiect al negocierilor.(3) Pe durata negocierilor, autoritatea contractantă are obligația de a asigura respectarea principiului tratamentului egal față de toți ofertanții și de a nu furniza informații într-o manieră discriminatorie, care ar putea crea unuia/unora dintre ofertanți un avantaj în raport cu ceilalți.(4) Autoritatea contractantă informează în scris toți ofertanții ale căror oferte nu au fost eliminate din competiție potrivit alin. (8) și (9) în legătură cu orice modificări ale specificațiilor tehnice sau ale altor documente ale achiziției, cu excepția prevederilor referitoare la cerințele minime stabilite de autoritatea contractantă potrivit art. 83 alin. (2), care nu pot fi modificate.(5) În urma modificărilor prevăzute la alin. (4), autoritatea contractantă acordă o perioadă suficientă ofertanților pentru modificarea ofertelor și retransmiterea ofertelor modificate, dacă este cazul.(6) Autoritatea contractantă are obligația de a nu dezvălui celorlalți participanți informații confidențiale comunicate de un candidat sau ofertant care participă la negocieri, fără acordul scris al acestuia.(7) Acordul prevăzut la alin. (6) nu poate fi exprimat cu caracter general, ci este exprimat cu privire la fiecare intenție de comunicare a anumitor informații specifice.(8) Autoritatea contractantă are dreptul de a desfășura negocierile în runde succesive, cu scopul de a reduce numărul de oferte care urmează să fie negociate.(9) Reducerea numărului de oferte potrivit dispozițiilor alin. (8) se realizează numai pe baza factorilor de evaluare stabiliți prin anunțul de participare sau alt document al achiziției.(10) Aplicarea opțiunii prevăzute la alin. (8) trebuie indicată de autoritatea contractantă în cadrul anunțului de participare sau al altui document al achiziției.(11) În cazul în care autoritatea contractantă intenționează să încheie negocierile, aceasta îi informează pe ofertanții rămași în competiție și stabilește un termen pentru depunerea unor oferte noi sau revizuite, care reprezintă ofertele finale.(12) Autoritatea contractantă verifică dacă ofertele finale prevăzute la alin. (11) respectă cerințele minime stabilite de autoritatea contractantă potrivit art. 83 alin. (2) și celelalte cerințe prevăzute în documentația de atribuire, evaluează ofertele finale și atribuie contractul pe baza criteriului de atribuire și a factorilor de evaluare.  
Paragraful 5 Dialogul competitiv  
  
Articolul 86  
  
În cadrul procedurii de dialog competitiv orice operator economic are dreptul de a depune o solicitare de participare în urma publicării unui anunț de participare, urmând ca numai candidații care îndeplinesc criteriile de calificare și selecție stabilite de autoritatea contractantă să aibă dreptul de a participa la etapa de dialog, iar candidații rămași la sfârșitul etapei de dialog au dreptul de a depune oferte finale.  
  
Articolul 87  
  
Procedura de dialog competitiv se inițiază prin transmiterea spre publicare a unui anunț de participare, în conformitate cu prevederile art. 144 alin. (2) și (3), prin care autoritatea contractantă solicită operatorilor economici depunerea de solicitări de participare în vederea furnizării informațiilor și documentelor pentru calificare și selecție stabilite de autoritatea contractantă.  
  
Articolul 88  
(1) Procedura de dialog competitiv se desfășoară în trei etape:  
a) etapa depunerii solicitărilor de participare și a selectării candidaților, prin aplicarea criteriilor de calificare și selecție;  
b) etapa dialogului cu candidații selectați, în vederea identificării soluției/soluțiilor apte să răspundă necesităților autorității contractante și pe baza căreia/cărora se vor depune ofertele finale;  
c) etapa depunerii ofertelor finale de către candidații rămași în urma etapei de dialog și a evaluării acestora, prin aplicarea criteriului de atribuire și a factorilor de evaluare.(2) În etapa prevăzută la alin. (1) lit. a), autoritatea contractantă are dreptul de a limita numărul de candidați care îndeplinesc criteriile de calificare și selecție și care vor fi invitați să participe în etapa de dialog, cu condiția să fie asigurat un anumit număr minim de candidați.(3) Autoritatea contractantă are obligația de a indica în anunțul de participare criteriile sau regulile obiective și nediscriminatorii pe care intenționează să le aplice, numărul minim de candidați pe care intenționează să îi invite în etapa a doua a procedurii și, dacă este cazul, numărul maxim.(4) Numărul minim de candidați indicat în anunțul de participare conform dispozițiilor alin. (3) trebuie să fie suficient pentru a asigura o concurență reală și, în orice situație, nu poate fi mai mic de 3.(5) Atunci când selectează candidații, autoritatea contractantă are obligația de a aplica numai criteriile de selecție prevăzute în anunțul de participare.(6) În urma finalizării etapei prevăzute la alin. (1) lit. a), autoritatea contractantă transmite simultan tuturor candidaților selectați o invitație de participare la etapa a doua.(7) Autoritatea contractantă are obligația de a invita în etapa a doua un număr de candidați cel puțin egal cu numărul minim de candidați indicat în anunțul de participare conform dispozițiilor alin. (4).(8) În cazul în care numărul de candidați care îndeplinesc criteriile de calificare și selecție este mai mic decât numărul minim indicat în anunțul de participare conform dispozițiilor alin. (4), autoritatea contractantă are dreptul de a opta între a continua procedura de atribuire numai cu acel candidat/acei candidați care îndeplinește/îndeplinesc cerințele solicitate și a anula procedura, în condițiile prevăzute la art. 213.(9) Autoritatea contractantă nu are dreptul de a invita în etapa a doua un operator economic care nu a depus o solicitare de participare în prima etapă sau nu a îndeplinit criteriile de calificare și selecție.(10) În urma finalizării etapei prevăzute la alin. (1) lit. b), autoritatea contractantă transmite simultan tuturor candidaților rămași în competiție o invitație de depunere a ofertelor finale.  
  
Articolul 89  
  
Perioada cuprinsă între data transmiterii anunțului de participare spre publicare în Jurnalul Oficial al Uniunii Europene și data-limită de depunere a solicitărilor de participare este de cel puțin 30 de zile.  
  
Articolul 90  
(1) Autoritatea contractantă își stabilește necesitățile și cerințele prin anunțul de participare și le definește în cadrul anunțului de participare și/sau al unui document descriptiv.(2) Autoritatea contractantă stabilește și definește în cadrul anunțului de participare și/sau al documentului descriptiv prevăzut la alin. (1) criteriul de atribuire și factorii de evaluare aleși, precum și un termen orientativ pentru desfășurarea procedurii de atribuire.(3) Criteriile de atribuire utilizate în cazul procedurii de dialog competitiv sunt cel mai bun raport calitate-preț sau cel mai bun raport calitate-cost, prevăzute la art. 187 alin. (3) lit. a) și b).  
(la 10-09-2022, Alineatul (3) din Articolul 90 , Paragraful 5 , Sectiunea 1 , Capitolul III a fost modificat de Punctul 3, Articolul I din LEGEA nr. 208 din 11 iulie 2022, publicată în MONITORUL OFICIAL nr. 697 din 12 iulie 2022 )  
  
Articolul 91  
(1) Autoritatea contractantă desfășoară etapa dialogului cu fiecare candidat selectat în parte, în scopul identificării și definirii celor mai bune mijloace pentru satisfacerea necesităților sale.(2) Numai candidații selectați de autoritatea contractantă în urma finalizării etapei prevăzute la art. 88 alin. (1) lit. a) pot participa la etapa dialogului.(3) În cadrul dialogului autoritatea contractantă și candidații selectați pot discuta toate aspectele referitoare la achiziție.(4) Pe durata dialogului, autoritatea contractantă are obligația de a asigura respectarea principiului tratamentului egal față de toți candidații și de a nu furniza informații într-o manieră discriminatorie, care ar putea crea unuia/unora dintre candidați un avantaj în raport cu ceilalți.(5) Autoritatea contractantă are obligația de a nu dezvălui celorlalți candidați soluțiile propuse sau alte informații confidențiale comunicate de un candidat care participă la dialog, fără acordul scris al acestuia.(6) Acordul prevăzut la alin. (5) nu poate fi exprimat cu caracter general, ci este exprimat cu privire la fiecare intenție de comunicare a anumitor informații specifice.  
  
Articolul 92  
(1) Autoritatea contractantă are dreptul de a desfășura dialogul în runde succesive, cu scopul de a reduce numărul de soluții care urmează să fie discutate în etapa dialogului.(2) Reducerea numărului de soluții potrivit dispozițiilor alin. (1) se realizează numai pe baza factorilor de evaluare stabiliți prin anunțul de participare și/sau documentul descriptiv prevăzut la art. 90 alin. (1).(3) Aplicarea opțiunii prevăzute la alin. (1) trebuie indicată de autoritatea contractantă în cadrul anunțului de participare și/sau al documentului descriptiv prevăzut la art. 90 alin. (1).(4) Autoritatea contractantă continuă dialogul până când este în măsură să identifice soluția/soluțiile apte să satisfacă necesitățile sale.(5) După ce a declarat încheiată etapa dialogului și a informat în acest sens candidații rămași în competiție, autoritatea contractantă îi invită pe fiecare dintre aceștia să depună ofertele finale pe baza soluției sau soluțiilor prezentate și specificate în cursul dialogului.(6) Ofertele finale prevăzute la alin. (5) cuprind toate elementele solicitate și necesare pentru realizarea proiectului.(7) Autoritatea contractantă are dreptul de a solicita clarificări, precizări și îmbunătățiri ale ofertelor finale.(8) Clarificările, precizările și îmbunătățirile prevăzute la alin. (7), precum și orice informații suplimentare transmise de ofertant nu pot să conducă la modificarea elementelor esențiale ale procedurii de atribuire, inclusiv ale necesităților și cerințelor stabilite în anunțul de participare și/sau documentul descriptiv prevăzut la art. 90 alin. (1), în cazul în care modificarea acestor elemente, necesități și cerințe este susceptibilă a denatura concurența sau a avea un efect discriminatoriu.  
  
Articolul 93  
(1) Autoritatea contractantă evaluează ofertele primite pe baza criteriului de atribuire și a factorilor de evaluare stabiliți prin anunțul de participare și/sau în documentul descriptiv prevăzut la art. 90 alin. (1).(2) La solicitarea autorității contractante se pot desfășura negocieri cu ofertantul a cărui ofertă finală a fost desemnată ca prezentând cel mai bun raport calitate-preț în urma aplicării factorilor de evaluare stabiliți de autoritatea contractantă, având ca obiect confirmarea angajamentelor financiare sau a altor termeni sau condiții incluse în ofertă în vederea stabilirii clauzelor contractului, cu condiția ca aceste negocieri să nu conducă la modificări substanțiale ale aspectelor esențiale ale ofertei sau ale achiziției publice, inclusiv ale necesităților și cerințelor stabilite prin anunțul de participare sau documentul descriptiv prevăzut la art. 90 alin. (1), și să nu riște să denatureze concurența sau să conducă la discriminare.  
  
Articolul 94  
  
Autoritatea contractantă poate prevedea prime sau plăți pentru participanții la dialog în condițiile stabilite prin documentele achiziției.  
Paragraful 6 Parteneriatul pentru inovare  
  
Articolul 95  
  
În cadrul parteneriatului pentru inovare orice operator economic are dreptul de a depune o solicitare de participare în urma publicării unui anunț de participare, urmând ca numai candidații care îndeplinesc criteriile de calificare și selecție stabilite de autoritatea contractantă să aibă dreptul de a depune oferte inițiale în etapa ulterioară, pe baza cărora autoritatea contractantă va desfășura negocieri în vederea îmbunătățirii acestora.  
  
Articolul 96  
  
Parteneriatul pentru inovare se inițiază prin transmiterea spre publicare a unui anunț de participare, în conformitate cu prevederile art. 144 alin. (2) și (3), prin care autoritatea contractantă solicită operatorilor economici depunerea de solicitări de participare în vederea furnizării informațiilor și documentelor pentru calificare și selecție stabilite de autoritatea contractantă.  
  
Articolul 97  
(1) Parteneriatul pentru inovare se desfășoară în trei etape:  
a) etapa depunerii solicitărilor de participare și a selectării candidaților, prin aplicarea criteriilor de calificare și selecție;  
b) etapa depunerii ofertelor inițiale de către candidații selectați în cadrul primei etape și a evaluării conformității acestora cu cerințele stabilite de autoritatea contractantă potrivit art. 98 alin. (3);  
c) etapa negocierilor în vederea îmbunătățirii ofertelor inițiale, a depunerii ofertelor finale și a evaluării acestora, prin aplicarea criteriului de atribuire și a factorilor de evaluare.(2) În etapa prevăzută la alin. (1) lit. a), autoritatea contractantă are dreptul de a limita numărul de candidați care îndeplinesc criteriile de calificare și selecție și care vor fi invitați să depună oferte inițiale, cu condiția să fie asigurat un anumit număr minim de candidați.(3) Autoritatea contractantă are obligația de a indica în anunțul de participare criteriile de selecție și regulile obiective și nediscriminatorii pe care intenționează să le aplice pentru selecția candidaților, numărul minim de candidați pe care intenționează să-i invite în etapa a doua a procedurii și, după caz, numărul maxim.(4) Numărul minim de candidați indicat în anunțul de participare conform dispozițiilor alin. (3) trebuie să fie suficient pentru a asigura o concurență reală și, în orice situație, nu poate fi mai mic de trei.(5) Atunci când selectează candidații, autoritatea contractantă are obligația de a aplica numai criteriile de calificare și selecție prevăzute în anunțul de participare.(6) În urma finalizării etapei prevăzute la alin. (1) lit. a), autoritatea contractantă transmite simultan tuturor candidaților selectați o invitație de participare la etapa a doua.(7) Autoritatea contractantă are obligația de a invita în etapa a doua cel puțin un număr de candidați egal cu numărul minim de candidați indicat în anunțul de participare conform dispozițiilor alin. (4).(8) În cazul în care numărul de candidați care îndeplinesc criteriile de calificare și selecție este mai mic decât numărul minim indicat în anunțul de participare conform dispozițiilor alin. (4), autoritatea contractantă are dreptul de a opta între a continua procedura de atribuire numai cu acel candidat/acei candidați care îndeplinește/îndeplinesc cerințele solicitate și a anula procedura, în condițiile prevăzute la art. 213.(9) În urma finalizării etapei prevăzute la alin. (1) lit. b), autoritatea contractantă transmite simultan tuturor candidaților o invitație de participare la etapa a treia a procedurii de atribuire.  
  
Articolul 98  
(1) Autoritatea contractantă aplică parteneriatul pentru inovare atunci când identifică necesitatea dezvoltării și achiziției ulterioare a unui produs, serviciu sau a unor lucrări inovatoare, necesitate care nu poate fi satisfăcută de soluțiile disponibile pe piață la un anumit moment.(2) În cuprinsul documentației de atribuire autoritatea contractantă descrie necesitățile cu privire la produsul, serviciul sau lucrările inovatoare care nu pot fi satisfăcute prin achiziția produselor, serviciilor sau lucrărilor disponibile pe piață la acel moment.(3) În cadrul descrierii elementelor prevăzute la alin. (2) autoritatea contractantă stabilește care sunt cerințele minime în legătură cu acestea pe care ofertele trebuie să le îndeplinească.(4) Informațiile furnizate prin documentele achiziției trebuie să fie suficient de precise pentru a permite operatorilor economici să determine natura și obiectul soluției solicitate și, pe baza acestora, să decidă transmiterea unei solicitări de participare sau neparticiparea la procedura de atribuire.(5) Autoritatea contractantă poate decide să implementeze parteneriatul pentru inovare cu un singur partener sau cu mai mulți parteneri care desfășoară activități de cercetare și dezvoltare separate.(6) Criteriile de atribuire utilizate în cazul parteneriatului pentru inovare sunt cel mai bun raport calitate-preț sau cel mai bun raport calitate-cost, prevăzute la art. 187 alin. (3) lit. a) și b).  
(la 10-09-2022, Alineatul (6) din Articolul 98 , Paragraful 6 , Sectiunea 1 , Capitolul III a fost modificat de Punctul 4, Articolul I din LEGEA nr. 208 din 11 iulie 2022, publicată în MONITORUL OFICIAL nr. 697 din 12 iulie 2022 )  
  
Articolul 99  
  
Perioada cuprinsă între data transmiterii anunțului de participare spre publicare în Jurnalul Oficial al Uniunii Europene și data-limită de depunere a solicitărilor de participare este de cel puțin 30 de zile.  
  
Articolul 100  
  
Parteneriatul pentru inovare are ca scop dezvoltarea unui produs, a unui serviciu inovator sau a unor lucrări inovatoare și achiziția ulterioară a produselor, serviciilor sau lucrărilor rezultate, cu condiția ca acestea să corespundă nivelurilor de performanță și costurilor maxime convenite între autoritatea contractantă și participanți.  
  
Articolul 101  
(1) Parteneriatul pentru inovare se desfășoară în faze succesive, urmând succesiunea stadiilor din procesul de cercetare și de inovare, care poate include fabricarea produselor, prestarea serviciilor sau finalizarea lucrărilor.(2) În cadrul parteneriatului pentru inovare se stabilesc obiective intermediare care trebuie realizate de către parteneri, precum și plata prețului în tranșe corespunzătoare.(3) Pe baza obiectivelor stabilite potrivit alin. (2), autoritatea contractantă poate decide după fiecare fază să înceteze parteneriatul pentru inovare sau, în cazul unui parteneriat pentru inovare încheiat cu mai mulți parteneri, să reducă numărul de parteneri prin încetarea anumitor contracte individuale, cu condiția ca autoritatea contractantă să fi menționat în documentația de atribuire aceste posibilități, precum și condițiile aplicării acestora.  
  
Articolul 102  
(1) În legătură cu calificarea și selecția candidaților, autoritatea contractantă stabilește în special criterii legate de capacitatea candidaților în domeniul cercetării și dezvoltării, elaborării de soluții inovatoare și implementării acestora.(2) Numai candidații selectați de autoritatea contractantă în urma finalizării etapei prevăzute la art. 97 alin. (1) lit. a) pot prezenta proiecte de cercetare și inovare care să răspundă necesităților identificate de autoritatea contractantă care nu pot fi satisfăcute de soluțiile existente.(3) În cadrul documentației de atribuire, autoritatea contractantă definește regulile aplicabile drepturilor de proprietate intelectuală.(4) În cazul parteneriatului pentru inovare încheiat cu mai mulți parteneri, autoritatea contractantă are obligația de a nu dezvălui celorlalți parteneri soluțiile propuse sau alte informații confidențiale comunicate de un partener în cadrul parteneriatului, fără acordul acestuia.(5) Acordul prevăzut la alin. (4) nu poate fi exprimat cu caracter general, ci este exprimat cu privire la fiecare intenție de comunicare a anumitor informații specifice.(6) Autoritatea contractantă se asigură că structura parteneriatului și, în special, durata și valoarea diferitelor faze ale acestuia reflectă gradul de inovație al soluției propuse și succesiunea activităților de cercetare și inovare necesare pentru dezvoltarea unei soluții inovatoare care nu este disponibilă pe piață.(7) Valoarea estimată a produselor, serviciilor sau lucrărilor nu trebuie să fie disproporționată în raport cu investițiile necesare pentru dezvoltarea acestora.  
  
Articolul 103  
(1) Autoritatea contractantă negociază cu ofertanții ofertele inițiale și toate ofertele ulterioare depuse de aceștia, cu excepția ofertelor finale, în vederea îmbunătățirii conținutului acestora.(2) Cerințele minime stabilite de autoritatea contractantă potrivit art. 98 alin. (3), criteriul de atribuire și factorii de evaluare nu pot face obiect al negocierilor.(3) Pe durata negocierilor, autoritatea contractantă are obligația de a asigura respectarea principiului tratamentului egal față de toți ofertanții și de a nu furniza informații într-o manieră discriminatorie, care ar putea crea unuia/unora dintre ofertanți un avantaj în raport cu ceilalți.(4) Autoritatea contractantă informează în scris toți ofertanții ale căror oferte nu au fost eliminate din competiție potrivit alin. (8) și (9) în legătură cu orice modificări ale specificațiilor tehnice sau ale altor documente ale achiziției, cu excepția prevederilor referitoare la cerințele minime stabilite de autoritatea contractantă potrivit art. 98 alin. (3), care nu pot fi modificate.(5) În urma modificărilor prevăzute la alin. (4), autoritatea contractantă acordă o perioadă suficientă ofertanților pentru modificarea ofertelor și retransmiterea ofertelor modificate, dacă este cazul.(6) Autoritatea contractantă are obligația de a nu dezvălui celorlalți participanți informații confidențiale comunicate de un candidat sau ofertant care participă la negocieri, fără acordul scris al acestuia.(7) Acordul prevăzut la alin. (6) nu poate fi exprimat cu caracter general, ci este exprimat cu privire la fiecare intenție de comunicare a anumitor informații specifice.(8) Autoritatea contractantă are dreptul de a desfășura negocierile în runde succesive, cu scopul de a reduce numărul de oferte care urmează să fie negociate.(9) Reducerea numărului de oferte potrivit dispozițiilor alin. (8) se realizează numai pe baza factorilor de evaluare stabiliți prin anunțul de participare sau alt document al achiziției.(10) Aplicarea opțiunii prevăzute la alin. (8) trebuie indicată de autoritatea contractantă în cadrul anunțului de participare sau al altui document al achiziției.  
Paragraful 7 Negocierea fără publicare prealabilă  
  
Articolul 104  
(1) Autoritatea contractantă are dreptul de a aplica procedura de negociere fără publicarea prealabilă a unui anunț de participare pentru atribuirea contractelor de achiziții publice/acordurilor-cadru de lucrări, de produse sau de servicii într-unul din următoarele cazuri:  
a) dacă în cadrul unei proceduri de licitație deschisă, licitație restrânsă ori procedură simplificată organizate pentru achiziția produselor, serviciilor sau lucrărilor respective nu a fost depusă nicio ofertă/solicitare de participare sau au fost depuse numai oferte/solicitări de participare neadecvate, cu condiția să nu se modifice în mod substanțial condițiile inițiale ale achiziției și, la solicitarea Comisiei Europene, să fie transmis acesteia un raport;  
(la 22-12-2017, Litera a) din Alineatul (1) , Articolul 104 , Paragraful 7 , Sectiunea 1 , Capitolul III a fost modificată de Punctul 12, Articolul I din ORDONANȚA DE URGENȚĂ nr. 107 din 20 decembrie 2017, publicată în MONITORUL OFICIAL nr. 1022 din 22 decembrie 2017 )  
b) dacă lucrările, produsele sau serviciile pot fi furnizate numai de către un anumit operator economic pentru unul dintre motivele prevăzute la alin. (2);  
c) ca o măsură strict necesară, atunci când perioadele de aplicare a procedurilor de licitație deschisă, licitație restrânsă, negociere competitivă sau procedură simplificată nu pot fi respectate din motive de extremă urgență, determinate de evenimente imprevizibile și care nu se datorează sub nicio formă unei acțiuni sau inacțiuni a autorității contractante.  
(la 24-05-2024, Litera c) , Alineatul (1) , Articolul 104 , Sectiunea 1 , Capitolul III a fost modificată de Punctul 1. , Articolul I din ORDONANȚA DE URGENȚĂ nr. 52 din 23 mai 2024, publicată în MONITORUL OFICIAL nr. 483 din 24 mai 2024 )  
d) abrogată.  
(la 24-05-2024, Litera d) , Alineatul (1) , Articolul 104 , Sectiunea 1 , Capitolul III a fost abrogată de Punctul 2. , Articolul I din ORDONANȚA DE URGENȚĂ nr. 52 din 23 mai 2024, publicată în MONITORUL OFICIAL nr. 483 din 24 mai 2024 )(2) Motivele prevăzute la alin. (1) lit. b) sunt următoarele:  
a) scopul achiziției este crearea sau achiziționarea unei opere de artă sau unei reprezentații artistice unice;  
b) concurența lipsește din motive tehnice;  
c) protecția unor drepturi exclusive, inclusiv drepturi de proprietate intelectuală.(3) Autoritatea contractantă poate aplica procedura de negociere fără publicarea prealabilă a unui anunț de participare în cazul prevăzut la alin. (1) lit. b) numai dacă, în legătură cu motivele prevăzute la alin. (2) lit. b) și c), nu există o soluție alternativă sau înlocuitoare rezonabilă, cum ar fi utilizarea unor canale de distribuție alternative pe teritoriul României ori în afara acestuia sau achiziția unor lucrări, produse sau servicii comparabile din punct de vedere funcțional, iar absența concurenței sau protecția drepturilor exclusive nu sunt rezultatul unei restrângeri artificiale de către autoritatea contractantă a parametrilor achiziției în vederea viitoarei proceduri de atribuire. Motivele tehnice pot fi generate, de asemenea, de cerințe specifice privind interoperabilitatea care trebuie îndeplinite pentru a asigura funcționarea lucrărilor, produselor sau serviciilor care urmează a fi achiziționate.(4) În cazul prevăzut la alin. (1) lit. c), autoritatea contractantă nu are dreptul de a stabili în documentele achiziției durata contractului pe o perioadă mai mare decât cea necesară pentru a face față situației neprevăzute care a determinat aplicarea procedurii de negociere fără publicarea prealabilă a unui anunț de participare.  
(la 21-03-2022, Alineatul (4) din Articolul 104 , Paragraful 7 , Sectiunea 1 , Capitolul III a fost modificat de Punctul 2, Articolul I din ORDONANȚA DE URGENȚĂ nr. 26 din 18 martie 2022, publicată în MONITORUL OFICIAL nr. 272 din 21 martie 2022 )(4^1) Abrogat.  
(la 24-05-2024, Alineatul (4^1) , Articolul 104 , Sectiunea 1 , Capitolul III a fost abrogat de Punctul 3. , Articolul I din ORDONANȚA DE URGENȚĂ nr. 52 din 23 mai 2024, publicată în MONITORUL OFICIAL nr. 483 din 24 mai 2024 )(5) Autoritatea contractantă are dreptul de a aplica procedura de negociere fără publicarea prealabilă a unui anunț de participare pentru atribuirea contractelor de achiziții publice de produse într-unul din următoarele cazuri:  
a) atunci când produsele care fac obiectul achiziției sunt fabricate exclusiv în scop de cercetare științifică, experimental, de studiu sau de dezvoltare, iar contractul de achiziție publică nu prevede producția în serie a unor cantități ale produsului în vederea stabilirii viabilității comerciale a acestuia sau recuperarea costurilor de cercetare și dezvoltare;  
b) atunci când este necesară achiziționarea de la contractantul inițial a unor cantități suplimentare de produse destinate înlocuirii parțiale sau extinderii produselor sau instalațiilor existente și numai dacă schimbarea contractantului inițial ar pune autoritatea contractantă în situația de a achiziționa produse cu caracteristici tehnice diferite de cele deja existente care ar conduce la incompatibilitate sau la dificultăți tehnice disproporționate de utilizare și întreținere;  
c) pentru produsele cotate și achiziționate pe o piață de mărfuri.  
(la 04-06-2018, Litera c) din Alineatul (5) , Articolul 104 , Paragraful 7 , Sectiunea 1 , Capitolul III a fost modificată de Punctul 10, Articolul I din ORDONANȚA DE URGENȚĂ nr. 45 din 24 mai 2018, publicată în MONITORUL OFICIAL nr. 459 din 04 iunie 2018 )  
d) pentru cumpărarea de produse sau servicii în condiții speciale avantajoase de la un operator economic care încetează definitiv activitățile comerciale sau care se află într-o procedură de faliment, de concordat preventiv sau într-o procedură similară.(6) Durata contractelor/actelor adiționale încheiate potrivit prevederilor alin. (5) lit. b), precum și durata contractelor inițiale nu pot depăși, de regulă, trei ani.(7) Autoritatea contractantă are dreptul de a aplica procedura de negociere fără publicarea prealabilă a unui anunț de participare pentru atribuirea contractelor de achiziții publice de servicii atunci când, ca urmare a unui concurs de soluții, contractul de achiziții publice de servicii urmează să fie atribuit, conform regulilor stabilite în cadrul concursului de soluții respectiv, concurentului câștigător sau unuia dintre concurenții câștigători ai concursului respectiv; în acest din urmă caz, autoritatea contractantă are obligația de a transmite invitație la negocieri tuturor concurenților câștigători.(8) Autoritatea contractantă are dreptul de a aplica procedura de negociere fără publicarea prealabilă a unui anunț de participare atunci când, ulterior atribuirii unui contract de achiziție publică de lucrări sau de servicii, autoritatea contractantă intenționează să achiziționeze lucrări sau servicii noi și numai dacă se îndeplinesc în mod cumulativ următoarele condiții:  
a) atribuirea se face contractantului inițial, iar noile lucrări, respectiv noile servicii constau în repetarea unor lucrări sau servicii similare prevăzute în contractul atribuit inițial și sunt conforme cu cerințele prevăzute în documentele achiziției elaborate cu ocazia atribuirii contractului inițial;  
b) valoarea estimată a achiziției inițiale de lucrări sau servicii s-a determinat prin luarea în considerare inclusiv a lucrărilor sau serviciilor noi care pot fi achiziționate ulterior;  
(la 10-09-2022, Litera b) din Alineatul (8) , Articolul 104 , Paragraful 7 , Sectiunea 1 , Capitolul III a fost modificată de Punctul 8, Articolul I din LEGEA nr. 208 din 11 iulie 2022, publicată în MONITORUL OFICIAL nr. 697 din 12 iulie 2022 )  
c) în anunțul de participare la procedura aplicată pentru atribuirea contractului inițial s-a precizat faptul că autoritatea contractantă are dreptul de a opta pentru achiziționarea ulterioară de noi lucrări, respectiv noi servicii, de la operatorul economic a cărui ofertă va fi declarată câștigătoare în cadrul procedurii respective;  
d) procedura de negociere fără publicarea prealabilă a unui anunț de participare este aplicată într-un interval care nu poate depăși 3 ani de la încheierea contractului inițial.  
Paragraful 8 Concursul de soluții  
  
Articolul 105  
Concursul de soluții poate fi organizat în una dintre următoarele modalități:  
a) în cadrul unei proceduri de atribuire a unui contract de achiziție publică de servicii;  
b) ca o procedură de atribuire distinctă, cu premii sau plăți acordate participanților.  
  
Articolul 106  
(1) Concursul de soluții se inițiază prin publicarea de către autoritatea contractantă a unui anunț de concurs prin care solicită operatorilor economici interesați depunerea de proiecte.(2) În cazul în care autoritatea contractantă intenționează să atribuie un contract subsecvent de achiziție publică de servicii ca urmare a unei proceduri de negociere fără publicare prealabilă potrivit dispozițiilor art. 104 alin. (7), autoritatea contractantă indică acest lucru în anunțul de concurs.(3) Autoritatea contractantă care a organizat un concurs de soluții transmite spre publicare un anunț cu privire la rezultatele concursului și trebuie să fie în măsură să facă dovada datei transmiterii anunțului.(4) Prin excepție de la prevederile alin. (3), în cazul în care comunicarea informațiilor privind rezultatul concursului ar împiedica aplicarea unor dispoziții legale, ar fi contrară interesului public, ar aduce atingere intereselor comerciale legitime ale unei întreprinderi publice sau private sau ar putea aduce atingere concurenței loiale între prestatorii de servicii, publicarea acestor informații nu este obligatorie.  
  
Articolul 107  
În cazul în care autoritatea contractantă intenționează să limiteze numărul de participanți în cadrul unui concurs de soluții, autoritatea contractantă stabilește criterii de calificare și selecție clare, obiective și nediscriminatorii, care trebuie să fie precizate în mod explicit în documentele achiziției.  
  
Articolul 108  
(1) În scopul evaluării proiectelor prezentate în cadrul unui concurs de soluții, autoritatea contractantă numește un juriu alcătuit exclusiv din persoane fizice independente față de participanții la concurs.(2) În cazul în care participanților la concurs li se solicită o anumită calificare profesională, cel puțin o treime din numărul membrilor juriului trebuie să dețină calificarea respectivă sau o calificare echivalentă.  
  
Articolul 109  
(1) Juriul este autonom în deciziile și opiniile pe care le emite.(2) Juriul are obligația de a evalua, în mod anonim și exclusiv pe baza criteriilor indicate în anunțul de concurs, planurile și proiectele depuse de candidați.(3) Anonimatul este menținut până la momentul la care juriul adoptă o decizie sau formulează o opinie, în acest sens nu sunt aplicabile prevederile art. 63 alin. (2) privind obligația publicării prin mijloace electronice a denumirii și a datele de identificare ale ofertantului/candidatului/subcontractantului propus/terțului susținător.  
(la 22-12-2017, Alineatul (3) din Articolul 109 , Paragraful 8 , Sectiunea 1 , Capitolul III a fost modificat de Punctul 13, Articolul I din ORDONANȚA DE URGENȚĂ nr. 107 din 20 decembrie 2017, publicată în MONITORUL OFICIAL nr. 1022 din 22 decembrie 2017 )(4) Pe baza evaluării calitative a fiecărui proiect, juriul stabilește clasamentul proiectelor, precum și observațiile și aspectele care ar trebui clarificate, într-un raport semnat de toți membrii juriului.(5) Candidații pot fi invitați, dacă este necesar, să răspundă întrebărilor consemnate în raportul întocmit de juriu, în vederea clarificării oricărui aspect privind proiectele.(6) Juriul are obligația de a redacta un proces-verbal complet al dialogului dintre membrii juriului și candidați.  
  
Articolul 110  
Regulile detaliate privind organizarea concursului de soluții se stabilesc prin normele metodologice de aplicare a prezentei legi.  
Paragraful 9 Servicii sociale și alte servicii specifice  
  
Articolul 111  
(1) Procedura de atribuire prevăzută la art. 68 alin. (1) lit. h), aplicabilă în cazul serviciilor sociale și al altor servicii specifice prevăzute în anexa nr. 2, este o procedură proprie, autoritatea contractantă având obligația respectării principiilor prevăzute la art. 2 alin. (2).(2) În aplicarea dispozițiilor alin. (1), în cazul achizițiilor a căror valoare estimată este egală sau mai mare decât pragul valoric prevăzut la art. 7 alin. (1) lit. d), autoritatea contractantă are următoarele obligații suplimentare:  
a) de a-și face cunoscută intenția de a achiziționa respectivele servicii fie prin publicarea unui anunț de participare, fie prin intermediul unui anunț de intenție valabil în mod continuu;  
b) de a publica un anunț de atribuire a contractului.(3) Anunțurile prevăzute la alin. (2) se publică cu respectarea formularului standard stabilit de Comisia Europeană în temeiul dispozițiilor art. 51 din Directiva 2014/24/UE a Parlamentului European și a Consiliului din 26 februarie 2014 privind achizițiile publice și de abrogare a Directivei 2004/18/CE și conțin informațiile prevăzute în anexa V, respectiv în partea H, I sau J din respectiva directivă.(4) Alternativ publicării unor anunțuri de atribuire individuale, autoritatea contractantă are dreptul de a grupa trimestrial anunțurile de atribuire prevăzute la alin. (2) lit. b), caz în care autoritatea contractantă are obligația de a transmite spre publicare anunțurile de atribuire astfel grupate în termen de 30 de zile de la încheierea fiecărui trimestru.(5) Prin excepție de la prevederile alin. (1) și alin. (2) lit. a), în cazurile și condițiile prevăzute la art. 104, autoritatea contractantă are dreptul de a aplica procedura de negociere fără publicare prealabilă pentru achiziția de servicii sociale și alte servicii specifice, prevăzute în anexa nr. 2, a căror valoare estimată este egală sau mai mare decât pragul valoric prevăzut la art. 7 alin. (1) lit. d); obligația prevăzută la alin. (2) lit. b) rămâne aplicabilă.(6) Criteriile de atribuire utilizate pentru atribuirea contractelor de achiziție publică/acordurilor-cadru având ca obiect servicii sociale și alte servicii specifice, prevăzute în anexa nr. 2, și cu o valoare estimată egală sau mai mare decât pragul valoric prevăzut la art. 7 alin. (1) lit. d) sunt cel mai bun raport calitate-preț sau cel mai bun raport calitate-cost, prevăzute la art. 187 alin. (3) lit. a) și b), ținându-se seama de criteriile de calitate și de sustenabilitate ale serviciilor sociale.  
(la 24-05-2024, Alineatul (6) , Articolul 111 , Sectiunea 1 , Capitolul III a fost modificat de Punctul 4. , Articolul I din ORDONANȚA DE URGENȚĂ nr. 52 din 23 mai 2024, publicată în MONITORUL OFICIAL nr. 483 din 24 mai 2024 )  
(la 13-07-2020, Articolul 111 din Paragraful 9 , Sectiunea 1 , Capitolul III a fost modificat de Punctul 7, Articolul I din ORDONANȚA DE URGENȚĂ nr. 114 din 9 iulie 2020, publicată în MONITORUL OFICIAL nr. 614 din 13 iulie 2020 )  
  
Articolul 112  
(1) Autoritatea contractantă are dreptul de a stabili ca participarea la procedurile de atribuire a contractelor de achiziții publice având ca obiect exclusiv serviciile de sănătate, sociale și culturale prevăzute la art. 111 care fac obiectul codurilor CPV 75121000-0, 75122000-7, 75123000-4, 79622000-0, 79624000-4, 79625000-1, 80110000-8, 80300000-7, 80420000-4, 80430000-7, 80511000-9, 80520000-5, 80590000-6, cuprinse între 85000000-9 la 85323000-9, 92500000-6, 92600000-7, 98133000-4, 98133110-8 să fie rezervată unor operatori economici, cum ar fi persoane juridice fără scop lucrativ, întreprinderi sociale și unități protejate, acreditate ca furnizori de servicii sociale, furnizori publici de servicii sociale.(2) Operatorii economici cărora le poate fi rezervată participarea la procedurile de atribuire prevăzute la alin. (1) trebuie să îndeplinească în mod cumulativ următoarele condiții:  
a) scopul pentru care a fost înființat operatorul economic este îndeplinirea unor obiective în domeniul serviciilor publice, în legătură cu prestarea serviciilor prevăzute la alin. (1);  
b) profitul obținut de operatorul economic este reinvestit în vederea îndeplinirii scopului pentru care acesta a fost înființat; în cazul în care profitul este distribuit sau redistribuit, acest lucru se bazează pe considerente legate de participarea angajaților la beneficiile activității operatorului economic;  
c) organizarea structurilor de conducere sau a structurilor care dețin operatorul economic care execută contractul se bazează pe principiul participării angajaților în cadrul structurilor care dețin operatorul economic sau necesită participarea activă a angajaților, a utilizatorilor sau a altor entități interesate;  
d) operatorului economic nu i-a fost atribuit un contract pentru serviciile în cauză de către autoritatea contractantă respectivă, în temeiul prezentului articol, în ultimii 3 ani.(3) Durata maximă a contractelor de achiziție publică prevăzute la alin. (1) este de 3 ani.(4) În cuprinsul anunțurilor prevăzute la art. 111 alin. (1) lit. a) publicate în vederea atribuirii contractelor de achiziție publică prevăzute la alin. (1) se face trimitere la prezentul articol.  
Paragraful 10 Procedura simplificată  
  
Articolul 113  
(1) Autoritatea contractantă aplică procedura simplificată în condițiile prevăzute la art. 7 alin. (2).  
(la 13-07-2020, Alineatul (1) din Articolul 113 , Paragraful 10 , Sectiunea 1 , Capitolul III a fost modificat de Punctul 8, Articolul I din ORDONANȚA DE URGENȚĂ nr. 114 din 9 iulie 2020, publicată în MONITORUL OFICIAL nr. 614 din 13 iulie 2020 )(2) Procedura simplificată se inițiază prin publicarea în SEAP a unui anunț de participare simplificat, însoțit de documentația de atribuire aferentă.(3) Autoritatea contractantă are obligația de a stabili perioada de depunere a ofertelor în funcție de complexitatea contractului de achiziție publică/acordului-cadru și de cerințele specifice, astfel încât operatorii economici interesați să beneficieze de un interval de timp adecvat și suficient pentru elaborarea ofertelor și pentru pregătirea documentelor de calificare și selecție, dacă sunt solicitate prin documentele achiziției.(4) Autoritatea contractantă poate decide desfășurarea procedurii simplificate:  
a) fie într-o etapă;  
b) fie în mai multe etape care presupun atât selecția candidaților, cât și negocierea și evaluarea ofertelor.(4^1) În cazul prevăzut la alin. (4) lit. a), autoritatea contractantă are dreptul de a decide organizarea unei etape finale de licitație electronică, caz în care are obligația de a preciza această decizie în anunțul de participare simplificat și în documentația de atribuire.  
(la 22-12-2017, Articolul 113 din Paragraful 10 , Sectiunea 1 , Capitolul III a fost completat de Punctul 15, Articolul I din ORDONANȚA DE URGENȚĂ nr. 107 din 20 decembrie 2017, publicată în MONITORUL OFICIAL nr. 1022 din 22 decembrie 2017 )(5) Conform alin. (4) lit. a) și fără a aduce atingere dispozițiilor alin. (3), perioada minimă între data transmiterii anunțului de participare la procedura simplificată și data-limită de depunere a ofertelor este de cel puțin:  
a) 10 zile, în cazul în care se are în vedere atribuirea unui contract de achiziție publică de servicii sau produse;  
b) 6 zile, în cazul în care se are în vedere atribuirea unui contract de achiziție publică de produse de complexitate redusă;  
c) 15 zile, în cazul în care se are în vedere atribuirea unui contract de achiziție publică de lucrări.(6) În cazul prevăzut la alin. (4) lit. b), dacă autoritatea contractantă decide organizarea unei etape de negociere a ofertelor, acest aspect îl precizează în anunțul de participare simplificat.(7) În cazul prevăzut la alin. (4) lit. b), autoritatea contractantă are obligația de a transmite anunțul de participare simplificat, spre publicare în SEAP, cu cel puțin 10 zile înainte de data-limită pentru depunerea solicitărilor de participare.(8) În cazul prevăzut la alin. (4) lit. b), autoritatea contractantă are obligația de a transmite simultan, tuturor candidaților selectați, o invitație de participare la etapa a doua.(9) În etapa a doua a cazului prevăzut la alin. (4) lit. b), perioada minimă între data transmiterii invitației de participare și data-limită de depunere a ofertelor este de cel puțin 10 zile. În cazul în care se are în vedere atribuirea unui contract de achiziție publică de produse de complexitate redusă, perioada minimă este de cel puțin 6 zile.(10) În cazul în care o situație de urgență, demonstrată în mod corespunzător de către autoritatea contractantă, face imposibil de respectat perioadele prevăzute la alin. (5) sau alin. (9), autoritatea contractantă poate stabili o perioadă redusă pentru depunerea solicitărilor de participare/ofertelor, care nu poate fi mai mică de 6 zile de la data transmiterii spre publicare a anunțului de participare, respectiv transmiterii invitației de participare, în cazul atribuirii unui contract de achiziție publică de servicii sau produse, respectiv de 9 zile, în cazul unui contract de achiziție publică de lucrări.(11) Abrogat.  
(la 30-08-2021, Alineatul (11) din Articolul 113 , Paragraful 10 , Sectiunea 1 , Capitolul III a fost abrogat de Punctul 5, Articolul I din ORDONANȚA nr. 3 din 25 august 2021, publicată în MONITORUL OFICIAL nr. 821 din 27 august 2021 )(12) Prin norme metodologice de aplicare a prezentei legi se pot stabili condiții și modalități suplimentare de aplicare a procedurii simplificate.  
(la 04-06-2018, Articolul 113 din Paragraful 10 , Sectiunea 1 , Capitolul III a fost completat de Punctul 13, Articolul I din ORDONANȚA DE URGENȚĂ nr. 45 din 24 mai 2018, publicată în MONITORUL OFICIAL nr. 459 din 04 iunie 2018 )(13) Abrogat.  
(la 22-12-2017, Alineatul (13) din Articolul 113 , Paragraful 10 , Sectiunea 1 , Capitolul III a fost abrogat de Punctul 16, Articolul I din ORDONANȚA DE URGENȚĂ nr. 107 din 20 decembrie 2017, publicată în MONITORUL OFICIAL nr. 1022 din 22 decembrie 2017 )  
  
Articolul 113^1  
(1) Autoritățile contractante aplică mecanismul informatic pentru proceduri simplificate, cu respectarea principiilor prevăzute la art. 2 alin. (2).(2) Mecanismul informatic prevăzut la alin. (1) constă în acordarea accesului autorităților contractante concomitent la toate documentele depuse de ofertanți în SEAP.  
(la 13-07-2020, Paragraful 10 din Sectiunea 1 , Capitolul III a fost completat de Punctul 9, Articolul I din ORDONANȚA DE URGENȚĂ nr. 114 din 9 iulie 2020, publicată în MONITORUL OFICIAL nr. 614 din 13 iulie 2020 )

**HOTĂRÂRE nr. 395 din 2 iunie 2016 pentru aprobarea Normelor metodologice de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016 privind achizițiile publice**

|  |  |
| --- | --- |
| **EMITENT** | ** GUVERNUL** |
|  |  |

**Capitolul I Dispoziții generale și organizatorice**  
  
**Secţiunea 1 Dispoziții generale**  
  
Articolul 1  
(1) În procesul de realizare a achizițiilor publice orice situație pentru care nu există o reglementare explicită se interpretează prin prisma principiilor prevăzute la art. 2 alin. (2) din Legea nr. 98/2016 privind achizițiile publice, denumită în continuare Lege.(2) Pe parcursul aplicării procedurii de atribuire, autoritatea contractantă are obligația de a lua toate măsurile necesare pentru a evita apariția unor situații de natură să determine existența unui conflict de interese și/sau împiedicarea, restrângerea sau denaturarea concurenței.(3) În cazul în care constată apariția unei situații dintre cele prevăzute la alin. (2), autoritatea contractantă are obligația de a elimina efectele rezultate dintr-o astfel de împrejurare, adoptând, potrivit competențelor, după caz, măsuri corective de modificare, încetare, revocare sau anulare ale actelor care au afectat aplicarea corectă a procedurii de atribuire sau ale activităților care au legătură cu acestea.(4) Autoritatea contractantă este responsabilă pentru modul de atribuire a contractului de achiziție publică/acordului-cadru, inclusiv achiziția directă, cu respectarea tuturor dispozițiilor legale aplicabile.  
  
Articolul 2  
(1) În vederea realizării achizițiilor publice, autoritatea contractantă înființează în condițiile legii un compartiment intern specializat în domeniul achizițiilor, format, de regulă, din minimum trei persoane, dintre care cel puțin două treimi având studii superioare, precum și specializări în domeniul achizițiilor.(2) În măsura în care structura organizatorică a autorității contractante nu permite înființarea unui compartiment intern specializat în domeniul achizițiilor distinct, principalele atribuții ale acestuia sunt duse la îndeplinire de una sau, după caz, mai multe persoane din cadrul respectivei autorități contractante, însărcinate în acest sens prin act administrativ al conducătorului autorității contractante.(3) În aplicarea prezentelor norme metodologice, autoritatea contractantă, prin compartimentul intern specializat în domeniul achizițiilor publice, are următoarele atribuții principale:  
a) întreprinde demersurile necesare pentru înregistrarea/ reînnoirea/recuperarea înregistrării autorității contractante în SEAP sau recuperarea certificatului digital, dacă este cazul;  
b) elaborează și, după caz, actualizează, pe baza necesităților transmise de celelalte compartimente ale autorității contractante, programul anual al achizițiilor publice și, dacă este cazul, strategia anuală de achiziții;  
(la 18-06-2018, Litera b) din Alineatul (3) , Articolul 2 , Sectiunea 1 , Capitolul I a fost modificată de Punctul 1, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
c) elaborează sau, după caz, coordonează activitatea de elaborare a documentației de atribuire și a strategiei de contractare, în cazul organizării unui concurs de soluții, a documentației de concurs și a strategiei de contractare, pe baza necesităților transmise de compartimentele de specialitate;  
(la 18-06-2018, Litera c) din Alineatul (3) , Articolul 2 , Sectiunea 1 , Capitolul I a fost modificată de Punctul 1, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
d) îndeplinește obligațiile referitoare la publicitate, astfel cum sunt acestea prevăzute de Lege;  
e) aplică și finalizează procedurile de atribuire;  
f) realizează achizițiile directe;  
g) constituie și păstrează dosarul achiziției publice.(4) Celelalte compartimente ale autorității contractante au obligația de a sprijini activitatea compartimentului intern specializat în domeniul achizițiilor, în funcție de specificul și complexitatea obiectului achiziției.(5) În sensul alin. (4), sprijinirea activității compartimentului intern specializat în domeniul achizițiilor publice se realizează, fără a se limita la acestea, după cum urmează:  
a) transmiterea referatelor de necesitate care cuprind necesitățile de produse, servicii și lucrări, valoarea estimată a acestora, precum și informațiile de care dispun, potrivit competențelor, necesare pentru elaborarea strategiei de contractare a respectivelor contracte/acorduri-cadru;  
b) transmiterea, dacă este cazul, a specificațiilor tehnice așa cum sunt acestea prevăzute la art. 155 din Lege;  
c) în funcție de natura și complexitatea necesităților identificate în referatele prevăzute la lit. a), transmiterea de informații cu privire la prețul unitar/total actualizat al respectivelor necesități, în urma unei cercetări a pieței sau pe bază istorică;  
d) informarea cu privire la fondurile alocate pentru fiecare destinație, precum și poziția bugetară a acestora;  
e) informarea justificată cu privire la eventualele modificări intervenite în execuția contractelor/acordurilor-cadru, care cuprinde cauza, motivele și oportunitatea modificărilor propuse;  
f) transmiterea documentului constatator privind modul de îndeplinire a clauzelor contractuale.(6) În aplicarea prevederilor prezentului articol, autoritatea contractantă are, totodată, dreptul de a achiziționa servicii de consultanță, denumite în continuare servicii auxiliare achiziției, în vederea sprijinirii activității compartimentului intern specializat în domeniul achizițiilor, precum și pentru elaborarea documentelor/documentațiilor necesare parcurgerii etapelor procesului de achiziție publică și/sau pentru implementarea unor programe de prevenire/diminuare a riscurilor în achizițiile publice, vizând toate etapele, de la planificarea/pregătirea procesului, organizarea/aplicarea procedurii de atribuire și până la executarea/monitorizarea implementării contractului de achiziție publică/acordului-cadru, inclusiv în raport cu activitatea comisiei de evaluare și/sau soluționarea contestațiilor.  
  
Articolul 3  
(1) Referatul de necesitate reprezintă un document intern emis de fiecare compartiment din cadrul autorității contractante în ultimul trimestru al anului în curs pentru anul viitor, care cuprinde necesitățile de produse, servicii și lucrări identificate, precum și prețul unitar/total al necesităților.(2) Prin excepție de la alin. (1), în cazul în care necesitatea nu este previzibilă sau nu poate fi identificată în ultimul trimestru al anului în curs pentru anul următor, referatele de necesitate pot fi elaborate la momentul identificării necesității.(3) Ori de câte ori este necesar, referatul de necesitate poate fi modificat, cu următoarele condiții:  
a) modificarea să se realizeze înainte de inițierea procedurii de atribuire, cu luarea în considerare, dacă este cazul, a timpului necesar modificării programului anual al achizițiilor publice și aprobării acestuia;  
b) compartimentul intern specializat în domeniul achizițiilor publice să fie notificat în timp util cu privire la modificarea respectivă, astfel încât să poată întreprinde toate diligențele necesare realizării achiziției.  
  
Articolul 4  
  
Prin ordin al președintelui Agenției Naționale pentru Achiziții Publice (ANAP) se pot pune la dispoziția autorităților contractante și a furnizorilor de servicii auxiliare achiziției un set de instrumente ce se utilizează pentru planificarea portofoliului de achiziții la nivelul autorității contractante, fundamentarea deciziei de realizare a procesului de achiziție și monitorizarea implementării contractului, precum și pentru prevenirea/ diminuarea riscurilor în achiziții publice.

**Capitolul II Planificarea și pregătirea realizării achiziției publice**

Secţiunea 1 Etapele procesului de achiziție publică  
  
Articolul 8  
(1) Atribuirea unui contract de achiziții publică/acord-cadru este rezultatul unui proces ce se derulează în mai multe etape.(2) Autoritatea contractantă are obligația de a se documenta și de a parcurge pentru fiecare proces de achiziție publică trei etape distincte:  
a) etapa de planificare/pregătire;  
(la 18-06-2018, Litera a) din Alineatul (2) , Articolul 8 , Sectiunea 1 , Capitolul II a fost modificată de Punctul 2, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
b) etapa de organizare a procedurii și atribuirea contractului/acordului-cadru;  
c) etapa postatribuire contract/acord-cadru, respectiv executarea și monitorizarea implementării contractului/ acordului-cadru.  
  
Articolul 9  
(1) Etapa de planificare/pregătire a unui proces de achiziție publică se inițiază prin identificarea necesităților și elaborarea referatelor de necesitate și se încheie cu aprobarea de către conducătorul autorității contractante/unității de achiziții centralizate a documentației de atribuire, inclusiv a documentelor-suport, precum și a strategiei de contractare pentru procedura respectivă.(2) Strategia de contractare este un document al fiecărei proceduri de achiziție publică cu o valoare estimată egală sau mai mare decât pragurile valorice stabilite la art. 7 alin. (5) din Lege, inițiată de autoritatea contractantă.  
(la 18-06-2018, Alineatul (2) din Articolul 9 , Sectiunea 1 , Capitolul II a fost modificat de Punctul 3, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(3) Prin intermediul strategiei de contractare se documentează deciziile din etapa de planificare/pregătire a achiziției în legătură cu:  
a) relația dintre obiectul, constrângerile asociate și complexitatea contractului, pe de o parte, și resursele disponibile la nivel de autoritate contractantă pentru derularea activităților din etapele procesului de achiziție publică, pe de altă parte;  
b) procedura de atribuire aleasă, precum și modalitățile speciale de atribuire a contractului de achiziție publică asociate, dacă este cazul;  
c) tipul de contract propus și modalitatea de implementare a acestuia;  
d) mecanismele de plată în cadrul contractului, alocarea riscurilor în cadrul acestuia, măsuri de gestionare a acestora, stabilirea penalităților pentru neîndeplinirea sau îndeplinirea defectuoasă a obligațiilor contractuale;  
e) justificările privind determinarea valorii estimate a contractului/acordului-cadru, precum și orice alte elemente legate de obținerea de beneficii pentru autoritatea contractantă și/sau îndeplinirea obiectivelor comunicate la nivelul sectorului administrației publice în care activează autoritatea contractantă;  
f) justificările privind alegerea procedurii de atribuire în situațiile prevăzute la art. 69 alin. (2)-(5) din Lege și, după caz, decizia de a reduce termenele în condițiile legii, decizia de a nu utiliza împărțirea pe loturi, criteriile de calificare privind capacitatea și, după caz, criteriile de selecție, criteriul de atribuire și factorii de evaluare utilizați;  
g) obiectivul din strategia locală/regională/națională de dezvoltare la a cărui realizare contribuie contractul/acordul-cadru respectiv, dacă este cazul;  
h) orice alte elemente relevante pentru îndeplinirea necesităților autorității contractante.  
  
Articolul 10  
  
Etapa de organizare a procedurii de atribuire a contractului/acordului-cadru începe prin transmiterea documentației de atribuire în SEAP și se finalizează odată cu încheierea contractului de achiziție publică/acordului-cadru.  
(la 18-06-2018, Articolul 10 din Sectiunea 1 , Capitolul II a fost modificat de Punctul 4, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
  
Articolul 11  
(1) Autoritatea contractantă are obligația de a realiza un proces de achiziție publică prin utilizarea uneia dintre următoarele abordări:  
a) cu resursele profesionale necesare celor trei etape mai sus identificate existente la nivel de autoritate contractantă;  
b) prin recurgerea la unități centralizate de achiziție înființate prin hotărâre a Guvernului, în condițiile art. 40 din Lege;  
c) cu ajutorul unui furnizor de servicii de achiziție, selectat în condițiile legii.(2) Totalitatea proceselor de achiziție publică planificate a fi lansate de o autoritate contractantă pe parcursul unui an bugetar, care cuprind cheltuieli de capital mai mari de 125 milioane de lei, fac obiectul unei strategii anuale de achiziție publică la nivelul autorității contractante, elaborată în ultimul trimestru al anului anterior anului căruia îi corespund procesele de achiziție publică cuprinse în aceasta.  
(la 18-06-2018, Alineatul (2) din Articolul 11 , Sectiunea 1 , Capitolul II a fost modificat de Punctul 5, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(3) Strategia anuală de achiziție publică se realizează în ultimul trimestru al anului anterior anului căruia îi corespund procesele de achiziție publică cuprinse în aceasta, și se aprobă de către conducătorul autorității contractante.(4) Autoritatea contractantă are dreptul de a opera modificări sau completări ulterioare în cadrul strategiei anuale de achiziție publică, modificări/completări care se aprobă conform prevederilor alin. (3).(5) În cazul în care modificările prevăzute la alin. (4) au ca scop acoperirea unor necesități ce nu au fost cuprinse inițial în strategia anuală de achiziții publice, introducerea acestora în strategie este condiționată de identificarea surselor de finanțare.(6) În condițiile alin. (2), autoritatea contractantă utilizează ca informații pentru elaborarea strategiei anuale de achiziții publice cel puțin următoarele elemente estimative:  
(la 18-06-2018, Partea introductivă a Alineatului (6) din Articolul 11 , Sectiunea 1 , Capitolul II a fost modificată de Punctul 6, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
a) nevoile identificate la nivel de autoritate contractantă ca fiind necesar a fi satisfăcute ca rezultat al unui proces de achiziție, așa cum rezultă acestea din solicitările transmise de toate compartimentele din cadrul autorității contractante;  
b) valoarea estimată a achiziției corespunzătoare fiecărei nevoi;  
c) capacitatea profesională existentă la nivel de autoritate contractantă pentru derularea unui proces care să asigure beneficiile anticipate;  
d) resursele existente la nivel de autoritate contractantă și, după caz, necesarul de resurse suplimentare externe, care pot fi alocate derulării proceselor de achiziții publice.  
  
Articolul 12  
(1) Autoritatea contractantă are obligația de a elabora programul anual al achizițiilor publice, ca instrument managerial utilizat pentru planificarea și monitorizarea portofoliului de procese de achiziție la nivel de autoritate contractantă, pentru planificarea resurselor necesare derulării proceselor și pentru verificarea modului de îndeplinire a obiectivelor din strategia locală/regională/națională de dezvoltare, acolo unde este aplicabil.  
(la 18-06-2018, Alineatul (1) din Articolul 12 , Sectiunea 1 , Capitolul II a fost modificat de Punctul 7, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(2) Programul anual al achizițiilor publice se elaborează, în forma inițială, în trimestrul IV al anului anterior, pe baza referatelor de necesitate transmise de compartimentele autorităților contractante, și cuprinde totalitatea contractelor de achiziție publică/acordurilor-cadru pe care autoritatea contractantă intenționează să le atribuie în decursul anului următor.  
(la 18-06-2018, Alineatul (2) din Articolul 12 , Sectiunea 1 , Capitolul II a fost modificat de Punctul 7, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(3) Atunci când stabilește forma inițială a programului anual al achizițiilor publice, autoritatea contractantă are obligația de a ține cont de:  
(la 18-06-2018, Partea introductivă a Alineatului (3) din Articolul 12 , Sectiunea 1 , Capitolul II a fost modificată de Punctul 8, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
a) necesitățile obiective de produse, servicii și lucrări;  
b) gradul de prioritate a necesităților prevăzute la lit. a);  
c) anticipările cu privire la sursele de finanțare ce urmează a fi identificate.(4) După aprobarea bugetului propriu, autoritatea contractantă are obligația de a-și actualiza programul anual al achizițiilor publice în funcție de fondurile aprobate.(5) Programul anual al achizițiilor publice trebuie să cuprindă cel puțin informații referitoare la:  
a) obiectul contractului de achiziție publică/acordului-cadru;  
b) codul vocabularului comun al achizițiilor publice (CPV);  
c) valoarea estimată a contractului/acordului-cadru ce urmează a fi atribuit ca rezultat al derulării unui proces de achiziție, exprimată în lei, fără TVA;  
d) sursa de finanțare;  
e) procedura stabilită pentru derularea procesului de achiziție;  
f) data estimată pentru inițierea procedurii;  
g) data estimată pentru atribuirea contractului;  
h) modalitatea de derulare a procedurii de atribuire, respectiv online sau offline.  
i) codul unic de identificare a fiecărui obiect de contract pentru care se derulează o procedură de atribuire inclusă în programul anual al achizițiilor publice.  
(la 18-06-2018, Alineatul (5) din Articolul 12 , Sectiunea 1 , Capitolul II a fost completat de Punctul 9, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(6) Autoritatea contractantă are obligația de a publica semestrial în SEAP extrase din programul anual al achizițiilor publice, precum și orice modificare asupra acestora, în termen de 5 zile lucrătoare, extrase care se referă la:  
(la 18-06-2018, Partea introductivă a Alineatului (6) din Articolul 12 , Sectiunea 1 , Capitolul II a fost modificată de Punctul 8, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
a) contractele/acordurile-cadru de produse și/sau servicii a căror valoare estimată este mai mare sau egală cu pragurile prevăzute la art. 7 alin. (1) din Lege;  
b) contractele/acordurile-cadru de lucrări a căror valoare estimată este mai mare sau egală cu pragurile prevăzute la art. 7 alin. (5) din Lege.  
  
Articolul 13  
  
Prin excepție de la art. 12 alin. (1), în cazul în care autoritatea contractantă implementează proiecte finanțate din fonduri nerambursabile și/sau proiecte de cercetare-dezvoltare, are obligația de a elabora distinct pentru fiecare proiect în parte un program al achizițiilor publice aferent proiectului respectiv, după semnarea contractului de finanțare/cofinanțare aferent.  
(la 18-06-2018, Articolul 13 din Sectiunea 1 , Capitolul II a fost modificat de Punctul 10, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
  
Articolul 14  
(1) Autoritatea contractantă, prin compartimentul intern specializat în domeniul achizițiilor, are obligația de a ține evidența achizițiilor directe de produse, servicii și lucrări, ca anexă la programul anual al achizițiilor publice.(2) Autoritatea contractantă are dreptul de a opera modificări sau completări ulterioare în cadrul programului anual al achizițiilor publice, cu condiția identificării surselor de finanțare. Modificările/completările se aprobă și se publică conform prevederilor art. 12 alin. (6).  
(la 18-06-2018, Articolul 14 din Sectiunea 1 , Capitolul II a fost modificat de Punctul 11, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
  
Articolul 15  
  
Prin ordin al președintelui ANAP se pune la dispoziția autorităților contractante formularul de program anual al achizițiilor publice.  
  
Secţiunea a 2-a Estimarea valorii achiziției publice și alegerea modalității de atribuire  
  
Articolul 16  
(1) Estimarea valorii unei achiziții publice se realizează având în vedere obiectul acesteia, în conformitate cu cap. I, secțiunea a 4-a, paragraful 3 din Lege.(1^1) În aplicarea art. 11 alin. (1) din Lege, autoritatea contractantă calculează valoarea estimată a unei achiziții având în vedere valoarea totală de plată, fără TVA, estimată de autoritatea contractantă, luând în considerare orice eventuale forme de opțiuni și prelungiri ale contractului prevăzute în mod explicit în documentele achiziției.  
(la 19-04-2023, Articolul 16 din Sectiunea a 2-a , Capitolul II a fost completat de Punctul 1, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(2) Obiectul achiziției publice se pune în corespondență cu codul/codurile CPV care îl descriu cât mai exact, relevantă în acest context fiind activitatea ce caracterizează scopul principal al contractului.  
  
Articolul 17  
(1) Autoritatea contractantă alege procedura de atribuire în funcție de următoarele aspecte:  
a) valoarea estimată a achiziției;  
b) complexitatea contractului/acordului-cadru ce urmează a fi atribuit;  
c) îndeplinirea condițiilor specifice de aplicare a anumitor proceduri de atribuire.(2) În aplicarea art. 11 alin. (2) din Lege, autoritatea contractantă are obligația ca, la alegerea procedurii de atribuire, să se raporteze, în funcție de tipul contractului/acordului-cadru, la valoarea estimată a produselor, serviciilor și lucrărilor care sunt destinate unor utilizări identice sau similare și care fac parte din categoriile de produse/servicii/lucrări care sunt furnizate/ prestate/executate de către operatori economici cu activitate constantă în sectorul respectiv.  
(la 19-04-2023, Alineatul (2) din Articolul 17 , Sectiunea a 2-a , Capitolul II a fost modificat de Punctul 2, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(3) În cazul în care autoritatea contractantă implementează proiecte finanțate din fonduri nerambursabile și/sau având ca obiect cercetarea-dezvoltarea, prevederile prezentului articol se aplică prin raportare la durata contractului de finanțare/proiect.(4) Abrogat.  
(la 19-04-2023, Alineatul (4) din Articolul 17 , Sectiunea a 2-a , Capitolul II a fost abrogat de Punctul 3, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )  
(la 18-06-2018, Articolul 17 din Sectiunea a 2-a , Capitolul II a fost modificat de Punctul 12, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
  
Secţiunea a 3-a Consultarea pieței  
  
Articolul 18  
(1) În condițiile art. 139 din Lege, autoritatea contractantă poate derula un proces de consultare a pieței, ca parte a procesului de achiziție publică, în cadrul etapei de planificare/pregătire, care se inițiază prin publicarea în SEAP, precum și prin orice alte mijloace, a unui anunț privind consultarea, în cazul în care dorește achiziționarea unor produse/servicii/lucrări cu grad ridicat de complexitate tehnică, financiară sau contractuală, ori din domenii cu un rapid progres tehnologic.  
(la 18-06-2018, Alineatul (1) din Articolul 18 , Sectiunea a 3-a , Capitolul II a fost modificat de Punctul 13, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(2) Anunțul prevăzut la alin. (1) trebuie să conțină cel puțin următoarele elemente:  
a) denumirea autorității contractante și datele de contact;  
b) adresa de internet unde sunt publicate informațiile cu privire la procesul de consultare a pieței;  
c) descrierea necesităților obiective și constrângerilor de natură tehnică, financiară și/sau contractuală ce caracterizează nevoia autorității contractante în raport cu care se organizează respectiva consultare;  
d) aspectele supuse consultării;  
e) termenul până la care se transmit propunerile persoanelor interesate în cadrul procesului de consultare;  
f) termenul până la care se desfășoară procesul de consultare;  
g) descrierea modalității de desfășurare a consultării, respectiv modul în care se va realiza interacțiunea cu operatorii economici ce răspund la invitația autorității contractante.(3) Aspectele supuse consultării vizează, fără a se limita la acestea, potențiale soluții tehnice, financiare sau contractuale pentru satisfacerea nevoii autorității contractante, precum și aspecte legate de strategia de contractare, inclusiv divizare pe loturi sau posibilitatea solicitării de oferte alternative.  
  
Articolul 19  
(1) În sensul art. 139 alin (2) din Lege, orice persoană/organizație interesată transmite autorității contractante opinii, sugestii sau recomandări cu privire la aspectele supuse consultării, utilizând formele și mijloacele de comunicare precizate în anunțul privind consultarea.(2) Autoritatea contractantă poate decide ca opiniile, sugestiile sau recomandările să fie transmise numai prin mijloace electronice la o adresă dedicată.(3) Autoritatea contractantă poate lua în considerare opiniile, sugestiile sau recomandările primite, în cazul în care le consideră relevante.(4) Autoritatea contractantă poate organiza întâlniri individuale sau comune ori evenimente deschise pentru persoanele/organizațiile interesate, în cadrul cărora se poartă discuții cu privire la opiniile, sugestiile sau recomandările pe care acestea le-au transmis sau la subiecte de interes general, cum ar fi, dar fără a se limita la acestea, structura pieței, tendințele prețurilor și alte elemente comerciale specifice în sectorul de interes, aspecte tehnice, inovative, de integrare socială sau legate de protecția mediului, care pot fi valorificate în cadrul procedurii de atribuire.  
(la 18-06-2018, Alineatul (4) din Articolul 19 , Sectiunea a 3-a , Capitolul II a fost modificat de Punctul 14, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(5) Autoritatea contractantă are obligația de a publica în SEAP rezultatul procesului de consultare a pieței, dar nu mai târziu de momentul inițierii procedurii de atribuire.(6) Abrogat.  
(la 18-06-2018, Alineatul (6) din Articolul 19 , Sectiunea a 3-a , Capitolul II a fost abrogat de Punctul 15, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
  
Secţiunea a 4-a Documentația de atribuire  
Paragraful 1 Considerații generale  
  
Articolul 20  
(1) Documentația de atribuire este alcătuită din următoarele:  
a) DUAE și instrucțiunile către ofertanți/candidați.  
(la 18-06-2018, Litera a) din Alineatul (1) , Articolul 20 , Paragraful 1 , Sectiunea a 4-a , Capitolul II a fost modificată de Punctul 16, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
b) caietul de sarcini sau documentul descriptiv, acesta din urmă fiind aplicabil în cazul procedurilor de dialog competitiv, de negociere sau de parteneriat pentru inovare;  
c) proiectul de contract conținând clauzele contractuale obligatorii;  
d) formulare și modele de documente.(2) Documentația de atribuire conține orice cerință, criteriu, regulă și alte informații necesare pentru a asigura ofertantului/candidatului o informare completă, corectă și explicită cu privire la modul de aplicare a procedurii de atribuire.(3) Instrucțiunile către ofertanți/candidați prevăzute la alin. (1) lit. a) conțin detaliile referitoare la formalitățile ce trebuie îndeplinite în legătură cu procedura de atribuire în cauză, modul în care operatorii economici trebuie să structureze informațiile ce urmează a fi prezentate pentru a răspunde cerințelor din anunțul de participare/simplificat/de concurs, respectiv detalii procedurale cum ar fi precizări privind garanțiile solicitate, modul în care trebuie întocmite și structurate propunerea tehnică și cea financiară, criteriul de atribuire ce urmează a fi aplicat, precum și termenele procedurale ce trebuie respectate și căile de atac ce pot fi utilizate. Toate aceste informații constituie bază pentru generarea automată de către SEAP a anunțului de participare/simplificat/de concurs.  
(la 18-06-2018, Alineatul (3) din Articolul 20 , Paragraful 1 , Sectiunea a 4-a , Capitolul II a fost modificat de Punctul 17, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(4) Pentru formularea și aplicarea aspectelor referitoare la cerințele care pot face obiectul DUAE se utilizează prevederile din Regulamentul de punere în aplicare (UE) 2016/7 al Comisiei din 5 ianuarie 2016.(5) Autoritatea contractantă are obligația de genera electronic DUAE completat cu informațiile solicitate în raport cu criteriile de calificare și selecție stabilite prin documentația de atribuire, marcând câmpurile din formular pentru care trebuie prezentate referințe de către operatorii economici, corespunzător respectivelor cerințe, și de a-l atașa în SEAP, împreună cu celelalte documente ale achiziției.(6) Autoritatea contractantă trebuie să asigure corelația dintre informațiile solicitate prin anunțul de participare/simplificat/de concurs și cele marcate în DUAE în vederea completării de către operatorii economici interesați, menționând totodată în documentația de atribuire modul în care se poate accesa DUAE în vederea completării de către operatorii economici interesați.  
(la 18-06-2018, Alineatul (6) din Articolul 20 , Paragraful 1 , Sectiunea a 4-a , Capitolul II a fost modificat de Punctul 17, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(7) În cazul în care există discrepanțe între informațiile prevăzute în DUAE și cele prevăzute în anunțul de participare/simplificat/de concurs, prevalează informațiile din anunț, DUAE urmând a fi revizuit corespunzător.  
(la 18-06-2018, Alineatul (7) din Articolul 20 , Paragraful 1 , Sectiunea a 4-a , Capitolul II a fost modificat de Punctul 17, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(8) În cazul acordului-cadru, anunțul de participare/ simplificat trebuie să conțină și un set minim de informații specifice referitoare la:  
(la 18-06-2018, Partea introductivă a Alineatului (8) din Articolul 20 , Paragraful 1 , Sectiunea a 4-a , Capitolul II a fost modificată de Punctul 18, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
a) numărul sau intervalul în care se va încadra numărul de operatori economici care vor fi parte a acordului-cadru ce urmează să fie încheiat;  
b) opțiunea de a atribui contractele subsecvente încheierii acordului-cadru cu/fără reluarea competiției, în cazul în care acordul-cadru urmează să fie încheiat cu mai mulți operatori economici;  
c) opțiunea de a atribui contracte subsecvente prin reluarea competiției utilizând etapa finală de licitație electronică, în cazul în care acordul-cadru este încheiat cu mai mulți operatori economici;  
d) frecvența de atribuire a contractelor subsecvente;  
e) criteriul de atribuire și, după caz, factorii de evaluare care urmează să se aplice pentru atribuirea contractelor subsecvente, precum și orice alte reguli aferente, în cazul în care atribuirea contractelor respective urmează să se realizeze prin reluarea competiției sau parțial prin reluarea competiției;  
f) estimări ale cantităților minime și maxime care ar putea fi solicitate pe durata întregului acord-cadru, precum și ale cantităților minime și maxime care ar putea face obiectul unui singur contract subsecvent dintre cele care urmează să fie atribuite pe durata acordului-cadru;  
g) estimarea valorii celui mai mare contract subsecvent care urmează să fie atribuit pe durata acordului-cadru.  
h) estimarea valorii maxime a acordului-cadru.  
(la 19-04-2023, Articolul 20 din Paragraful 1 , Sectiunea a 4-a , Capitolul II a fost completat de Punctul 4, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(9) În cazul în care autoritatea contractantă decide organizarea unei etape finale de licitație electronică, instrucțiunile pentru ofertanți vor cuprinde și:  
(la 18-06-2018, Partea introductivă a Alineatului (9) din Articolul 20 , Paragraful 1 , Sectiunea a 4-a , Capitolul II a fost modificată de Punctul 18, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
a) elementele ofertei care vor face obiectul licitației electronice, cu condiția ca respectivele elemente să fie cuantificabile, astfel încât să poată fi exprimate în cifre sau procente;  
b) eventualele limite ale valorilor până la care elementele prevăzute la lit. a) pot fi îmbunătățite, astfel cum rezultă din specificațiile care definesc obiectul contractului;  
c) informațiile care vor fi puse la dispoziția ofertanților pe parcursul licitației electronice și, după caz, momentul la care aceste informații vor fi disponibile;  
d) condițiile în care ofertanții vor avea dreptul să liciteze, cu referire în special la diferențele minime care, dacă este cazul, vor fi solicitate pentru licitarea noilor oferte;  
e) informațiile relevante privind echipamentele electronice care trebuie utilizate, precum și modalitățile și specificațiile tehnice de conectare;  
f) alte informații relevante privind procesul licitației electronice;(10) Caietul de sarcini conține, în mod obligatoriu, specificații tehnice care reprezintă cerințe, prescripții, caracteristici de natură tehnică ce permit fiecărui produs, serviciu sau lucrare să fie descris, în mod obiectiv, astfel încât să corespundă necesității autorității contractante.(11) Cerințele minime de ordin tehnic se definesc astfel încât să țină seama de cerințele de accesibilitate ale persoanelor cu dizabilități și de conceptul de proiectare pentru toate categoriile de utilizatori.(12) Documentul descriptiv cuprinde, în mod obligatoriu, cel puțin o descriere a necesităților, obiectivelor și constrângerilor autorității contractante, pe baza cărora se vor derula negocierile/dialogul/parteneriatul pentru inovare, precum și cerințele minime de ordin tehnic, sau de performanță/ funcționalitate minime, ce trebuie îndeplinite de fiecare ofertă/soluție preliminară pentru a fi admisă la faza următoare.(13) În cazul procedurii de dialog competitiv, documentele achiziției conțin, dacă este cazul, posibilitatea acordării de prime care vor fi acordate participanților la dialog, precum și valoarea acestora, în condițiile art. 94 din Lege.(14) Primele se stabilesc în limita bugetului disponibil al autorității contractante și în funcție de cheltuielile specifice implicate de participarea la dialog, valoarea totală a primelor respective neputând depăși 2% din valoarea estimată a contractului care urmează să fie atribuit. Primele se reflectă ca o cheltuială de aceeași natură cu achiziția publică.(15) Este exceptat de la acordarea primelor operatorul economic a cărui ofertă este, în final, declarată câștigătoare.  
  
Articolul 21  
(1) Autoritatea contractantă poate iniția aplicarea procedurii de atribuire numai după ce au fost elaborate și aprobate documentația de atribuire și documentele suport.(2) Autoritatea contractantă are obligația de a transmite spre publicare în SEAP, în zilele lucrătoare, documentația de atribuire împreună cu documentele-suport.(3) Documentele-suport conțin:  
a) declarația privind persoanele ce dețin funcții de decizie în cadrul autorității contractante, respectiv cele cu putere de reprezentare din partea furnizorilor de servicii auxiliare achiziției, precum și datele de identificare ale acestora;  
b) strategia de contractare.(4) În justificarea alegerii între procedura de licitație deschisă și procedura de licitație restrânsă, autoritatea contractantă va avea în vedere obiectul, natura și complexitatea contractului de achiziție publică/acordului-cadru. În cazul aplicării procedurii simplificate, justificarea alegerii procedurii conține numai explicații cu privire la determinarea valorii estimate a contractului/acordului-cadru, având în vedere prevederile de la art. 7 alin. (2) din Lege.  
(la 18-06-2018, Alineatul (4) din Articolul 21 , Paragraful 1 , Sectiunea a 4-a , Capitolul II a fost modificat de Punctul 19, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(5) În îndeplinirea funcțiilor sale, ANAP are acces la formularul de integritate completat de autoritatea contractantă în baza prevederilor Legii nr. 184/2016 privind instituirea unui mecanism de prevenire a conflictului de interese în procedura de atribuire a contractelor de achiziție publică, precum și la orice informații referitoare la identificarea persoanelor care dețin funcții de decizie care sunt implicate în desfășurarea procedurii de atribuire sau care pot influența rezultatul acesteia în cadrul autorității contractante, precum și a celor cu putere de reprezentare din partea furnizorului de servicii auxiliare, dar și a celor implicate în procedură din partea acestuia din urmă, necesare pentru verificarea îndeplinirii de către autoritatea contractantă a obligației prevăzute la art. 58 din Lege.  
(la 18-06-2018, Alineatul (5) din Articolul 21 , Paragraful 1 , Sectiunea a 4-a , Capitolul II a fost modificat de Punctul 19, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(6) Numele, prenumele și funcția deținută de persoanele prevăzute la alin. (5) se precizează și în cadrul anunțului de participare/simplificat pentru a da posibilitatea operatorilor economici interesați de procedura de atribuire să analizeze o potențială incidență a unei situații de natura celor precizate de art. 60 din Lege.  
(la 18-06-2018, Alineatul (6) din Articolul 21 , Paragraful 1 , Sectiunea a 4-a , Capitolul II a fost modificat de Punctul 19, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(7) Abrogat.  
(la 18-06-2018, Alineatul (7) din Articolul 21 , Paragraful 1 , Sectiunea a 4-a , Capitolul II a fost abrogat de Punctul 20, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
  
Articolul 22  
(1) Informațiile cuprinse în anunțul de participare/simplificat/ de concurs se introduc în SEAP numai prin completarea formularului specific disponibil în sistemul informatic și numai de către autoritățile contractante înregistrate.  
(la 18-06-2018, Alineatul (1) din Articolul 22 , Paragraful 1 , Sectiunea a 4-a , Capitolul II a fost modificat de Punctul 21, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(2) Documentele prevăzute la art. 20 alin. (1) lit. b)-d) și art. 21 alin. (3) vor fi semnate cu semnătură electronică extinsă, bazată pe un certificat calificat, eliberat de un furnizor de servicii de certificare acreditat și încărcate în SEAP în secțiunile specifice disponibile în sistemul informatic și numai de către autoritățile contractante înregistrate.  
  
Articolul 23  
  
Abrogat.  
(la 18-06-2018, Articolul 23 din Paragraful 1 , Sectiunea a 4-a , Capitolul II a fost abrogat de Litera b), Articolul VIII din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
  
Articolul 24  
(1) Abrogat.  
(la 18-06-2018, Alineatul (1) din Articolul 24 , Paragraful 1 , Sectiunea a 4-a , Capitolul II a fost abrogat de Litera b), Articolul VIII din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(2) Abrogat.  
(la 18-06-2018, Alineatul (2) din Articolul 24 , Paragraful 1 , Sectiunea a 4-a , Capitolul II a fost abrogat de Litera b), Articolul VIII din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(3) Abrogat.  
(la 18-06-2018, Alineatul (3) din Articolul 24 , Paragraful 1 , Sectiunea a 4-a , Capitolul II a fost abrogat de Litera b), Articolul VIII din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(4) Abrogat.  
(la 18-06-2018, Alineatul (4) din Articolul 24 , Paragraful 1 , Sectiunea a 4-a , Capitolul II a fost abrogat de Litera b), Articolul VIII din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(5) Operatorul SEAP are obligația de a publica anunțul în SEAP în cel mult o zi lucrătoare după îndeplinirea condițiilor stabilite la art. 147 din Lege și, în cazul anunțului de participare simplificat, în cel mult două zile lucrătoare de la primirea acceptului de publicare.  
(la 18-06-2018, Alineatul (5) din Articolul 24 , Paragraful 1 , Sectiunea a 4-a , Capitolul II a fost modificat de Punctul 22, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(6) Abrogat.  
(la 18-06-2018, Alineatul (6) din Articolul 24 , Paragraful 1 , Sectiunea a 4-a , Capitolul II a fost abrogat de Litera b), Articolul VIII din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
  
Articolul 25  
  
Abrogat.  
(la 18-06-2018, Articolul 25 din Paragraful 1 , Sectiunea a 4-a , Capitolul II a fost abrogat de Punctul 23, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
  
Articolul 26  
  
În cazul în care, din motive de natură tehnică, operatorul SEAP nu are posibilitatea transmiterii unui anumit anunț spre publicare în Jurnalul Oficial al Uniunii Europene, autorității contractante îi revine responsabilitatea transmiterii spre publicare a anunțului respectiv prin mijloace proprii. Operatorul SEAP are obligația de a înștiința autoritatea contractantă cu privire la apariția unei astfel de situații, în cel mult o zi lucrătoare de la expirarea termenelor necesare exercitării controlului ex ante de către ANAP.  
(la 18-06-2018, Articolul 26 din Paragraful 1 , Sectiunea a 4-a , Capitolul II a fost modificat de Punctul 24, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
  
Articolul 27  
(1) Orice răspuns al autorității contractante la solicitările de clarificări sau informații suplimentare primite în condițiile art. 160 alin. (1) din Lege, se postează în SEAP la secțiunea specifică, disponibilă în sistemul informatic, semnat cu semnătură electronică extinsă, bazată pe un certificat calificat, eliberat de un furnizor de servicii de certificare acreditat.(2) Odată cu termenul/termenele limită prevăzut/prevăzute de art. 160 alin. (2) din Lege, autoritatea contractantă stabilește în anunțul de participare/simplificat/de concurs și termenul-limită până la care operatorii economici solicită clarificări cu privire la conținutul documentației de atribuire, acesta urmând să fie corelat cu termenul final de răspuns, astfel încât să fie acordată o perioadă suficientă de timp operatorilor economici pentru a analiza documentația de atribuire și să formuleze întrebările pe care le consideră necesare.  
(la 18-06-2018, Alineatul (2) din Articolul 27 , Paragraful 1 , Sectiunea a 4-a , Capitolul II a fost modificat de Punctul 25, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(3) Autoritatea contractantă menționează în anunțul de participare/simplificat/de concurs că va răspunde la solicitările de clarificări adresate de operatorii economici până la termenul-limită stabilit.  
(la 18-06-2018, Articolul 27 din Paragraful 1 , Sectiunea a 4-a , Capitolul II a fost completat de Punctul 26, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(4) În situația în care sunt stabilite două termene de răspuns ale autorității contractante la solicitările de clarificări adresate de operatorii economici, aceasta poate grupa pe cele două termene întrebările și răspunsurile aferente, pe baza unor criterii cum ar fi data înregistrării solicitării de clarificări, complexitatea aspectelor incidente, asigurându-se că timpul acordat pentru elaborarea ofertelor este unul adecvat.  
(la 18-06-2018, Articolul 27 din Paragraful 1 , Sectiunea a 4-a , Capitolul II a fost completat de Punctul 26, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
  
Articolul 28  
  
Abrogat.  
(la 18-06-2018, Articolul 28 din Paragraful 1 , Sectiunea a 4-a , Capitolul II a fost abrogat de Punctul 27, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
Paragraful 2 Stabilirea criteriilor de calificare și a criteriilor de selecție  
  
Articolul 29  
(1) Criteriile de calificare privind capacitatea au ca scop demonstrarea potențialului tehnic, financiar și organizatoric al fiecărui operator economic participant la procedură, potențial care trebuie să reflecte posibilitatea concretă a acestuia de a îndeplini contractul/acordul-cadru și de a rezolva eventualele dificultăți legate de îndeplinirea acestuia, în cazul în care oferta sa va fi declarată câștigătoare.  
(la 18-06-2018, Alineatul (1) din Articolul 29 , Paragraful 2 , Sectiunea a 4-a , Capitolul II a fost modificat de Punctul 28, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(2) Criteriile de selecție au ca scop selectarea candidaților cu cea mai mare capacitate economică și financiară, tehnică și/sau profesională dintre operatorii economici care au depus o solicitare de participare în cazul aplicării procedurilor de atribuire ce se desfășoară în mai multe etape.(3) Selecția candidaților reprezintă un proces distinct care urmează procesului de calificare și care are ca scop doar limitarea numărului de candidați calificați care vor depune oferta în etapa a doua a licitației restrânse sau, după caz, care vor participa la dialog/negocieri. Selecția se realizează prin acordarea pentru fiecare candidat în parte a unui punctaj care trebuie să reflecte capacitatea acestuia de a îndeplini contractul ce urmează să fie atribuit.  
  
Articolul 30  
(1) Autoritatea contractantă poate utiliza criterii de calificare atunci când aplică orice procedură de atribuire.(2) Autoritatea contractantă stabilește criterii de selecție în cadrul documentației de atribuire atunci când aplică în cadrul procedurii de atribuire etapa de selecție a candidaților și trebuie să se raporteze la criteriile de calificare stabilite prin documentația de atribuire.(3) Criteriile de selecție pot privi numai situația economică și financiară și/sau capacitatea tehnică și profesională și trebuie să se raporteze la criterii de calificare ce au fost stabilite de autoritatea contractantă prin documentația de atribuire.(4) Criteriile de calificare și criteriile de selecție stabilite de autoritatea contractantă sunt incluse în anunțul de participare/simplificat/de concurs.  
(la 18-06-2018, Alineatul (4) din Articolul 30 , Paragraful 2 , Sectiunea a 4-a , Capitolul II a fost modificat de Punctul 29, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(5) Autoritatea contractantă are obligația să precizeze în anunțul de participare și în documentația de atribuire modalitatea de acordare a punctajului pe baza căruia se va realiza clasamentul candidaților, ori de câte ori urmează să realizeze o selecție a acestora.(6) Criteriile de calificare și criteriile de selecție care se regăsesc în caietul de sarcini ori în documentația descriptivă și care nu sunt prevăzute în anunțul de participare/simplificat/ de concurs sunt considerate clauze nescrise.  
(la 18-06-2018, Alineatul (6) din Articolul 30 , Paragraful 2 , Sectiunea a 4-a , Capitolul II a fost modificat de Punctul 29, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
  
Articolul 31  
(1) Autoritatea contractantă nu are dreptul de a restricționa participarea la procedura de atribuire a contractului de achiziție publică prin introducerea unor criteriile minime de calificare, care:  
a) nu prezintă relevanță în raport cu natura și complexitatea contractului de achiziție publică ce urmează să fie atribuit;  
b) sunt disproporționate în raport cu natura și complexitatea contractului de achiziție publică ce urmează a fi atribuit.(2) Autoritatea contractantă are dreptul de a impune ca cerință minimă de calificare, în raport cu situația economică și financiară a ofertanților/candidaților, un anumit nivel al unor indicatori economici sau financiari, numai în cazul în care indicatorii respectivi au o legătură concretă cu un eventual risc de neîndeplinire a contractului.(3) În aplicarea prevederilor art. 54 alin. (5) din Lege, autoritatea contractantă are dreptul de a impune prin documentația de atribuire ca, în cazul în care este depusă o ofertă de către operatori economici care participă în comun la procedura de atribuire, fiecare dintre aceștia să demonstreze îndeplinirea unui nivel al criteriilor referitoare la situația economică și financiară și capacitatea tehnică și profesională proporțional cu cota de implicare în executarea viitorului contract.(4) În aplicarea art. 201 alin. (1) din Lege, certificarea operatorilor economici, respectiv includerea lor în cadrul unor liste oficiale se realizează pe sectoare de activitate cum ar fi, fără a se limita la, lucrări de construcții civile, drumuri, infrastructură apă uzată.(5) Metodologia de realizare a certificării prevăzute la alin. (4) se stabilește prin ordin comun emis de instituția ce reglementează domeniul specific de activitate pentru care se elaborează lista oficială de operatori economici agreați, împreună cu ANAP, modul de gestionare al acestor liste urmând a se stabili în condițiile legii.  
Paragraful 3 Stabilirea criteriului de atribuire  
  
Articolul 32  
(1) În cazul în care criteriul utilizat este criteriul «cel mai bun raport calitate-preț» sau «cel mai bun raport calitate-cost», astfel cum este prevăzut la art. 187 alin. (3) lit. a) și b) din Lege, stabilirea ofertei câștigătoare se realizează prin aplicarea unui sistem de factori de evaluare pentru care se stabilesc ponderi relative sau un algoritm specific de calcul.  
(la 19-04-2023, Alineatul (1) din Articolul 32 , Paragraful 3 , Sectiunea a 4-a , Capitolul II a fost modificat de Punctul 5, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(2) Factorii de evaluare a ofertelor, precum și algoritmul de punctare prevăzut la alin. (1) se precizează în mod clar și detaliat în cadrul documentației de atribuire și vor reflecta metodologia de punctare a avantajelor care vor rezulta din propunerile tehnice și financiare prezentate de ofertanți și trebuie să aducă un avantaj real, să nu fie formali și să poată fi urmăriți în cadrul procesului de evaluare a ofertelor și aplicare a criteriului de atribuire.  
(la 18-06-2018, Alineatul (2) din Articolul 32 , Paragraful 3 , Sectiunea a 4-a , Capitolul II a fost modificat de Punctul 30, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(3) În aplicarea art. 187 alin. (3) lit. a) și b) din Lege, în cazul în care calitatea personalului ce va realiza efectiv activitățile care fac obiectul contractului ce urmează a fi atribuit are un impact semnificativ asupra nivelului de executare și a rezultatului acestuia, factorii de evaluare a ofertelor se pot referi și la organizarea/calificarea și/sau experiența respectivului personal.  
(la 19-04-2023, Alineatul (3) din Articolul 32 , Paragraful 3 , Sectiunea a 4-a , Capitolul II a fost modificat de Punctul 5, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(4) Autoritatea contractantă nu poate folosi organizarea/ calificarea și/sau experiența personalului desemnat pentru a efectua activitățile contractului, respectiv cel precizat la alin. (3), ca parte a procesului de calificare și selecție în cadrul procedurii de atribuire a respectivului contract.  
(la 18-06-2018, Alineatul (4) din Articolul 32 , Paragraful 3 , Sectiunea a 4-a , Capitolul II a fost modificat de Punctul 30, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )(5) În cazul în care, în cadrul unei proceduri de atribuire, autoritatea contractantă stabilește factori de evaluare de natura celor prevăzuți la alin. (3), precum și criteriile de calificare în condițiile art. 179 lit. g) din Lege, aceste criterii se pot referi doar la calificarea și experiența profesională a personalului permanent, în special de conducere, al operatorului economic candidat/ofertant, care este precizat în DUAE, respectiv la alte persoane decât cele desemnate pentru a efectua activitățile contractului în cauză.(6) Criteriile de atribuire prevăzute la alin. (1) se aplică în mod obligatoriu în cazul contractelor de achiziție publică/acordurilor-cadru prevăzute la art. 187 alin. (8) din Lege, iar ponderea alocată factorului preț nu poate fi mai mare de 40%.  
(la 19-04-2023, Alineatul (6) din Articolul 32 , Paragraful 3 , Sectiunea a 4-a , Capitolul II a fost modificat de Punctul 5, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(6^1) Categoriile de produse care au impact asupra mediului, pe durata întregului ciclu de viață, în sensul art. 187 alin. (8) lit. c) și alin. (9^1) din Lege, sunt prevăzute în anexa nr. 2.  
(la 19-04-2023, Articolul 32 din Paragraful 3 , Sectiunea a 4-a , Capitolul II a fost completat de Punctul 6, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(7) Abrogat.  
(la 24-05-2024, Alineatul (7) , Articolul 32 , Sectiunea a 4-a , Capitolul II a fost abrogat de Punctul 1. , Articolul VIII din ORDONANȚA DE URGENȚĂ nr. 52 din 23 mai 2024, publicată în MONITORUL OFICIAL nr. 483 din 24 mai 2024 )(8) Atunci când stabilește factorii de evaluare a ofertelor, autoritatea contractantă nu are dreptul de a utiliza factori care:  
a) nu au o legătură directă cu natura și obiectul contractului de achiziție publică ce urmează să fie atribuit;  
b) nu reflectă un avantaj pe care autoritatea contractantă îl poate obține prin utilizarea factorului de evaluare respectiv.(9) Ponderea stabilită pentru fiecare factor de evaluare nu trebuie să conducă la distorsionarea rezultatului aplicării procedurii pentru atribuirea contractului de achiziție publică. Pentru fiecare factor de evaluare autoritatea contractantă are obligația de a stabili o pondere care să reflecte în mod corect:  
a) importanța caracteristicii tehnice/funcționale considerate a reprezenta un avantaj calitativ, de mediu și/sau social ce poate fi punctat; sau  
b) cuantumul valoric al avantajelor de natură financiară pe care ofertanții le pot oferi prin asumarea unor angajamente suplimentare în raport cu cerințele minime prevăzute în caietul de sarcini sau documentul descriptiv.(10) În cazul în care, în cadrul unei proceduri se atribuie mai multe loturi, autoritatea contractantă poate stabili criterii de atribuire separate și diferite pentru fiecare lot în parte.  
  
Articolul 33  
(1) În cazul în care criteriul de atribuire utilizat este "costul cel mai scăzut", acesta se calculează prin însumarea cuantificărilor în unitatea monetară, exprimate în valoare netă, a eforturilor financiare ale autorității contractante, corespunzătoare elementelor ciclului de viață identificate de autoritatea contractantă ca fiind relevante pentru obiectul contractului, în fiecare an de utilizare a produsului, serviciului sau lucrării achiziționate, în plus față de costul de achiziție. Moneda utilizată la cuantificarea unităților monetare în valoare netă este cea în care se exprimă prețul contractului.(2) Pentru perspectiva financiară a ciclului de viață, autoritatea contractantă trebuie să aibă în vedere următoarele:  
a) la determinarea costului elementelor pe ciclul de viață pentru fiecare an de utilizare, prețurile relevante care trebuie luate în considerare sunt prețurile plătibile de către autoritatea contractantă pentru utilizarea produsului, serviciului sau lucrării, exclusiv TVA, inclusiv taxe și impozite în sarcina autorității contractante, aferente utilizării produsului, serviciului sau lucrării respective;  
b) costul pe ciclul de viață și costul pe elementele acestuia se calculează prin însumarea diferitelor tipuri de costuri înregistrate în fiecare an pe durata de viață și aplicarea la acestea a ratei de actualizare, astfel încât acestea să fie exprimate ca valoare în anul financiar de realizare a achiziției.(3) Autoritățile contractante au obligația de a include în cadrul documentației de atribuire toate informațiile necesare pentru calculul financiar al fiecărui element de cost inclus în costul pe ciclul de viață.(4) Informațiile comunicate conform alin. (3) includ cel puțin următoarele: condițiile, mediul și intensitatea de utilizare, durata de utilizare anticipată și durata de utilizare luată în considerare pentru aplicarea criteriului de atribuire și compararea ofertelor, eforturile financiare ce trebuie cuantificate pentru fiecare element de cost, rata de actualizare care urmează a fi utilizată pentru calculul din perspectivă financiară, modalitatea efectivă de realizare a calculului costului pe durata de viață în propunerea financiară, condiții contractuale de monitorizare a materializării elementelor de cost din perspectivă financiară și efectele generate prin materializarea/nematerializarea cuantificărilor monetare a elementelor de cost în scopul comparării ofertelor.(5) Prin ordin comun al ANAP și al Comisiei Naționale de Prognoză se va stabili metodologia de calcul al ratei de actualizare ce va fi utilizată la atribuirea contractelor de achiziție publică.(6) Nivelul ratei de actualizare ce va fi utilizată în procedurile de atribuire ce vor fi desfășurate în anul următor se va calcula și actualiza în fiecare an, în ultimul trimestru, până la cel târziu data de 15 decembrie, prin aplicarea metodologiei prevăzute la alin. (5), și se va publica pe site-ul Ministerului Finanțelor Publice.(7) În cazul aplicării criteriului de atribuire prevăzut la alin (1), ierarhia ofertelor admisibile se stabilește în ordinea crescătoare a costului pe ciclul de viață actualizat în anul în care se inițiază procedura, iar drept ofertă câștigătoare este desemnată oferta cu cel mai mic cost pe ciclul de viață.  
  
Articolul 34  
  
În cazul în care criteriul utilizat este «prețul cel mai scăzut», astfel cum este prevăzut la art. 187 alin. (3) lit. d) din Lege, stabilirea ofertei câștigătoare se realizează numai prin compararea prețurilor prezentate în cadrul ofertelor admisibile, fără să fie cuantificate alte elemente de natură tehnică sau alte avantaje care rezultă din modul de îndeplinire a contractului de către operatorii economici participanți la procedura de atribuire.  
(la 19-04-2023, Articolul 34 din Paragraful 3 , Sectiunea a 4-a , Capitolul II a fost modificat de Punctul 7, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )  
Paragraful 4  
  
Garanția de participare  
(la 19-04-2023, Titlul Paragrafului 4 din Sectiunea a 4-a , Capitolul II a fost modificat de Punctul 8, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )  
  
Articolul 35  
(1) Garanția de participare reprezintă un instrument aferent modului de prezentare a ofertei, care are drept scop protejarea autorității contractante față de riscul unui comportament necorespunzător al ofertantului pe toată perioada implicării sale în procedura de atribuire.(2) Abrogat.  
(la 19-04-2023, Alineatul (2) din Articolul 35 , Paragraful 4 , Sectiunea a 4-a , Capitolul II a fost abrogat de Punctul 9, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(3) Abrogat.  
(la 19-04-2023, Alineatul (3) din Articolul 35 , Paragraful 4 , Sectiunea a 4-a , Capitolul II a fost abrogat de Punctul 9, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )  
a) valoarea, ce nu poate depăși 1% din valoarea estimată a contractului de achiziție publică sau în cazul acordului-cadru din valoarea estimată a celui mai mare contract subsecvent;  
(la 18-06-2018, Litera a) din Alineatul (3) , Articolul 35 , Paragraful 4 , Sectiunea a 4-a , Capitolul II a fost modificată de Punctul 31, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
b) perioada de valabilitate care va fi cel puțin egală cu perioada minimă de valabilitate a ofertei, astfel cum a fost solicitată prin documentația de atribuire.(4) Abrogat.  
(la 18-06-2018, Alineatul (4) din Articolul 35 , Paragraful 4 , Sectiunea a 4-a , Capitolul II a fost abrogat de Punctul 32, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
  
Articolul 36  
(1) Abrogat.  
(la 19-04-2023, Alineatul (1) din Articolul 36 , Paragraful 4 , Sectiunea a 4-a , Capitolul II a fost abrogat de Punctul 10, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(2) Garanția de participare trebuie să fie constituită în suma și pentru perioada de valabilitate prevăzute în documentația de atribuire.(3) Abrogat.  
(la 19-04-2023, Alineatul (3) din Articolul 36 , Paragraful 4 , Sectiunea a 4-a , Capitolul II a fost abrogat de Punctul 10, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(4) Instrumentele de garantare prevăzute la art. 154 alin. (4) lit. b) din Lege se transmit în SEAP împreună cu oferta și celelalte documente ale acesteia, cel mai târziu la data și ora-limită de depunere a ofertelor, și trebuie să prevadă că plata garanției de participare se va executa necondiționat, respectiv la prima cerere a beneficiarului, pe baza declarației acestuia cu privire la culpa persoanei garantate.  
(la 19-04-2023, Alineatul (4) din Articolul 36 , Paragraful 4 , Sectiunea a 4-a , Capitolul II a fost modificat de Punctul 11, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(5) Autoritatea contractantă nu are dreptul:  
a) de a impune sau de a interzice prezentarea unui instrument de garantare emis de către o anumită instituție de credit bancară, instituție financiară nebancară ori societate de asigurări, nominalizată în mod expres în documentația de atribuire;  
b) de a limita posibilitatea de prezentare a instrumentelor de garantare numai la cele care sunt emise de către instituții de credit bancare, numai la cele care sunt emise de către instituții financiare nebancare sau numai la cele care sunt emise de către societăți de asigurări.  
(la 19-04-2023, Alineatul (5) din Articolul 36 , Paragraful 4 , Sectiunea a 4-a , Capitolul II a fost modificat de Punctul 11, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(6) Abrogat.  
(la 19-04-2023, Alineatul (6) din Articolul 36 , Paragraful 4 , Sectiunea a 4-a , Capitolul II a fost abrogat de Punctul 12, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(7) Abrogat.  
(la 05-12-2016, Alineatul (7) din Articolul 36 , Paragraful 4 , Sectiunea a 4-a , Capitolul II a fost abrogat de Punctul 4, Articolul II din HOTĂRÂREA nr. 866 din 16 noiembrie 2016, publicată în MONITORUL OFICIAL nr. 972 din 05 decembrie 2016 )  
  
Articolul 37  
(1) Autoritatea contractantă are obligația de a reține garanția de participare atunci când ofertantul se află în oricare dintre următoarele situații:  
a) își retrage oferta în perioada de valabilitate a acesteia;  
b) oferta sa fiind stabilită câștigătoare, nu constituie garanția de bună execuție;  
(la 18-06-2018, Litera b) din Alineatul (1) , Articolul 37 , Paragraful 4 , Sectiunea a 4-a , Capitolul II a fost modificată de Punctul 34, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
b^1) oferta sa fiind stabilită câștigătoare, nu deschide un cont la dispoziția autorității contractante, la o instituție de credit bancară agreată de ambele părți, în cazul în care părțile convin ca garanția de bună execuție să se constituie prin rețineri succesive din sumele datorate pentru facturi parțiale;  
(la 19-04-2023, Alineatul (1) din Articolul 37 , Paragraful 4 , Sectiunea a 4-a , Capitolul II a fost completat de Punctul 13, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )  
c) oferta sa fiind stabilită câștigătoare, refuză să semneze contractul de achiziție publică/acordul-cadru în perioada de valabilitate a ofertei.(2) În cazul încheierii unui acord-cadru, prevederile alin. (1) lit. b) nu sunt aplicabile.(3) Autoritatea contractantă nu reține garanția de participare în cazul în care ofertantul desemnat câștigător refuză să semneze contractul de achiziție publică/acordul-cadru în perioada de valabilitate a ofertei, atribuit în urma unei proceduri de atribuire care a făcut obiectul controlului ex ante și în care ANAP a emis un aviz conform condiționat, iar autoritatea contractantă a derulat și finalizat procedura de atribuire fără a remedia abaterile constatate de ANAP, în acest caz nefiind aplicabile dispozițiile alin. (1) lit. c) și ale art. 144 alin. (1).  
(la 18-06-2018, Articolul 37 din Paragraful 4 , Sectiunea a 4-a , Capitolul II a fost completat de Punctul 35, Articolul V din HOTĂRÂREA nr. 419 din 8 iunie 2018, publicată în MONITORUL OFICIAL nr. 496 din 18 iunie 2018 )  
  
Articolul 38  
  
Abrogat.  
(la 19-04-2023, Articolul 38 din Paragraful 4 , Sectiunea a 4-a , Capitolul II a fost abrogat de Punctul 14, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )  
Paragraful 5  
  
Garanția de bună execuție  
(la 19-04-2023, Titlul Paragrafului 5 din Sectiunea a 4-a , Capitolul II a fost modificat de Punctul 15, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )  
  
Articolul 39  
(1) Garanția de bună execuție a contractului se constituie de către contractant în scopul asigurării autorității contractante de îndeplinirea cantitativă, calitativă și în perioada convenită a contractului de achiziție publică/contractului subsecvent.(2) Abrogat.  
(la 19-04-2023, Alineatul (2) din Articolul 39 , Paragraful 5 , Sectiunea a 4-a , Capitolul II a fost abrogat de Punctul 16, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(3) Garanția de bună execuție se constituie în termen de 5 zile lucrătoare de la data semnării contractului de achiziție publică/contractului subsecvent. Acest termen poate fi prelungit la solicitarea justificată a contractantului, fără a depăși 15 zile de la data semnării contractului de achiziție publică/contractului subsecvent.  
(la 22-03-2022, Alineatul (3) din Articolul 39 , Paragraful 5 , Sectiunea a 4-a , Capitolul II a fost modificat de Punctul 2, Articolul I din HOTĂRÂREA nr. 375 din 18 martie 2022, publicată în MONITORUL OFICIAL nr. 277 din 22 martie 2022 )(4) Abrogat.  
(la 19-04-2023, Alineatul (4) din Articolul 39 , Paragraful 5 , Sectiunea a 4-a , Capitolul II a fost abrogat de Punctul 17, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(5) În cazul în care pe parcursul executării contractului de achiziție publică se suplimentează valoarea acestuia, contractantul are obligația de a completa garanția de bună execuție în corelație cu noua valoare a contactului de achiziție publică.  
  
Articolul 40  
(1) Abrogat.  
(la 19-04-2023, Alineatul (1) din Articolul 40 , Paragraful 5 , Sectiunea a 4-a , Capitolul II a fost abrogat de Punctul 18, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(1^1) Garanția de bună execuție constituită conform prevederilor art. 154 alin. (4) din Lege devine anexă la contract, prevederile art. 36 alin. (5) aplicându-se în mod corespunzător.  
(la 19-04-2023, Alineatul (1^1) din Articolul 40 , Paragraful 5 , Sectiunea a 4-a , Capitolul II a fost modificat de Punctul 19, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(2) Abrogat.  
(la 19-04-2023, Alineatul (2) din Articolul 40 , Paragraful 5 , Sectiunea a 4-a , Capitolul II a fost abrogat de Punctul 18, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(3) Abrogat.  
(la 19-04-2023, Alineatul (3) din Articolul 40 , Paragraful 5 , Sectiunea a 4-a , Capitolul II a fost abrogat de Punctul 18, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(4) În cazul prevăzut la art. 154 alin. (4) lit. d) din Lege, contractantul are obligația de a deschide un cont la dispoziția autorității contractante la o instituție de credit bancară agreată de ambele părți.  
(la 19-04-2023, Alineatul (4) din Articolul 40 , Paragraful 5 , Sectiunea a 4-a , Capitolul II a fost modificat de Punctul 19, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )(5) În cazul în care autoritatea contractantă are calitatea de autoritate publică, instituție publică sau operator economic cu capital integral sau majoritar de stat, contractantul are obligația de a deschide contul la dispoziția autorității contractante, prevăzut la alin (4), la unitatea Trezoreriei Statului din cadrul organului fiscal competent în administrarea acestuia.(6) Suma inițială care se depune de către contractant în contul de disponibil astfel deschis potrivit alin. (4) și (5) nu trebuie să fie mai mică de 0,5% din prețul contractului de achiziție publică/contractului subsecvent, fără TVA.(7) Pe parcursul îndeplinirii contractului de achiziție publică/contractului subsecvent, autoritatea contractantă urmează să alimenteze contul de disponibil prevăzut la alin. (4) și (5) prin rețineri succesive din sumele datorate și cuvenite contractantului până la concurența sumei stabilite drept garanție de bună execuție în contractul de achiziție publică/contractul subsecvent și va înștiința contractantul despre vărsământul efectuat, precum și despre destinația lui.(8) Din contul de disponibil deschis la Trezoreria Statului pe numele contractantului prevăzut la alin. (5) pot fi dispuse plăți atât de către contractant, cu avizul scris al autorității contractante care se prezintă unității Trezoreriei Statului, cât și de unitatea Trezoreriei Statului la solicitarea scrisă a autorității contractante în favoarea căreia este constituită garanția de bună execuție.(9) Contul de disponibil prevăzut la alin. (4) și (5) este purtător de dobândă în favoarea contractantului.  
  
Articolul 41  
  
Autoritatea contractantă are dreptul de a emite pretenții asupra garanției de bună execuție, oricând pe parcursul îndeplinirii contractului de achiziție publică/contractului subsecvent, în limita prejudiciului creat, în cazul în care contractantul nu își îndeplinește din culpa sa obligațiile asumate prin contract. Anterior emiterii unei pretenții asupra garanției de bună execuție autoritatea contractantă are obligația de a notifica pretenția atât contractantului, cât și emitentului instrumentului de garantare, precizând obligațiile care nu au fost respectate, precum și modul de calcul al prejudiciului. În situația executării garanției de bună execuție, parțial sau total, contractantul are obligația de a reîntregii garanția în cauză raportat la restul rămas de executat.  
  
Articolul 42  
  
Abrogat.  
(la 19-04-2023, Articolul 42 din Paragraful 5 , Sectiunea a 4-a , Capitolul II a fost abrogat de Punctul 20, Articolul II din HOTĂRÂREA nr. 336 din 12 aprilie 2023, publicată în MONITORUL OFICIAL nr. 328 din 19 aprilie 2023 )

**REGULAMENTUL din 17 aprilie 2008logisticii operațiilor întrunite**

|  |  |
| --- | --- |
| **EMITENT** | ** MINISTERUL APĂRĂRII** |

Publicat în  MONITORUL OFICIAL nr. 353 din 7 mai 2008Notă  
Aprobat prin ORDINUL nr. M.36 din 17 aprilie 2008, publicat în Monitorul Oficial nr. 353 din 7 mai 2008.Notă  
Articolul unic din HOTĂRÂREA nr. 806 din 17 septembrie 2014, publicată în Monitorul Oficial nr. 702 din 25 septembrie 2014, prevede:  
Articolul UNIC  
În cuprinsul actelor normative în vigoare, următoarele denumiri se modifică după cum urmează:  
1. denumirile "Organizația NATO de Întreținere și Aprovizionare (NAMSO)" și "Organizația NATO pentru Aprovizionare și Mentenanță (NAMSO)" se înlocuiesc cu denumirea "Organizația NATO pentru Sprijin (NSPO)";  
2. denumirile "Agenția NATO de Întreținere și Înzestrare (NAMSA)", "Agenția NATO de Întreținere și Aprovizionare (NAMSA), "Agenția NATO pentru Aprovizionare și Mentenanță (NAMSA)", "Agenția NATO pentru Întreținere și Aprovizionare (NAMSA)" și "Agenția NATO de mentenanță și aprovizionare (NAMSA)" se înlocuiesc cu denumirea "Agenția NATO pentru Sprijin (NSPA)".  
  
**Capitolul I Principii generale**  
Secţiunea 1 Noțiuni fundamentale  
  
Articolul 1  
(1) Logistica reprezintă știința planificării și executării mișcării și asigurării forțelor; în sensul său cel mai cuprinzător, ea cuprinde acele aspecte ale operațiilor militare care se referă la:  
a) proiecția și dezvoltarea, achiziția, depozitarea, transportul, distribuția, întreținerea, evacuarea materialelor și scoaterea acestora din uz;  
b) transportul personalului;  
c) achiziția, construcția, întreținerea, exploatarea clădirilor și scoaterea lor din uz;  
d) achiziția sau furnizarea de servicii;  
e) sprijinul medical.(2) Logistica militară reprezintă un complex de măsuri și activități, desfășurate pe timp de pace, în situații de criză și la război, într-o concepție unitară, pentru asigurarea resurselor materiale necesare forțelor în vederea susținerii pregătirii și ducerii operațiilor.  
  
Articolul 2  
  
Logistica de producție/logistica achiziției este componenta logisticii care se ocupă cu cercetarea, proiectarea, dezvoltarea, fabricarea, contractarea și achiziția tehnicii, echipamentelor, bunurilor materiale și serviciilor.  
  
Articolul 3  
  
Logistica de consum, denumită în continuare logistica trupelor, este componenta logisticii care se ocupă cu cererea, recepția, depozitarea, transportul, mentenanța, operarea și scoaterea din funcțiune a bunurilor materiale și a serviciilor.  
  
Articolul 4  
  
Logistica prin cooperare este reprezentată de totalitatea activităților desfășurate în baza înțelegerilor bilaterale și multilaterale, convenite pentru a optimiza, în mod coordonat și raționalizat, suportul logistic necesar forțelor.  
  
Articolul 5  
  
Logistica multinațională asigură suportul logistic operațional multinațional și se realizează prin structurile logistice naționale în cooperare cu structurile logistice specifice forțelor multinaționale, cu folosirea pe scară largă a serviciilor diferiților contractori din zona de operații.  
  
Articolul 6  
  
Suportul logistic reprezintă totalitatea bunurilor materiale și echipamentelor necesare unei structuri conform prevederilor statelor de organizare și normelor de înzestrare.  
  
Articolul 7  
  
Sprijinul logistic reprezintă totalitatea activităților ce se desfășoară de către structurile logistice, în scopul asigurării forțelor cu tot ceea ce le este necesar pentru menținerea suportului logistic necesar ducerii acțiunilor militare.  
  
Articolul 8  
  
Logistica trupelor constituie un factor hotărâtor pentru realizarea scopului operațiilor întrunite și pentru îndeplinirea misiunilor ce revin forțelor participante și are următoarele domenii funcționale: aprovizionarea, mișcarea și transportul, mentenanța, sprijinul medical, infrastructura, serviciile de campanie, contractarea, sprijinul națiunii-gazdă, precum și domenii conexe.  
  
Articolul 9  
  
Logistica trupelor se organizează pe baza Ordinului de sprijin logistic/anexei - sprijin logistic la Ordinul de operație/Operation Order - OPORD al eșalonului superior și se realizează pe baza deciziei comandantului, de către forțele de logistică ale fiecărei structuri militare.  
  
Articolul 10  
  
Scopul elaborării Regulamentului logisticii operațiilor întrunite îl constituie crearea unei logistici specializate adecvate, interoperabile, capabilă să realizeze o adaptare modulară rapidă, care să contribuie la optimizarea operațiilor întrunite, realizarea unui algoritm coerent privind modul de realizare a sprijinului logistic în operațiile întrunite, în perspectiva participării la acțiuni comune cu armatele țărilor membre ale Alianței Nord-Atlantice.  
  
Articolul 11  
  
Sensul unor termeni și expresii utilizate este precizat în glosarul cu termeni operaționali specifici logisticii prevăzut în anexa care face parte integrantă din prezentul regulament.

**Secţiunea a 2-a Principiile logisticii operațiilor întrunite**  
**Articolul 12**  
  
Sprijinul logistic se focalizează pe asigurarea necesarului operației și presupune aplicarea obligatorie a următoarelor principii:  
a) responsabilitatea - presupune luarea tuturor măsurilor pentru realizarea gradului de suport logistic ordonat la locul și în timpul potrivit și reprezintă principiul de bază al logisticii, deoarece toate celelalte principii devin irelevante dacă sistemul logistic nu poate sprijini concepția operației;  
b) autoritatea - conferă comandanților structurilor operaționale și administrative drepturi depline asupra resurselor logistice din zona lor de responsabilitate, pentru susținerea forțelor în modul cel mai eficient;  
c) previziunea - presupune identificarea și evaluarea, din timp, a nevoilor și posibilităților de sprijin logistic, fără întârzieri sau limitări cauzate de lipsuri esențiale, care puteau fi anticipate;  
d) cooperarea - vizează conjugarea tuturor eforturilor, în vederea realizării sprijinului logistic adecvat al forțelor participante la operația întrunită;  
e) flexibilitatea - oferă posibilitatea planificării sprijinului logistic al operațiilor întrunite pe ipoteze, precum și adaptarea/corectarea acestuia în cadrul aceleiași ipoteze;  
f) simplitatea - presupune conceperea de planuri și ordine logistice într-o manieră care să nu creeze confuzii, realizate în concordanță cu cerințele operaționale, prin utilizarea ordinelor și procedurilor standardizate;  
g) economia - reprezintă optimizarea sprijinului logistic al operațiilor întrunite, astfel încât cheltuielile să fie minime și în ordinea priorităților;  
h) vizibilitatea - presupune cunoașterea și efectuarea schimbului de informații privind datele referitoare la disponibilitatea, desfășurarea și sprijinul logistic al forțelor;  
i) mobilitatea - reprezintă capacitatea de dislocare/redislocare, în timp scurt, concomitent cu realizarea sprijinului logistic pentru menținerea capacității de luptă a forțelor;  
j) coordonarea - urmărește sincronizarea activităților și eforturilor în vederea atingerii eficienței maxime;  
k) promptitudinea - presupune realizarea sprijinului logistic, la locul potrivit și în timp oportun;  
l) suficiența - capacitatea de a furniza provizii și servicii esențiale în cantități minime, pentru inițierea operațiilor; nicio operație nu va fi inițiată fără a exista la dispoziție cantitățile minime esențiale destinate sprijinului.

**Capitolul II Domenii funcționale și conexe ale logisticii operațiilor întrunite**  
Secţiunea 1 Aprovizionarea  
  
Articolul 18  
  
Aprovizionarea este parte componentă/domeniu a/al logisticii trupelor și cuprinde totalitatea activităților ce se desfășoară pentru stabilirea necesarului, lansarea cererii, desfășurarea procedurilor de achiziții, recepția, gestionarea, depozitarea, distribuția și scoaterea din funcțiune a bunurilor materiale necesare pentru dotarea și susținerea forțelor, pe timpul generării, ducerii operațiilor și regenerării acestora. Aceasta se execută pe clase și subclase de aprovizionare.  
  
Articolul 19  
  
Comandanții de la toate eșaloanele sunt obligați să cunoască în orice moment situația aprovizionării trupelor.  
  
Articolul 20  
  
Responsabilitatea organizării aprovizionării cu tehnică, produse și materiale pentru realizarea gradului de suport logistic ordonat revine șefului structurii logistice.  
  
Articolul 21  
(1) Aprovizionarea se execută pe bază de repartiție, prin achiziții pe plan local, din sursele stabilite de eșaloanele superioare, potrivit legilor în vigoare.(2) De regulă, aprovizionarea se face cu prioritate din economie și din depozitele militare de teritoriu și numai după epuizarea acestora se folosesc materialele din depozitele de campanie.(3) Fluxul materialelor într-o zonă a operațiilor trebuie să fie instituit mai înainte de sau concomitent cu afluirea unităților și personalului și să fie sincronizat pe deplin.  
  
Articolul 22  
  
După constituirea stocurilor necesare în zonă, se stabilește un flux de reaprovizionare, în scopul optimizării transporturilor de materiale și minimizării riscului pierderilor.  
  
Articolul 23  
(1) Reaprovizionarea constituie responsabilitatea structurilor de logistică din zona de operații, iar stabilirea priorităților revine comandantului forței.(2) Procedeele de realizare a reaprovizionării sunt următoarele:  
a) trimiterea - când recompletarea se face prin distribuția planificată a resurselor la dispoziție pe baza normelor de consum aprobate; în general, într-un asemenea sistem, materialele sunt expediate/"împinse", prin sistemul de împingere/"push", cât mai aproape de consumator; în scopul evitării creării de stocuri mari de materiale, este nevoie de o perfectă coordonare între planificatori, inclusiv de utilizarea efectivă a tehnologiei informatice;  
b) cererea - când reaprovizionarea se face pe bază de cereri ale beneficiarilor, prin sistemul "tragere/pull".  
  
Articolul 24  
  
Sprijinul logistic al operațiilor întrunite va fi asigurat din:  
a) sursele militare, fie din organica forțelor, fie puse la dispoziția comandantului de către Elementul de sprijin național/Național Support Element - NSE;  
b) sursele civile din zona de operații, dispuse convenabil, în scopul derulării eficiente și în condiții de siguranță a contractelor;  
c) sursele contractate sau rechiziționate în zona de operații;  
d) sursele contractate de pe piața internațională;  
e) materialele rămase pe câmpul de luptă;  
f) capturi de război.  
  
Articolul 25  
  
Operațiile întrunite ce se desfășoară în afara teritoriului național sunt sprijinite logistic astfel:  
a) cu tehnică, produse și materiale de producție românească, din surse dispuse în țară;  
b) prin achiziții din teatrele de operații;  
c) cu produse și materiale comune, din surse puse la dispoziție de forța multinațională, pe baza acordurilor încheiate pentru fiecare operație;  
d) cu produse, materiale comune și servicii, de către națiunea-gazdă, pe baza înțelegerilor și a acordurilor privind Sprijinul națiunii-gazdă.  
  
Articolul 26  
  
Sursele economiei naționale se repartizează marilor unități - MU și unităților - U în a căror zonă de responsabilitate se găsesc, în funcție de produsul/materialul și cantitatea solicitată de structura respectivă pentru completarea stocurilor.  
  
Articolul 27  
  
Produsele și materialele puse la dispoziție în surse se repartizează marilor unități, unităților și subunităților de către organele de conducere logistică.  
  
Articolul 28  
  
Eșaloanele superioare transmit marilor unități, unităților și subunităților subordonate informații referitoare la: denumirea surselor de aprovizionare, felul materialelor, cantitatea, data și ora când se pun la dispoziție, cu mijloacele cărui eșalon se execută transportul.  
  
Articolul 29  
(1) Stocul reprezintă cantitatea de produse și materiale, din toate clasele de materiale, care se realizează din timp de pace, necesară pentru susținerea acțiunilor militare, în situații de criză sau la război, în scopul asigurării unităților luptătoare cu materialele necesare, până la mobilizarea economiei naționale, trecerea la producția de război și stabilizarea fluxului de aprovizionare din surse economice sau import.(2) Acesta se păstrează la nivelul diferitelor eșaloane și se clasifică în:  
a) stocul trupelor;  
b) stocul operativ;  
c) stocul strategic.(3) Stocul trupelor reprezintă cantitatea de produse și materiale prevăzută în normative să existe asupra luptătorului, piesei, autovehiculului, utilajului etc., necesare ducerii acțiunilor de luptă pentru 7 zile.(4) Stocul operativ reprezintă cantitatea de produse și materiale prevăzută să existe în depozitele Comandamentului logistic întrunit, pentru susținerea acțiunilor de luptă pentru 23 de zile.(5) Stocul strategic reprezintă cantitatea de produse și materiale prevăzută să existe în:  
a) depozitele Comandamentului logistic întrunit, în cuantum de 10% din valoarea integrală a stocului operativ, la principalele produse prevăzute de norme;  
b) depozitele Comandamentului comunicațiilor și informaticii, în cuantum de 15% din principalele echipamente/sisteme de comunicații și informatică, utilizate la nivel strategic pe timp de pace.  
  
Articolul 30  
  
În funcție de natura produselor și materialelor, cantitățile constituite în stocurile menționate sunt dimensionate pentru perioade prestabilite de timp, care, însumate, trebuie să asigure susținerea pentru o perioadă de 30/7+23 de zile de luptă.  
  
Articolul 31  
  
Produsele și materialele constituite în stocuri se stabilesc pe clase, similare celor folosite în documentele Organizației Tratatului Atlanticului de Nord/North Atlantic Treaty Organisation - NATO, după cum urmează:  
a) clasa I: elemente de subzistență: hrană, apă etc.;  
b) clasa a II-a: elemente de echipament, armamente, utilaje, piese de schimb, vehicule etc.;  
c) clasa a III-a și a III-a A: carburanți, inclusiv de aviație, uleiuri și lubrifianți/Petroleum, Oil and Lubricants - POL;  
d) clasa a IV-a: elemente de construcții, materiale din această categorie;  
e) clasa a V-a: muniții, rachete, explozivi și agenți chimici de toate tipurile.  
  
Articolul 32  
(1) Materialele prevăzute să existe la om, piesă, autovehicul, utilaj etc. se împart în parte consumabilă și parte intangibilă.(2) Partea intangibilă se consumă, de regulă, cu aprobarea eșaloanelor superioare; în situația în care continuitatea misiunii o impune, aceasta se face și cu aprobarea comandanților de unități/subunități.(3) Când consumul din stocul de materiale prevăzute să existe la om, piesă, autovehicul, utilaj etc. se apropie de jumătate, militarul este obligat să raporteze ierarhic pentru a se lua măsuri de completare.  
  
Articolul 33  
(1) Stocurile trebuie să fie, de regulă, completate la nivelul cuantumurilor ordonate.(2) Completarea stocurilor consumate se face până la începerea îndeplinirii unei misiuni, iar, în situații deosebite, și pe timpul îndeplinirii acesteia.(3) Manevra stocurilor între unități, de pe o direcție pe alta, se execută în funcție de situația operativă/tactică, atât din adâncime spre înainte, cât și paralel cu limita dinainte a dispozitivului.  
  
Articolul 34  
  
La începutul misiunii, în cadrul fiecărei structuri trebuie să se găsească, de regulă, stocuri complete, conform eșalonării stabilite.  
  
Articolul 35  
(1) În situații deosebite, unele mari unități, unități și subunități pot începe desfășurarea acțiunilor fără să aibă stocurile complete la unele feluri de materiale; acestea vor fi completate, în cel mai scurt timp, când condițiile devin favorabile.(2) Lipsa temporară a unei părți din stocul trupelor nu întrerupe îndeplinirea misiunilor.  
  
Articolul 36  
  
Marile unități, unitățile și subunitățile independente au ca sursă de aprovizionare depozitele eșalonului căruia i se subordonează, iar când sunt date în sprijin, se aprovizionează cu produse și materiale prin eșalonul la care sunt date în sprijin.  
  
Articolul 37  
(1) La începerea misiunii, marile unități, unitățile și subunitățile date în sprijin vor avea stocurile de produse și materiale complete, iar la încheierea misiunii acestea vor fi refăcute prin grija eșalonului la care au fost date în sprijin.(2) Marile unități, unitățile și subunitățile date în sprijin se aprovizionează prin eșaloanele din care fac parte.  
  
Articolul 38  
  
În scopul executării aprovizionării marilor unități, unităților și subunităților cu tehnică, produse și materiale, organul de aprovizionare desfășoară următoarele activități:  
a) calculează necesarul;  
b) stabilește deficitul și excedentul pe care îl înaintează la eșalonul superior;  
c) organizează recepția, transportul, primirea și distribuția materialelor;  
d) solicită mijloacele de transport necesare;  
e) organizează, urmărește și controlează modul cum se execută aprovizionarea marilor unități, unităților și subunităților subordonate.  
  
Articolul 39  
  
La stabilirea necesarului de tehnică, produse și materiale se au în vedere următoarele elemente:  
a) datele comunicate de statul major privind încadrarea cu personal, precum și dotarea cu tehnică și armament a marilor unități și unităților primite în sprijin și alte sarcini stabilite prin ordinul de acțiune;  
b) mărimea stocurilor ordonate a se realiza;  
c) drepturile din norme prevăzute pentru consum;  
d) existentul în produse, materiale și tehnică;  
e) cantitățile de produse și materiale puse la dispoziție în sursele militare și în sursele civile din zona de operații;  
f) posibilitățile pentru fabricații și reparații de produse, tehnică și materiale, existente în zona de operații;  
g) deficitele și excedentele raportate de marile unități, unitățile și subunitățile subordonate.  
  
Articolul 40  
(1) Responsabilitățile privind transportul stocurilor, de la locurile de depozitare la forțele participante la operațiile întrunite, revin următoarelor structuri:  
a) Comandamentului 2 operațional întrunit - planificare transporturi stoc strategic și stoc operativ;  
b) Comandamentului logistic întrunit - execuție transporturi stoc strategic și stoc operativ;  
c) comandamentului MU/U - planificare transporturi stoc trupe;  
d) structurilor logistice ale MU/U - execuție transporturi stoc trupe.(2) Pe timpul procesului de planificare vor fi incluși reprezentanți ai structurilor care asigură mijloacele militare de transport strategic.(3) Comandamentul logistic întrunit folosește mijloacele militare de transport din organică, mijloacele militare de transport ale Alianței, UE, statelor membre și partenere, puse la dispoziție pe baza memorandumurilor sau acordurilor tehnice din cadrul inițiativelor de cooperare sau mijloacele de transport civile, puse la dispoziție pe baza acordurilor, contractelor directe sau "în așteptare".  
  
Articolul 41  
(1) Potrivit politicii NATO de planificare a stocurilor, constituirea stocurilor se realizează cu respectarea următoarelor cerințe specifice:  
a) stocurile sunt exprimate, în principal, sub forma zilelor standard de aprovizionare/Standard Days of Supply - SDOS, cu excepția anumitor categorii de materiale ale căror stocuri se exprimă în funcție de necesități și independent de perioade;  
b) în cadrul procesului de planificare a stocurilor, unitățile au stocuri pentru 30 de zile;  
c) în situația în care o națiune nu este în măsură să asigure stocuri pentru 30 de zile, comandamentele strategice/Strategic Commands - SCs stabilesc variantele optime de completare a acestora;  
d) națiunile care se bazează pe producția industrială proprie, în vederea constituirii stocurilor, trebuie să se convingă că aceasta are capacitatea de a asigura stocurile necesare obținerii capacității de operaționalizare.(2) Calculul stocurilor, pe clase de materiale, de regulă, are la bază un scenariu sau un plan operațional și se face folosindu-se aplicațiile informatice Allied Commands Resource Optimisation Software System - ACROSS și Sustainment Planning Module - SPM.  
  
Articolul 42  
  
Pentru aplicarea metodologiei de calcul se folosesc următoarele unități de măsură standard:  
a) bucată, complet/buc., cpl pentru armament și tehnică de luptă, muniții și rachete, muniții de aviație și marină, echipamente/sisteme de comunicații și informatică, muniții de geniu, tehnică și materiale de aviație, alimente;  
b) litru - pentru apă potabilă, carburanți;  
c) centimetru cub - pentru apă nepotabilă;  
d) lot/cpl pentru materiale pentru armament de infanterie și artilerie;  
e) lot pentru intervenții de mentenanță pe niveluri - lot - pentru materiale de tancuri, transportoare amfibii blindate și automobile;  
f) rând de echipament - re - pentru echipament.  
  
Articolul 43  
(1) Pentru forțele dislocabile, nivelul stocurilor se constituie pentru 30 de zile de luptă.(2) Stocurile de muniții cu caracter decisiv în luptă - cu calibru mai mare de 20 mm - se calculează cu ajutorul aplicației informatice ACROSS, al cărei principiu de bază este nimicirea în proporție de 95% a țintei alese din Lista de ținte stabilite de NATO.(3) Pentru clasele de materiale nr. I, III, III A și V - muniții cu calibru până în 20 mm se calculează stocurile folosind aplicația informatică SPM, care are la bază consumurile zilnice pentru misiuni, în situația în care numărul țintelor este necunoscut sau nu se poate aplica.(4) Pentru forțele de generare și regenerare, nivelul stocurilor pentru structurile luptătoare din cadrul forțelor de generare și regenerare se constituie eșalonat pentru 30 de zile.(5) Constituirea acestor stocuri se face gradual, potrivit graficului de operaționalizare a structurilor respective, prevederilor strategiei de înzestrare și pe măsura asigurării fondurilor destinate pentru acest scop.(6) În cazul particular al materialelor de clasa a III-a și clasa a III-a A - carburanți și lubrifianți - POL, aplicația informatică SPM calculează nivelul stocurilor având la bază media consumurilor pentru o zi de luptă la toate categoriile de tehnică și SDOS, ca unitate de măsură.(7) Cantitatea minimă de POL, în vrac, se calculează, pentru toate tipurile de tehnică consumatoare de POL, astfel:  
a) vehicule pe roți și cu șenile: 100 km deplasare pe teren uscat cu viteza de 50 km/oră;  
b) aeronave de luptă: o ieșire sau două, la viteza de deplasare specifică operației;  
c) aeronave de transport: o ieșire cu 4 ore de zbor la înălțime medie operațională și viteză de croazieră;  
d) alte avioane: o ieșire cu 2 ore de zbor la viteza de deplasare specifică operației;  
e) elicoptere: 5 ore de zbor, la viteza de deplasare specifică operației;  
f) avioane fără pilot: 2 ore de zbor, în configurație standard;  
g) nave maritime diverse: 12 ore de activitate în mediu operațional, cu viteza și încărcarea stabilite la nivel național;  
h) nave de luptă și sprijin: 24 de ore de croazieră, la viteza de 15 noduri sau viteza normală, dacă aceasta este mai mică;  
i) motoare staționare și echipamente consumatoare de POL: 12 ore de activitate în mediu operațional;  
j) echipamente de gătit, încălzire și echipamente ușoare: 24 de ore de activitate în mediu operațional.(8) În cazul uleiurilor și lubrifianților, se iau în calcul stabilirea unor stocuri de minim 30 de zile care să asigure funcționarea tuturor echipamentelor consumatoare de acest tip de materiale.  
  
Secţiunea a 2-a Mișcarea și transportul  
  
Articolul 44  
  
Mișcarea și transportul cuprind totalitatea activităților desfășurate pentru dislocarea, susținerea și redislocarea forțelor, precum și pentru executarea deplasării acestora în cadrul operațiilor întrunite.  
  
Articolul 45  
  
În funcție de perioada de desfășurare, locul și felul operației se execută următoarele tipuri de transporturi:  
a) pentru ridicarea capacității operaționale a unităților și marilor unități;  
b) pentru mobilizare;  
c) pentru dislocarea/redislocarea forțelor la nivel strategic și operativ;  
d) pentru aprovizionare și completare cu tehnică, materiale și echipamente;  
e) de evacuare;  
f) de dispersare sau regrupare;  
g) false.  
  
Articolul 46  
(1) Principiul de bază în executarea transporturilor constă în utilizarea de către eșalonul superior a mijloacelor de transport din organică în folosul eșaloanelor subordonate.(2) La ordinul comandantului/șefului eșalonului superior, eșaloanele subordonate execută transportul tehnicii, materialelor și echipamentelor cu mijloace proprii.(3) În situațiile în care mijloacele de transport avute la dispoziție nu asigură transportul în timp oportun, cu aprobarea comandantului, se utilizează pentru transporturile urgente de armament, muniție sau carburanți-lubrifianți, fără a influența îndeplinirea misiunilor de luptă, și autovehicule destinate transportului de trupe.  
  
Articolul 47  
  
Pentru executarea transporturilor se utilizează mijloacele de transport auto, aeriene, navale și de cale ferată:  
a) din organica unităților și marilor unități;  
b) aparținând operatorilor de transport civili contractați;  
c) rechiziționate.  
  
Articolul 48  
  
Responsabilitatea planificării, organizării, monitorizării și controlului mișcării și transportului, în cadrul operațiilor întrunite, revine structurilor de mișcare și transport din organica unităților și marilor unități din compunerea forței.  
  
Articolul 49  
  
Coordonarea activităților desfășurate pentru planificarea, organizarea, monitorizarea și controlul executării mișcării și transportului în cadrul operațiilor întrunite se face de către structura de mișcare și transport din cadrul comandamentului forței.  
  
Articolul 50  
  
Planificarea, organizarea, monitorizarea și controlul executării mișcării și transportului în operațiile întrunite au la bază:  
a) actele normative specifice care reglementează planificarea, organizarea, monitorizarea și controlul executării mișcării și transportului în Armata României;  
b) ordinul de sprijin logistic al eșalonului superior;  
c) decizia comandantului;  
d) cererile de transport;  
e) mijloacele de transport avute la dispoziție și cele primite în sprijin.  
  
Articolul 51  
  
În vederea executării mișcării și transportului, structurile de mișcare și transport ale unităților și marilor unități întocmesc, după elaborarea estimărilor logistice, planuri de mișcare pe misiuni, care sunt anexe la Planul de operație/Operation Plan - OPLAN.  
  
Articolul 52  
  
Cererile de transport se întocmesc/centralizează la nivelul unității de structura de mișcare și transport, pe baza nevoilor de transport ale unității identificate, în colaborare cu structura de logistică și cu cea de operații, se aprobă de comandantul/șeful unității și se înaintează eșalonului superior.  
  
Articolul 53  
  
Transporturile se execută pe timp de noapte și în condiții de vizibilitate redusă, iar atunci când misiunea o impune sau tipul operației o permite, se execută pe timp de zi, cu luarea tuturor măsurilor de siguranță și protecție corespunzătoare.  
  
Articolul 54  
  
Urgența executării transportului se stabilește de comandantul eșalonului care organizează transportul.  
  
Articolul 55  
  
Mijloacele de transport de toate categoriile, indiferent de eșalon, care se întorc dinspre limita dinainte a dispozitivului, se folosesc în primul rând pentru evacuarea răniților și bolnavilor, iar cele care rămân disponibile se utilizează pentru evacuarea prizonierilor, capturilor, tehnicii deteriorate, materialelor excedentare și ambalajelor.  
  
Articolul 56  
  
Căile de comunicație rutiere, feroviare, aeriene și maritime necesare executării operațiunilor de mișcare și transport se stabilesc de către structura de mișcare și se aprobă de către comandantul unității, marii unități sau comandantul forței, în funcție de nivelul eșalonului la care se organizează transportul.  
  
Secţiunea a 3-a Mentenanța  
  
Articolul 57  
(1) Sistemul de mentenanță reprezintă totalitatea principiilor, regulilor, resurselor umane, materiale și financiare, interdependente între ele și care formează un tot unitar, destinat desfășurării tuturor acțiunilor întreprinse pentru a menține și restabili echipamentele tehnice la caracteristicile tehnice specifice de funcționare.(2) Totalitatea pieselor de schimb și materialelor care asigură nevoile acțiunilor de mentenanță, pentru o anumită perioadă de timp sau misiune și pentru un anumit număr de produse, constituie stocul normat, exprimat în loturi de piese de schimb.(3) În funcție de starea tehnicii și momentul efectuării lucrărilor, conceptul de mentenanță se redefinește prin două componente:  
a) mentenanță preventivă;  
b) mentenanță corectivă.  
  
Articolul 58  
  
Mentenanța preventivă cuprinde un ansamblu de activități întreprinse pentru menținerea sistemelor tehnicii în condiții normale de funcționare, prin înlocuirea sistematică a elementelor și executarea unor lucrări de revizie periodică, reglaj, diagnosticare și control, planificate la intervale stabilite în funcție de durata de utilizare.  
  
Articolul 59  
  
Mentenanța corectivă cuprinde activități desfășurate pentru restabilirea capacității normale de funcționare a sistemelor defecte, cum ar fi reparațiile de mică, medie sau mare amploare, care au ca scop repunerea în stare de funcționare a tehnicii defecte și/sau deteriorate, ca urmare a uzurii normale sau participării la operații întrunite; astfel de activități de mentenanță cuprind operații, cum sunt testarea/diagnoza, localizarea și remedierea defecțiunilor prin înlocuirea sau repararea elementelor defecte, verificarea și executarea reglajelor.  
  
Articolul 60  
  
Complexitatea lucrărilor, durata de imobilizare a tehnicii, dotarea cu echipamente, aparatură și utilaje, calificarea personalului și condițiile de lucru determină structurarea sistemului de mentenanță pe următoarele niveluri:  
a) nivelul de bază - cuprinde intervențiile de mentenanță preventive și corective, cu imobilizări ale tehnicii, de scurtă durată: control tehnic înaintea misiunii, control tehnic pe parcurs, întrețineri tehnice curente, întrețineri tehnice și inspecții periodice, revizii, reparații;  
b) nivelul intermediar - cuprinde intervențiile de mentenanță preventive și corective, cu imobilizări ale tehnicii, pe durată medie de timp: testare, clasificare operațională, revizii, reparare;  
c) nivelul general - cuprinde intervențiile de mentenanță preventive și corective, cu imobilizări ale tehnicii, pe durată de timp relativ mare.  
  
Articolul 61  
  
Reparațiile se execută în funcție de tipul tehnicii, gradul de uzură și volumul de manoperă, astfel:  
a) reparații curente și de complexitate redusă -RC;  
b) reparații de complexitate medie - RM;  
c) reparații de complexitate ridicată - RR.  
  
Articolul 62  
  
În urma diagnosticării efectuate și în funcție de importanța și specificul tehnicii, comandanții unităților, la propunerea șefilor structurilor logistice subordonate, decid reparația în unitate, solicită sprijin de mentenanță de la eșaloanele superioare sau apelează la serviciile operatorilor economici specializați.  
  
Articolul 63  
  
Pentru tehnica interoperabilă, desfășurarea activităților de mentenanță, în sistem externalizat, se execută prin:  
a) acorduri tehnice cu națiunea-lider, încheiate în perioada de organizare și pregătire a misiunii, pentru firmele desemnate a desfășura activități de mentenanță în teatre;  
b) forțe proprii sau contracte cu operatori economici interni, la tehnica de comunicații și informatică;  
c) contracte cu operatori economici externi, pentru asigurarea de produse și servicii necesare susținerii forțelor, identificați cu ajutorul Agenției NATO pentru Sprijin/NATO Support and Procurement Agency - NSPA.  
(la 25-09-2014, sintagma: Agenției NATO de mentenanță și aprovizionare/NATO Maintenance and Supply Agency - NAMSA a fost înlocuită de Articolul UNIC din HOTĂRÂREA nr. 806 din 17 septembrie 2014, publicată în MONITORUL OFICIAL nr. 702 din 25 septembrie 2014 )  
  
Articolul 64  
  
Comandamentul logistic întrunit și Comandamentul comunicațiilor și informaticii încheie contracte cu operatorii economici naționali, pentru tehnica neinteroperabilă, în scopul desfășurării activităților de mentenanță, în sistem externalizat.  
  
Secţiunea a 4-a Sprijinul medical  
  
Articolul 65  
(1) Sprijinul medical al personalului participant la operația întrunită constă în asigurarea de servicii de medicină preventivă și curativă, servicii stomatologice, reaprovizionarea cu medicamente, sânge, materiale medicale, protecția medicală împotriva armelor nucleare, biologice și chimice - NBC, precum și evacuarea medicală a răniților și bolnavilor, pentru a reduce la minimum, pe cât posibil, pierderile de forțe umane din cauza rănirilor și îmbolnăvirilor și întoarcerea la datorie a acestora.(2) Realizarea sprijinului medical în cadrul zonei de operații se desfășoară sub coordonarea medicului-șef al comandamentului forței întrunite și se asigură prin utilizarea dotărilor medicale proprii, celor puse la dispoziție și celor existente în zonă.  
  
Articolul 66  
  
Sprijinul medical se acordă de către formațiunile medicale ROL 1, 2 și 3, pe niveluri de competență, în funcție de eșalon, atât pentru forțele proprii, cât și pentru populația civilă din zona de operații, în limitele posibilităților.  
  
Articolul 67  
  
La realizarea sprijinului medical participă formațiunile medicale din compunerea marilor unități/unităților și din rețeaua sanitară teritorială.  
  
Articolul 68  
  
Pentru îndeplinirea misiunilor, formațiunile medicale se dispun în teren, constituind etape medicale de evacuare și tratament.  
  
Articolul 69  
  
Asistența medicală se acordă răniților și bolnavilor la formațiunile de ROL 1 sau ROL 2, în vederea limitării complicațiilor și creării condițiilor necesare pentru evacuarea acestora la spitalele de ROL 3 sau la formațiunile medicale de teritoriu.  
  
Articolul 70  
(1) Organizarea evacuării medicale constituie responsabilitatea medicului-șef de la fiecare etapă de evacuare și se execută cu mijloacele sanitare de evacuare proprii și cu cele primite în sprijin.(2) Principiul de bază în executarea evacuării răniților și bolnavilor constă în faptul că eșalonul superior pune la dispoziție mijloacele sanitare de evacuare din înzestrare și cele primite în sprijin.(3) Evacuarea răniților și bolnavilor se face și cu mijloace nespecializate, amenajate în acest scop, atât cu mijloace de transport care se întorc de la forțele de angajare imediată, cât și cu mijloace aeriene.(4) Evacuarea răniților și bolnavilor este o activitate permanentă, care se execută în orice situație, indiferent de condițiile de anotimp și stare a vremii.(5) În operațiile întrunite desfășurate în afara teritoriului, în situația în care posibilitățile imediate de asistență medicală sunt depășite, tratamentul și evacuarea răniților/bolnavilor se execută în urma triajului medical, după următoarele priorități:  
a) URGENT/cod ROȘU - pacienți cu instabilitate critică a funcțiilor vitale, a căror viață, simțuri sau membre pot fi salvate prin proceduri chirurgicale în interval de 1-4 ore și care sunt candidații recomandați pentru evacuarea aero-medicală;  
b) PRIORITAR/cod GALBEN - pacienți cu leziuni severe, care nu pun viața sau membrele în pericol, dar a căror rezolvare depinde de acordarea asistenței medicale chirurgicale; au parametrii vitali stabili după resuscitare și sunt recomandați pentru evacuarea medicală aeriană sau terestră;  
c) RUTINĂ/cod VERDE - pacienți cu leziuni medii/minore care nu necesită resuscitare, tratament medico-chirurgical de specialitate în primele 1-2 zile și nici evacuare aero-medicală;  
d) DEPĂȘIT/AMÂNAT/cod NEGRU - pacienți cu leziuni dramatice, în special cerebrale, neresuscitabili sau cu instabilitate critică a funcțiilor vitale după resuscitare, al căror exitus este apreciat a se produce înaintea acordării ajutorului medical calificat/specializat; tratamentul de urgență este paliativ și nu sunt recomandați pentru evacuarea medicală decât dacă există resursele necesare.  
  
Articolul 71  
(1) În responsabilitatea formațiunilor medicale ale Forței intră și acordarea asistenței medicale civililor, atunci când viața le este pusă în pericol.(2) Formațiunile medicale ale Forței, cu aprobarea medicului-șef, acordă ajutorul medical de urgență populației civile din zonă în cazul în care aceasta nu se poate asigura pe plan local.(3) Pentru cazurile de evacuare a populației din zonă se înființează puncte de colectare și de transbordare și se asigură paza locului de evacuare și a ambulanțelor necesare transportului; acordarea tratamentului medical de urgență populației civile se consemnează în raportul medical zilnic.  
  
Articolul 72  
  
Protecția medicală împotriva armelor nucleare, biologice și chimice cuprinde măsurile ce se iau, pe baza deciziei comandantului, pentru prevenirea și combaterea efectelor acestora asupra efectivelor și se realizează prin coordonarea și desfășurarea într-o concepție unitară a activității formațiunilor medicale ale marii unități/unității, a Inspectoratului pentru Situații de Urgență și a rețelei sanitare teritoriale.  
  
Secţiunea a 5-a Infrastructura  
  
Articolul 73  
  
Infrastructura cuprinde obiectivele și facilitățile necesare conducerii, cartiruirii/cazării, adăpostirii, depozitării, deplasării, protecției forțelor și populației civile, bunurilor materiale și valorilor patrimoniului cultural național, asistenței medicale, asigurării cu apă potabilă etc.  
  
Articolul 74  
  
La nivel strategic funcția de infrastructură este legată de asigurarea pe termen lung a dotărilor necesare antrenamentului forțelor sau pentru implementarea planurilor operaționale.  
  
Articolul 75  
(1) La nivel operativ funcția de infrastructură este mai mult legată de asigurarea, exploatarea și întreținerea infrastructurii necesare pentru operații viitoare și/sau în derulare.(2) În funcție de operație, infrastructura necesară constă în porturi, aeroporturi, căi ferate și gări, instalații de depozitare, axe de aprovizionare-evacuare, mijloace de adăpostire și utilități; identificarea din timp a cerințelor de infrastructură și pregătirea acesteia au o influență majoră asupra operațiilor ulterioare.  
  
Articolul 76  
(1) Recunoașterea trebuie să aibă în vedere infrastructura existentă și resursele locale disponibile privind construcția, întreținerea și exploatarea clădirilor.(2) Prioritate trebuie acordată acelor construcții destinate instalării punctelor de comandă și de debarcare, zonelor de staționare și de adunare, precum și căilor de comunicație care le leagă; în plus, la recunoaștere se urmăresc toate celelalte elemente de infrastructură solicitate de comandant sau de statul major.(3) După recunoaștere se întocmește o situație a capacităților și o listă cu noile proiecte, precum și măsurile recomandate a fi luate pentru pregătirea teatrului de operații; în listă se include finanțarea necesară și adaptarea structurii echipamentului trupelor de geniu pentru a fi în măsură să rezolve situațiile concrete depistate pe timpul recunoașterilor.  
  
Articolul 77  
  
Managementul și coordonarea problematicilor bunurilor imobiliare și proprietății acestora sunt de primă importanță în cadrul activităților logistice.  
  
Articolul 78  
(1) Cartiruirea trupelor se organizează de către șeful structurii logistice, având la bază ordinul de sprijin logistic al eșalonului superior și decizia comandantului.(2) În vederea cartiruirii trupelor se folosesc, în primul rând, adăposturile amenajate și corturile din înzestrare.(3) Se pot folosi și imobilele aflate în interiorul zonei de responsabilitate logistică, oricare ar fi proprietarul acestora.(4) Proprietarilor de imobile, persoane fizice, trebuie să li se lase spațiul strict necesar pentru locuit, preparat hrană și grupuri sanitare separate.  
  
Articolul 79  
  
Proprietarii sau deținătorii, cu orice titlu, ai imobilelor sunt obligați prin lege să le pună la dispoziția forțelor, la solicitarea acestora sau a autorităților administrației publice locale, cu utilitățile și echipamentele aferente.  
  
Articolul 80  
  
Pentru imobilele folosite la cartiruire sau cazare nu se plătește chirie pe timpul mobilizării generale ori parțiale, pe timpul stării de asediu, stării de urgență sau la război, oricare ar fi durata de utilizare a acestora.  
  
Articolul 81  
  
În caz de concentrări, exerciții și antrenamente de mobilizare, cartiruirea sau cazarea dă dreptul la încasarea unei chirii potrivit dispozițiilor legale.  
  
Articolul 82  
  
Infrastructura de transport este, de asemenea, obiectiv de interes național, atât civil cât și militar, prin care se îndeplinesc, pe de o parte, cererile de servicii publice de transport personal și mărfuri, precum și necesitățile strategice; aceasta contribuie direct la asigurarea legăturii între localitățile țării și chiar depășirea frontierelor administrative, atunci când situația o impune.  
  
Articolul 83  
(1) România are o infrastructură publică de transport ce cuprinde drumuri, căi ferate, căi navigabile, canale navigabile, porturi maritime și fluviale, aeroporturi, care asigură realizarea conectării tuturor zonelor la rețeaua națională și la sistemele internaționale de transport.(2) Dintre acestea, organele de conducere logistică, în colaborare cu celelalte compartimente ale comandamentului, aleg pe cele din fâșia de acțiune, orientate convenabil, pe direcțiile cele mai scurte, ferite de observarea inamicului și în afara razei de acțiune a sistemului de foc al acestuia, urmărind să aibă cât mai puține puncte obligate de trecere și să nu necesite lucrări de amploare pentru reparare și întreținere.  
  
Articolul 84  
  
Folosirea infrastructurii de transport se aprobă de comandant la propunerea șefului logisticii.  
  
Articolul 85  
(1) În cazul în care elementele de infrastructură nu sunt suficiente pentru a satisface nevoile operaționale, neajunsurile pot fi rezolvate în cadrul unui proiect din Programul NATO de Investiții în Securitate/NATO Security Investment Programme - NSIP.  
(la 29-05-2008, sintagma: Programul NATO de investiții în securitate/NATO Security Investment Programme - NSIP a fost înlocuită de RECTIFICAREA nr. M. 36 din 17 aprilie 2008, publicată în MONITORUL OFICIAL nr. 403 din 29 mai 2008 )(2) NSIP este principalul mecanism al Alianței pentru identificarea și dotarea cu infrastructură finanțată în comun de către NATO.  
  
Articolul 86  
(1) Geniu de infrastructură pentru logistică cuprinde totalitatea măsurilor și lucrărilor ce se execută în scopul creării condițiilor favorabile pentru desfășurarea activităților specifice sprijinului logistic al operațiilor, pentru protecția și mascarea personalului, tehnicii și materialelor de logistică.(2) Volumul, urgențele și termenele de execuție ale lucrărilor se stabilesc de către șeful structurii logistice.  
  
Secţiunea a 6-a Protecția structurilor de logistică  
  
Articolul 87  
(1) Protecția structurilor de logistică se referă la totalitatea măsurilor și activităților ce se iau într-o concepție unitară, în scopul de a le feri de cercetarea și atacurile prin surprindere ale agresorului terestru și aerian, precum și pentru a le preveni despre pericolul agresiunii chimice, biologice, radiologice și nucleare și a le proteja împotriva efectelor acestora, în vederea îndeplinirii misiunilor ce le revin.(2) Protecția structurilor de logistică este atributul șefului structurii de comandă logistică al MU/U și al comandanților acestora.(3) Modalitățile de realizare a protecției structurilor de logistică sunt prezentate în "L-2, Manualul conducerii sprijinului logistic în operațiile întrunite".  
  
Secţiunea a 7-a Serviciile de campanie  
  
Articolul 88  
(1) Răspunderea pentru contractarea și urmărirea modului de executare a serviciilor de campanie revine structurilor logistice din cadrul forțelor participante la operația întrunită.(2) Serviciile de campanie se execută prin structurile proprii, cele puse la dispoziție în sistem externalizat, prin operatori economici, pe plan local sau contractori tradiționali.(3) Din rațiuni umanitare, responsabilitatea asigurării serviciilor de campanie se poate extinde și asupra populației civile.  
  
Articolul 89  
  
Hrănirea efectivelor se execută în funcție de:  
a) rezerva/stocurile de alimente existente;  
b) rolul, locul și misiunile forțelor;  
c) posibilitățile de reaprovizionare cu alimente;  
d) posibilitățile de preparare a hranei;  
e) posibilitățile de asigurare a apei;  
f) posibilitățile de transport.  
  
Articolul 90  
  
În funcție de situație, se stabilește unul dintre următoarele regimuri de hrănire:  
a) regim de hrănire normal - hrană caldă;  
b) regim de hrănire de luptă - rații de luptă;  
c) regim de hrănire cu hrană rece - hrană rece.  
  
Articolul 91  
(1) Îmbăierea efectivelor se execută la băile operatorilor economici și ale organelor administrației publice din zona de responsabilitate logistică sau la baia de campanie, dacă timpul la dispoziție permite instalarea acesteia.(2) În situații deosebite se pot utiliza și instalațiile de duș și dezinfecție montate pe autospecialele pentru decontaminarea echipamentului din dotarea subunităților de protecție NBC.  
  
Articolul 92  
(1) Spălatul lenjeriei și curățatul echipamentului se realizează prin intermediul spălătoriilor și curățătoriilor civile din zona de responsabilitate logistică sau prin cele de campanie.(2) În situații deosebite pot fi amenajate spălătorii improvizate în apropierea cursurilor de apă.  
  
Articolul 93  
  
Spălarea lenjeriei și curățatul echipamentului militarilor bolnavi sau răniți se execută prin grija structurilor medicale în care sunt spitalizați.  
  
Articolul 94  
  
În situații deosebite se pot utiliza autospecialele pentru decontaminarea echipamentului din dotarea subunităților de protecție NBC.  
  
Articolul 95  
(1) Serviciile poștale și de curierat se organizează în conformitate cu prevederile dispoziției pentru comunicații și informatică.(2) Responsabilitatea primirii și distribuirii de la/la militari a coletelor, scrisorilor, telegramelor, mandatelor etc. revine administratorilor de subunități.  
  
Articolul 96  
(1) Deratizarea și dezinsecția se execută prin intermediul operatorilor economici de profil, la instalarea într-un nou raion.(2) Responsabilitatea organizării acestor activități revine structurii logistice, prin intermediul organelor medicale, ori de câte ori este nevoie.

**NORME din 9 octombrie 2009  
privind organizarea şi efectuarea inventarierii elementelor de natura activelor, datoriilor şi capitalurilor proprii 1**

|  |  |
| --- | --- |
| **EMITENT** | ** MINISTERUL FINANŢELOR PUBLICE** |

**Publicat în  MONITORUL OFICIAL nr. 704 din 20 octombrie 2009**  
  
  
1. - (1) Inventarierea elementelor de natura activelor, datoriilor şi capitalurilor proprii reprezintă ansamblul operaţiunilor prin care se constată existenţa tuturor elementelor respective, cantitativ-valoric sau numai valoric, după caz, la data la care aceasta se efectuează.  
(2) Inventarierea are ca scop principal stabilirea situaţiei reale a tuturor elementelor de natura activelor, datoriilor şi capitalurilor proprii ale fiecărei entităţi, precum şi a bunurilor şi valorilor deţinute cu orice titlu, aparţinând altor persoane juridice sau fizice, în vederea întocmirii situaţiilor financiare anuale care trebuie să ofere o imagine fidelă a poziţiei financiare şi a performanţei entităţii pentru respectivul exerciţiu financiar.  
2. - (1) În temeiul prevederilor Legii contabilităţii nr. 82/1991, republicată, entităţile au obligaţia să efectueze inventarierea elementelor de natura activelor, datoriilor şi capitalurilor proprii deţinute, la începutul activităţii, cel puţin o dată în cursul exerciţiului financiar pe parcursul funcţionării lor, în cazul fuziunii sau încetării activităţii, precum şi în următoarele situaţii:  
a) la cererea organelor de control, cu prilejul efectuării controlului, sau a altor organe prevăzute de lege;  
b) ori de câte ori sunt indicii că există lipsuri sau plusuri în gestiune, care nu pot fi stabilite cert decât prin inventariere;  
c) ori de câte ori intervine o predare-primire de gestiune;  
d) cu prilejul reorganizării gestiunilor;  
e) ca urmare a calamităţilor naturale sau a unor cazuri de forţă majoră;  
f) în alte cazuri prevăzute de lege.  
(2) În cazul în care, în situaţiile enumerate mai sus, sunt inventariate toate elementele de natura activelor dintr-o gestiune, aceasta poate ţine loc de inventariere anuală, cu aprobarea administratorului, a ordonatorului de credite sau a persoanei care are obligaţia gestionării entităţii, cu respectarea prevederilor pct. 4 alin. (4).  
(3) În baza prevederilor Legii nr. 82/1991, republicată, Ministerul Finanţelor Publice poate aproba excepţii de la regula inventarierii anuale pentru unele bunuri cu caracter special aflate în administrarea instituţiilor publice, la propunerea ordonatorilor principali de credite.  
(4) Toate elementele de natura activelor trebuie să fie date în răspundere gestionară sau în folosinţă, după caz, salariaţilor ori administratorilor entităţii.  
3. La începutul activităţii entităţii, inventarierea are ca scop principal stabilirea şi evaluarea elementelor de natura activelor ce constituie aport la capitalul entităţii. Elementele de natura activelor care constituie aport la capitalul social al entităţilor şi la patrimoniul instituţiilor publice se înscriu în registrul-inventar, grupate pe conturi.  
4. - (1) Inventarierea anuală a elementelor de natura activelor, datoriilor şi capitalurilor proprii se face, de regulă, cu ocazia încheierii exerciţiului financiar, avându-se în vedere şi specificul activităţii fiecărei entităţi.  
(2) La entităţile cu activitate complexă, bunurile pot fi inventariate şi înaintea datei de încheiere a exerciţiului financiar, cu condiţia asigurării valorificării şi cuprinderii rezultatelor inventarierii în situaţiile financiare anuale întocmite pentru exerciţiul financiar respectiv.  
(3) Entităţile care, potrivit legii contabilităţii, au stabilit exerciţiul financiar diferit de anul calendaristic, organizează şi efectuează inventarierea anuală astfel încât rezultatele acesteia să fie cuprinse în situaţiile financiare întocmite pentru exerciţiul financiar stabilit.  
(4) În situaţia inventarierii unor gestiuni pe parcursul anului, în registrul-inventar se cuprinde valoarea stocurilor faptice inventariate şi înscrise în listele de inventariere actualizate cu intrările şi ieşirile de bunuri din perioada cuprinsă între data inventarierii şi data încheierii exerciţiului financiar.  
5. Răspunderea pentru buna organizare a lucrărilor de inventariere, potrivit prevederilor Legii nr. 82/1991, republicată, şi în conformitate cu reglementările contabile aplicabile, revine administratorului, ordonatorului de credite sau altei persoane care are obligaţia gestionării entităţii. În vederea efectuării inventarierii, aceste persoane aprobă proceduri scrise, adaptate specificului activităţii, pe care le transmit comisiilor de inventariere.  
6. - (1) Inventarierea elementelor de natura activelor, datoriilor şi capitalurilor proprii se efectuează de către comisii de inventariere, numite prin decizie scrisă, emisă de persoanele prevăzute la pct. 5. În decizia de numire se menţionează în mod obligatoriu componenţa comisiei (numele preşedintelui şi membrilor comisiei), modul de efectuare a inventarierii, metoda de inventariere utilizată, gestiunea supusă inventarierii, data de începere şi de terminare a operaţiunilor.  
(2) La entităţile al căror număr de salariaţi este redus, inventarierea poate fi efectuată de către o singură persoană. În această situaţie, răspunderea pentru corectitudinea inventarierii revine administratorului, ordonatorului de credite sau altei persoane care are obligaţia gestionării entităţii respective.  
(3) Comisiile de inventariere sunt coordonate, acolo unde este cazul, de către o comisie centrală, numită prin decizie scrisă, emisă de persoanele prevăzute la pct. 5. Comisia centrală de inventariere are sarcina să organizeze, să instruiască, să supravegheze şi să controleze modul de efectuare a operaţiunilor de inventariere. Comisia centrală de inventariere răspunde de efectuarea tuturor lucrărilor de inventariere, potrivit prevederilor legale.  
Pentru desfăşurarea în bune condiţii a operaţiunilor de inventariere, în comisiile de inventariere vor fi numite persoane cu pregătire corespunzătoare economică şi tehnică, care să asigure efectuarea corectă şi la timp a inventarierii elementelor de natura activelor, datoriilor şi capitalurilor proprii, inclusiv evaluarea lor conform reglementărilor contabile aplicabile.  
(4) Inventarierea şi evaluarea elementelor de natura activelor, datoriilor şi capitalurilor proprii se pot efectua atât cu salariaţi proprii, cât şi pe bază de contracte de prestări de servicii încheiate cu persoane juridice sau fizice cu pregătire corespunzătoare.  
(5) Din comisia de inventariere nu pot face parte gestionarii depozitelor supuse inventarierii, contabilii care ţin evidenţa gestiunii respective şi nici auditorii interni sau statutari.  
Prin proceduri interne, entităţile pot stabili ca la efectuarea operaţiunilor de inventariere să participe şi contabilii care ţin evidenţa gestiunii respective, fără ca aceştia să facă parte din comisie.  
(6) Membrii comisiilor de inventariere nu pot fi înlocuiţi decât în cazuri bine justificate şi numai prin decizie scrisă, emisă de către cei care i-au numit.  
(7) În condiţiile în care entităţile nu au niciun salariat care să poată efectua operaţiunea de inventariere, aceasta se efectuează de către administratori.  
7. În vederea bunei desfăşurări a operaţiunilor de inventariere, administratorii, ordonatorii de credite sau alte persoane care au obligaţia gestionării entităţii trebuie să ia măsuri pentru crearea condiţiilor corespunzătoare de lucru comisiei de inventariere, prin:  
- organizarea depozitării bunurilor grupate pe sorto-tipodimensiuni, codificarea acestora şi întocmirea etichetelor de raft;  
- ţinerea la zi a evidenţei tehnico-operative la gestiuni şi a celei contabile şi efectuarea confruntării datelor din aceste evidenţe;  
- participarea întregii comisii de inventariere la lucrările de inventariere;  
- asigurarea personalului necesar pentru manipularea bunurilor care se inventariază, respectiv pentru sortare, aşezare, cântărire, măsurare, numărare etc.;  
- asigurarea participării la identificarea bunurilor inventariate (calitate, sort, preţ etc.) şi la evaluarea lor, conform reglementărilor contabile aplicabile, a unor specialişti din entitate sau din afara acesteia, la solicitarea preşedintelui comisiei de inventariere. Aceste persoane au obligaţia de a semna listele de inventariere pentru atestarea datelor înscrise;  
- dotarea gestiunii cu aparate şi instrumente adecvate şi în număr suficient pentru măsurare, cântărire, cu cititoare de coduri de bare etc., cu mijloace de identificare (cataloage, mostre, sonde etc.), precum şi cu birotica necesară;  
- dotarea comisiei de inventariere cu mijloace tehnice de calcul şi de sigilare a spaţiilor inventariate;  
- asigurarea protecţiei membrilor comisiei de inventariere în conformitate cu normele de protecţie a muncii;  
- asigurarea securităţii uşilor, ferestrelor, porţilor etc. de la magazine, depozite, gestiuni etc.  
8. Principalele măsuri organizatorice care trebuie luate de către comisia de inventariere sunt următoarele:  
a) înainte de începerea operaţiunii de inventariere să ia de la gestionarul răspunzător de gestiunea bunurilor o declaraţie scrisă din care să rezulte dacă:  
- gestionează bunuri şi în alte locuri de depozitare;  
- în afara bunurilor entităţii respective are în gestiune şi alte bunuri aparţinând terţilor, primite cu sau fără documente;  
- are plusuri sau lipsuri în gestiune, despre a căror cantitate ori valoare are cunoştinţă;  
- are bunuri nerecepţionate sau care trebuie expediate (livrate), pentru care s-au întocmit documentele aferente;  
- a primit sau a eliberat bunuri fără documente legale;  
- deţine numerar sau alte hârtii de valoare rezultate din vânzarea bunurilor aflate în gestiunea sa;  
- are documente de primire-eliberare care nu au fost operate în evidenţa gestiunii sau care nu au fost predate la contabilitate.  
De asemenea, gestionarul va menţiona în declaraţia scrisă felul, numărul şi data ultimului document de intrare/ieşire a bunurilor în/din gestiune.  
Declaraţia se datează şi se semnează de către gestionarul răspunzător de gestiunea bunurilor şi de către comisia de inventariere. Semnarea declaraţiei de către gestionar se face în faţa comisiei de inventariere;  
b) să identifice toate locurile (încăperile) în care există bunuri ce urmează a fi inventariate;  
c) să asigure închiderea şi sigilarea spaţiilor de depozitare, în prezenţa gestionarului, ori de câte ori se întrerup operaţiunile de inventariere şi se părăseşte gestiunea.  
Atunci când bunurile supuse inventarierii, gestionate de către o singură persoană, sunt depozitate în locuri diferite sau gestiunea are mai multe căi de acces, membrii comisiei care efectuează inventarierea trebuie să sigileze toate aceste locuri şi căile lor de acces, cu excepţia locului în care a început inventarierea, care se sigilează numai în cazul când inventarierea nu se termină într-o singură zi. La reluarea lucrărilor se verifică dacă sigiliul este intact; în caz contrar, acest fapt se va consemna într-un proces-verbal de constatare, care se semnează de către comisia de inventariere şi de către gestionar, luându-se măsurile corespunzătoare.  
Documentele întocmite de comisia de inventariere rămân în cadrul gestiunii inventariate în locuri special amenajate (fişete, casete, dulapuri etc.), încuiate şi sigilate. Preşedintele comisiei de inventariere răspunde de operaţiunea de sigilare;  
d) să bareze şi să semneze, la ultima operaţiune, fişele de magazie, menţionând data la care s-au inventariat bunurile, să vizeze documentele care privesc intrări sau ieşiri de bunuri, existente în gestiune, dar neînregistrate, să dispună înregistrarea acestora în fişele de magazie şi predarea lor la contabilitate, astfel încât situaţia scriptică a gestiunii să reflecte realitatea;  
e) să verifice numerarul din casă şi să stabilească suma încasărilor din ziua curentă, solicitând depunerea numerarului la casieria entităţii (la gestiunile cu vânzare cu amănuntul);  
f) să controleze dacă toate instrumentele şi aparatele de măsură sau de cântărire au fost verificate şi dacă sunt în bună stare de funcţionare;  
g) în cazul în care gestionarul nu s-a prezentat la data şi ora fixate pentru începerea operaţiunilor de inventariere, comisia de inventariere sigilează gestiunea şi comunică aceasta comisiei centrale sau administratorului, ordonatorului de credite sau altei persoane care are obligaţia gestionării entităţii, conform procedurilor proprii privind inventarierea. Aceste persoane au obligaţia să îl încunoştinţeze imediat, în scris, pe gestionar despre reprogramarea inventarierii ce trebuie să se efectueze, indicând locul, ziua şi ora fixate pentru începerea operaţiunilor de inventariere.  
Dacă gestionarul nu se prezintă nici de această dată la locul, data şi ora fixate, inventarierea se efectuează de către comisia de inventariere în prezenţa reprezentantului său legal sau a altei persoane, numită prin decizie scrisă, care să îl reprezinte pe gestionar.  
9. Pentru desfăşurarea corespunzătoare a inventarierii este indicat, dacă este posibil, să se sisteze operaţiunile de intrare-ieşire a bunurilor supuse inventarierii, luându-se din timp măsurile corespunzătoare pentru a nu se stânjeni procesul normal de livrare sau de primire a bunurilor.  
Dacă operaţiunile de aprovizionare-livrare a bunurilor nu pot fi suspendate, trebuie creată o zonă tampon în care să se depoziteze bunurile primite în timpul inventarierii sau din care se pot expedia bunurile la clienţi, operaţiunile respective efectuându-se numai în prezenţa comisiei de inventariere, care va menţiona pe documentele respective "primit în timpul inventarierii" sau "eliberat în timpul inventarierii", după caz, în scopul evitării inventarierii duble sau a omisiunilor.  
10. Pe toată durata inventarierii, programul şi perioada inventarierii se afişează la loc vizibil.  
11. Inventarierea imobilizărilor necorporale se efectuează prin constatarea existenţei şi apartenenţei acestora la entităţile deţinătoare, iar în cazul brevetelor, licenţelor, mărcilor de fabrică şi al altor imobilizări necorporale este necesară dovedirea existenţei acestora pe baza titlurilor de proprietate sau a altor documente juridice de atestare a unor drepturi legale.  
12. Inventarierea terenurilor se efectuează pe baza documentelor care atestă dreptul de proprietate al acestora şi a altor documente, potrivit legii.  
Clădirile se inventariază prin identificarea lor pe baza titlurilor de proprietate şi a dosarului tehnic al acestora.  
Construcţiile şi echipamentele speciale cum sunt: reţelele de energie electrică, termică, gaze, apă, canal, telecomunicaţii, căile ferate şi altele similare se inventariază potrivit regulilor stabilite de deţinătorii acestora.  
Imobilizările corporale care în perioada inventarierii se află în afara entităţii (vapoare, locomotive, vagoane, avioane, autovehicule etc.), plecate în cursă de lungă durată, maşinile de forţă şi utilajele energetice, maşinile, utilajele şi instalaţiile de lucru, aparatele şi instalaţiile de măsurare, control şi reglare şi mijloacele de transport date pentru reparaţii în afara entităţii se inventariază înaintea ieşirii lor temporare din gestiunea entităţii sau prin confirmare scrisă primită de la entitatea unde acestea se găsesc, potrivit procedurilor proprii aprobate.  
13. În listele de inventariere a imobilizărilor necorporale şi corporale, aflate în curs de execuţie, se menţionează pentru fiecare obiect în parte, pe baza constatării la faţa locului: denumirea obiectului şi valoarea determinată potrivit stadiului de execuţie, pe baza valorii din documentaţia existentă (devize), precum şi în funcţie de volumul lucrărilor realizate la data inventarierii. Materialele şi utilajele primite de la beneficiari pentru montaj şi neîncorporate în lucrări se inventariază separat.  
14. Investiţiile puse în funcţiune total sau parţial, cărora nu li s-au întocmit formele de înregistrare ca imobilizări corporale, se înscriu în liste de inventariere distincte. De asemenea, lucrările de investiţii care nu se mai execută, fiind sistate sau abandonate, se înscriu în liste de inventariere distincte, menţionându-se cauzele sistării sau abandonării, aprobarea de sistare ori abandonare şi măsurile ce se propun în legătură cu aceste lucrări.  
15. - (1) Stabilirea stocurilor faptice se face prin numărare, cântărire, măsurare sau cubare, după caz. Bunurile aflate în ambalaje originale intacte se desfac prin sondaj, acest lucru urmând a fi menţionat şi în listele de inventariere respective.  
(2) La lichidele a căror cantitate efectivă nu se poate stabili prin transvazare şi măsurare, conţinutul vaselor - stabilit în funcţie de volum, densitate, compoziţie etc. - se verifică prin scoaterea de probe din aceste vase, ţinându-se seama de densitate, compoziţie şi de alte caracteristici ale lichidelor, care se constată fie organoleptic, fie prin măsurare sau probe de laborator, după caz.  
(3) Materialele de masă ca: ciment, oţel beton, produse de carieră şi balastieră, produse agricole şi alte materiale similare, ale căror cântărire şi măsurare ar necesita cheltuieli importante sau ar conduce la degradarea bunurilor respective, se pot inventaria pe bază de calcule tehnice.  
(4) În listele de inventariere a materialelor prevăzute la alineatele precedente se menţionează modul în care s-a făcut inventarierea, precum şi datele tehnice care au stat la baza calculelor respective.  
16. Bunurile din domeniul public al statului şi al unităţilor administrativ-teritoriale, date în administrare, concesionate sau închiriate instituţiilor publice, societăţilor/companiilor naţionale şi regiilor autonome potrivit legii, se inventariază şi se înscriu în listele de inventariere distincte în cadrul acestor unităţi.  
17. Bunurile aflate asupra angajaţilor la data inventarierii (echipament, cazarmament, scule, unelte etc.) se inventariază şi se trec în liste de inventariere distincte, specificându-se persoanele care răspund de păstrarea lor. În cadrul evidenţierii acestora pe formaţii şi locuri de muncă, bunurile vor fi centralizate şi comparate cu datele din evidenţa tehnico-operativă, precum şi cu cele din evidenţa contabilă.  
Bunurile cu un grad mare de perisabilitate se inventariază cu prioritate, fără a se stânjeni consumul/comercializarea imediată a acestora.  
Comisia de inventariere are obligaţia să controleze toate locurile în care pot exista bunuri care trebuie supuse inventarierii.  
18. Toate bunurile ce se inventariază se înscriu în listele de inventariere, care trebuie să se întocmească pe locuri de depozitare, pe gestiuni şi pe categorii de bunuri.  
19. - (1) Bunurile existente în entitate şi aparţinând altor entităţi (închiriate, în leasing, în concesiune, în administrare, în custodie, primite în vederea vânzării în regim de consignaţie, spre prelucrare etc.) se inventariază şi se înscriu în liste de inventariere distincte. Listele de inventariere pentru aceste bunuri trebuie să conţină informaţii cu privire la numărul şi data actului de predare-primire şi ale documentului de livrare, precum şi alte informaţii utile.  
Listele de inventariere cuprinzând bunurile aparţinând terţilor se trimit şi persoanei fizice sau juridice, române ori străine, după caz, căreia îi aparţin bunurile respective, în termen de cel mult 15 zile lucrătoare de la terminarea inventarierii, urmând ca proprietarul bunurilor să comunice eventualele nepotriviri în termen de 5 zile lucrătoare de la primirea listelor de inventariere.  
În caz de nepotriviri, entitatea deţinătoare este obligată să clarifice situaţia diferenţelor respective şi să comunice constatările sale persoanei fizice sau juridice căreia îi aparţin bunurile respective, în termen de 5 zile lucrătoare de la primirea sesizării.  
(2) Societăţile de leasing trebuie să solicite utilizatorilor furnizarea listelor de inventariere cu bunurile care fac obiectul contractelor de leasing. În baza datelor cuprinse în aceste liste, societatea de leasing poate calcula şi înregistra ajustări pentru deprecierea imobilizărilor sau a creanţelor imobilizate, după caz.  
În cazul în care listele de inventariere nu sunt furnizate de către locatar, societatea de leasing va putea constitui ajustări pentru deprecierea bunurilor respective, pe baza preţurilor de piaţă disponibile la data inventarierii, ţinând seama de caracteristicile bunului ce face obiectul leasingului (an de fabricaţie, durata de viaţă).  
Pentru verificarea exactităţii informaţiilor primite, societăţile de leasing pot întreprinde verificări faptice la locatari, potrivit procedurilor proprii.  
(3) Pentru situaţiile prevăzute la prezentul punct, entităţile deţinătoare ale bunurilor sunt obligate să efectueze inventarierea şi să trimită spre confirmare listele de inventariere, după cum proprietarii acelor bunuri sunt obligaţi să ceară confirmarea privind bunurile existente la terţi. Neprimirea confirmării privind bunurile existente la terţi nu reprezintă confirmare tacită.  
20. Pentru bunurile depreciate, inutilizabile sau deteriorate, fără mişcare ori greu vandabile, comenzi în curs, abandonate sau sistate, precum şi pentru creanţele şi obligaţiile incerte ori în litigiu se întocmesc liste de inventariere distincte sau situaţii analitice separate, după caz.  
21. Determinarea stocurilor faptice se face astfel încât să se evite omiterea ori inventarierea de două sau de mai multe ori a aceloraşi bunuri.  
22. Bunurile aflate în expediţie se inventariază de către entităţile furnizoare, iar bunurile achiziţionate aflate în curs de aprovizionare se inventariază de entitatea cumpărătoare şi se înscriu în liste de inventariere distincte.  
23. - (1) Înainte de începerea inventarierii produselor în curs de execuţie şi a semifabricatelor din producţia proprie, este necesar:  
- să se predea la magazii şi la depozite, pe baza documentelor, toate produsele şi semifabricatele a căror prelucrare a fost terminată;  
- să se colecteze din secţii sau ateliere toate produsele reziduale şi deşeurile, întocmindu-se documentele de constatare;  
- să se întocmească documentele de constatare şi să se clarifice situaţia semifabricatelor a căror utilizare este îndoielnică.  
(2) În cazul produselor în curs de execuţie se inventariază atât produsele care nu au trecut prin toate fazele (stadiile) prelucrării impuse de procesul tehnologic de producţie, cât şi produsele care, deşi au fost terminate, nu au trecut toate probele de recepţionare tehnică sau nu au fost completate cu toate piesele şi accesoriile lor.  
24. Inventarierea se efectuează, de asemenea, pentru lucrările şi serviciile în curs de execuţie sau neterminate.  
25. - (1) Materiile prime, materialele, piesele de schimb, semifabricatele etc., aflate în secţiile de producţie şi nesupuse prelucrării, nu se consideră produse în curs de execuţie. Acestea se inventariază separat şi se repun în conturile din care provin, diminuându-se cheltuielile, iar după terminarea inventarierii acestora se evidenţiază în conturile iniţiale de cheltuieli.  
(2) Inventarierea produselor, lucrărilor şi serviciilor în curs de execuţie din cadrul secţiilor auxiliare se face prin stabilirea stadiului de executare a acestora.  
26. La entităţile care au activitate de construcţii-montaj, pe baza constatării la faţa locului, se includ în liste de inventariere distincte, pe categorii de lucrări şi părţi de elemente de construcţii la care n-a fost executat întregul volum de lucrări prevăzute în devize, respectiv lucrări executate (terminate), dar nerecepţionate de către beneficiar, denumirea obiectului şi valoarea determinată potrivit stadiului de execuţie, potrivit valorii din documentaţia existentă (devize), precum şi în funcţie de volumul lucrărilor realizate la data inventarierii.  
27. Inventarierea lucrărilor de modernizare nefinalizate sau de reparaţii ale clădirilor, instalaţiilor, maşinilor, utilajelor, mijloacelor de transport şi ale altor bunuri se face prin verificarea la faţa locului a stadiului fizic al lucrărilor. Astfel de lucrări se consemnează într-o listă de inventariere distinctă, în care se indică denumirea obiectului supus modernizării sau reparaţiei şi valoarea determinată potrivit costului de deviz şi celui efectiv al lucrărilor executate.  
28. - (1) Creanţele şi obligaţiile faţă de terţi sunt supuse verificării şi confirmării pe baza extraselor soldurilor debitoare şi creditoare ale conturilor de creanţe şi datorii care deţin ponderea valorică în totalul soldurilor acestor conturi, potrivit "Extrasului de cont" (cod 14-6-3) sau punctajelor reciproce scrise. Nerespectarea acestei proceduri, precum şi refuzul de confirmare constituie abateri de la prezentele norme şi se sancţionează potrivit legii.  
(2) În situaţia entităţilor care efectuează decontarea creanţelor şi obligaţiilor pe bază de deconturi interne sau deconturi externe periodice confirmate de către parteneri, aceste documente pot ţine locul extraselor de cont confirmate.  
29. - (1) Disponibilităţile băneşti, cecurile, cambiile, biletele la ordin, scrisorile de garanţie, acreditivele, ipotecile, precum şi alte valori aflate în casieria entităţilor se inventariază în conformitate cu prevederile legale.  
(2) Disponibilităţile aflate în conturi la bănci sau la unităţile Trezoreriei Statului se inventariază prin confruntarea soldurilor din extrasele de cont emise de acestea cu cele din contabilitatea entităţii.  
În acest scop, extrasele de cont din ziua de 31 decembrie sau din ultima zi bancară, puse la dispoziţie de instituţiile de credit şi unităţile Trezoreriei Statului, vor purta ştampila oficială a acestora.  
În cazul entităţilor care, potrivit prevederilor Legii nr. 82/1991, republicată, au optat pentru un exerciţiu financiar diferit de anul calendaristic, sunt avute în vedere informaţiile aferente ultimei zile a exerciţiului financiar astfel ales.  
(3) Disponibilităţile în lei şi în valută din casieria entităţii se inventariază în ultima zi lucrătoare a exerciţiului financiar, după înregistrarea tuturor operaţiunilor de încasări şi plăţi privind exerciţiul respectiv, confruntându-se soldurile din registrul de casă cu monetarul şi cu cele din contabilitate.  
30. Inventarierea titlurilor pe termen scurt şi lung se efectuează pe baza documentelor care atestă deţinerea acestora (registrul acţionarilor, documente care au stat la baza achiziţiei sau primirii cu titlu gratuit) cu respectarea legislaţiei în vigoare.  
31. - (1) Înscrierea în listele de inventariere a mărcilor poştale, a timbrelor fiscale, a tichetelor de călătorie, a tichetelor de masă, a tichetelor cadou, a tichetelor de creşă, a tichetelor de vacanţă, a bonurilor cantităţi fixe, a biletelor de spectacole, de intrare în muzee, expoziţii şi altele asemenea se face la valoarea lor nominală, cu excepţia timbrelor cu valoare filatelică. Pentru bunurile de această natură, constatate fără utilitate (expirate, deteriorate), se întocmesc liste de inventariere distincte.  
(2) Inventarierea timbrelor filatelice se efectuează potrivit procedurii elaborate în acest scop de către administratorii entităţilor care le au în evidenţă.  
32. Pentru toate celelalte elemente de natura activelor, datoriilor şi capitalurilor proprii, cu ocazia inventarierii, se verifică realitatea soldurilor conturilor respective, iar pentru cele aflate la terţi se fac cereri de confirmare, care se vor ataşa la listele respective după primirea confirmării.  
33. Pe ultima filă a listei de inventariere, gestionarul trebuie să menţioneze dacă toate bunurile şi valorile băneşti din gestiune au fost inventariate şi consemnate în listele de inventariere în prezenţa sa. De asemenea, acesta menţionează dacă are obiecţii cu privire la modul de efectuare a inventarierii. În acest caz, comisia de inventariere este obligată să analizeze obiecţiile, iar concluziile la care a ajuns se vor menţiona la sfârşitul listelor de inventariere.  
Listele de inventariere se semnează pe fiecare filă de către preşedintele şi membrii comisiei de inventariere, de către gestionar, precum şi de către specialişti solicitaţi de către preşedintele comisiei de inventariere pentru participarea la identificarea bunurilor inventariate.  
În cazul gestiunilor colective (cu mai mulţi gestionari), listele de inventariere se semnează de către toţi gestionarii, iar în cazul predării-primirii gestiunii, acestea se semnează atât de către gestionarul predător, cât şi de către cel primitor.  
34. - (1) Completarea listelor de inventariere se efectuează fie folosind sistemul informatic de prelucrare automată a datelor, fie prin înscrierea elementelor de active identificate, fără spaţii libere şi fără ştersături, conform procedurilor interne aprobate.  
Listele de inventariere utilizate sunt cele prezentate ca model în anexa nr. 3 la Ordinul ministrului economiei şi finanţelor nr. 3.512/2008 privind documentele financiar-contabile.  
(2) În cazul imobilizărilor corporale, precum şi al celorlalte elemente de natura activelor pentru care există constituite ajustări pentru depreciere sau ajustări pentru pierdere de valoare, în listele de inventariere se înscrie valoarea de înregistrare în contabilitate a acestora, mai puţin ajustările pentru depreciere sau pierdere de valoare înregistrate până la data inventarierii, care se compară cu valoarea lor actuală, stabilită cu ocazia inventarierii, pe bază de constatări faptice.  
(3) În situaţia în care elementele de natura activelor sunt inventariate prin metode de identificare electronică (de exemplu: cititor de cod de bare etc.), datele fiind transmise direct în sistemul informatic financiar-contabil, listele de inventar sunt editate direct din sistemul informatic. Se vor edita listele complete cu toate poziţiile inventariate sau în mod selectiv numai pentru acele poziţii, repere unde se constată diferenţe cantitative sau valorice (deprecieri), după caz.  
În cazul în care se editează liste de inventariere care cuprind numai poziţiile (reperele) la care se constată diferenţe cantitative sau valorice, listele complete de inventariere se păstrează pe suport magnetic, pe durata legală de păstrare a documentelor. În astfel de situaţii, evaluarea bunurilor în vederea stabilirii eventualelor ajustări se efectuează prin analiza şi evaluarea tuturor elementelor inventariate, nu numai a celor la care s-au constatat diferenţe cantitative.  
Inventarierile parţiale, precum şi inventarierile efectuate în cursul anului, atunci când entitatea efectuează mai multe inventarieri, se efectuează cu respectarea prezentelor norme, mai puţin completarea "Registrului-inventar" (cod 14-1-2), care se efectuează cu ocazia inventarierii anuale.  
(4) Pentru inventarierea elementelor de natura activelor care nu au substanţă materială, a datoriilor şi capitalurilor proprii se întocmesc situaţii analitice distincte. Totalul situaţiilor analitice astfel întocmite se verifică cu soldurile conturilor sintetice corespunzătoare, care se preiau în "Registrul-inventar" (cod 14-1-2).  
35. - (1) Rezultatele inventarierii se stabilesc prin compararea datelor constatate faptic şi înscrise în listele de inventariere cu cele din evidenţa tehnico-operativă (fişele de magazie) şi din contabilitate.  
(2) Înainte de stabilirea rezultatelor inventarierii se procedează la o analiză a tuturor stocurilor înscrise în fişele de magazie şi a soldurilor din contabilitate pentru bunurile inventariate. Erorile descoperite cu această ocazie trebuie corectate operativ, după care se procedează la stabilirea rezultatelor inventarierii prin confruntarea cantităţilor consemnate în listele de inventariere cu evidenţa tehnico-operativă pentru fiecare poziţie.  
36. - (1) Evaluarea, cu ocazia inventarierii, a elementelor de natura activelor, datoriilor şi capitalurilor proprii se face potrivit prevederilor reglementărilor contabile aplicabile, precum şi ale prezentelor norme.  
(2) Evaluarea se va efectua cu respectarea principiului permanenţei metodelor, potrivit căruia modelele şi regulile de evaluare trebuie menţinute, asigurând comparabilitatea în timp a informaţiilor contabile.  
37. La stabilirea valorii de inventar a bunurilor se aplică principiul prudenţei, potrivit căruia se ţine seama de toate ajustările de valoare datorate deprecierilor sau pierderilor de valoare.  
În cazul în care se constată că valoarea de inventar este mai mare decât valoarea cu care acesta este evidenţiat în contabilitate, în listele de inventariere se înscriu valorile din contabilitate.  
În cazul în care valoarea de inventar a bunurilor este mai mică decât valoarea din contabilitate, în listele de inventariere se înscrie valoarea de inventar.  
38. Pentru elementele de natura activelor la care s-au constatat deprecieri, pe baza listelor de inventariere întocmite distinct comisia de inventariere face propuneri de ajustări pentru depreciere sau ajustări pentru pierdere de valoare, după caz, ori de înregistrare a unor amortizări suplimentare (pentru deprecierile ireversibile ale imobilizărilor amortizabile), acolo unde este cazul, arătând totodată cauzele care au determinat aceste deprecieri.  
39. Pentru toate plusurile, lipsurile şi deprecierile constatate la bunuri, precum şi pentru pagubele determinate de expirarea termenelor de prescripţie a creanţelor sau din alte cauze, comisia de inventariere solicită explicaţii scrise de la persoanele care au răspunderea gestionării bunurilor, respectiv a urmăririi decontării creanţelor.  
Pe baza explicaţiilor primite şi a documentelor analizate, comisia de inventariere stabileşte natura lipsurilor, pierderilor, pagubelor şi deprecierilor constatate, precum şi natura plusurilor, propunând, în conformitate cu dispoziţiile legale, modul de regularizare a diferenţelor dintre datele din contabilitate şi cele faptice, rezultate în urma inventarierii.  
40. - (1) În situaţia constatării unor plusuri în gestiune, bunurile respective se evaluează potrivit reglementărilor contabile aplicabile.  
(2) În cazul constatării unor lipsuri imputabile în gestiune, administratorii trebuie să impută persoanelor vinovate bunurile lipsă la valoarea lor de înlocuire.  
Prin valoare de înlocuire, în sensul prezentelor norme, se înţelege costul de achiziţie al unui bun cu caracteristici şi grad de uzură similare celui lipsă în gestiune la data constatării pagubei, care cuprinde preţul de cumpărare practicat pe piaţă, la care se adaugă taxele nerecuperabile, inclusiv TVA, cheltuielile de transport, aprovizionare şi alte cheltuieli, accesorii necesare pentru punerea în stare de utilitate sau pentru intrarea în gestiune a bunului respectiv. În cazul bunurilor constatate lipsă, ce urmează a fi imputate, care nu pot fi cumpărate de pe piaţă, valoarea de imputare se stabileşte de către o comisie formată din specialişti în domeniul respectiv.  
(3) La stabilirea valorii debitului, în cazurile în care lipsurile în gestiune nu sunt considerate infracţiuni, se are în vedere posibilitatea compensării lipsurilor cu eventualele plusuri constatate, dacă sunt îndeplinite următoarele condiţii:  
- să existe riscul de confuzie între sorturile aceluiaşi bun material, din cauza asemănării în ceea ce priveşte aspectul exterior: culoare, desen, model, dimensiuni, ambalaj sau alte elemente;  
- diferenţele constatate în plus sau în minus să se refere la aceeaşi perioadă de gestiune şi la aceeaşi gestiune.  
(4) Nu se admite compensarea în cazurile în care s-a făcut dovada că lipsurile constatate la inventariere provin din sustragerea sau din degradarea bunurilor respective datorată vinovăţiei persoanelor care răspund de gestionarea acestor bunuri.  
(5) Listele cu sorturile de produse, mărfuri, ambalaje şi alte valori materiale care întrunesc condiţiile de compensare datorită riscului de confuzie se aprobă anual de către administratori, ordonatorii de credite sau persoana care are obligaţia gestionării şi servesc pentru uz intern în cadrul entităţilor respective.  
Compensarea se face pentru cantităţi egale între plusurile şi lipsurile constatate.  
În cazul în care cantităţile sorturilor supuse compensării, la care s-au constatat plusuri, sunt mai mari decât cantităţile sorturilor admise la compensare, la care s-au constatat lipsuri, se va proceda la stabilirea egalităţii cantitative prin eliminarea din calcul a diferenţei în plus. Această eliminare se face începând cu sorturile care au preţurile unitare cele mai scăzute, în ordine crescătoare.  
În cazul în care cantităţile sorturilor supuse compensării, la care s-au constatat lipsuri, sunt mai mari decât cantităţile sorturilor admise la compensare, la care s-au constatat plusuri, se va proceda, de asemenea, la stabilirea egalităţii cantitative prin eliminarea din calcul a cantităţii care depăşeşte totalul cantitativ al plusurilor. Eliminarea se face începând cu sorturile care au preţurile unitare cele mai scăzute, în ordine crescătoare.  
41. - (1) Pentru bunurile la care sunt acceptate scăzăminte, în cazul compensării lipsurilor cu plusurile stabilite la inventariere, scăzămintele se calculează numai în situaţia în care cantităţile lipsă sunt mai mari decât cantităţile constatate în plus.  
În această situaţie, cotele de scăzăminte se aplică în primul rând la bunurile la care s-au constatat lipsurile.  
Dacă în urma aplicării scăzămintelor respective mai rămân diferenţe cantitative în minus, cotele de scăzăminte se pot aplica şi asupra celorlalte bunuri admise în compensare, la care s-au constatat plusuri sau la care nu au rezultat diferenţe.  
Diferenţa stabilită în minus în urma compensării şi aplicării tuturor cotelor de scăzăminte, reprezentând prejudiciu pentru entitate, se recuperează de la persoanele vinovate, în conformitate cu dispoziţiile legale.  
(2) Normele privind limitele admisibile la perisabilitate sau cele stabilite intern nu se aplică anticipat, ci numai după constatarea existenţei efective a lipsurilor şi numai în limita acestora.  
De asemenea, limitele de perisabilitate nu se aplică automat, acestea fiind considerate limite maxime.  
(3) Pentru pagubele constatate în gestiune răspund persoanele vinovate de producerea lor. Imputarea acestora se face la valoarea de înlocuire, aşa cum a fost definită în prezentele norme.  
42. Rezultatele inventarierii se înscriu de către comisia de inventariere într-un proces-verbal.  
Procesul-verbal privind rezultatele inventarierii trebuie să conţină, în principal, următoarele elemente: data întocmirii, numele şi prenumele membrilor comisiei de inventariere, numărul şi data deciziei de numire a comisiei de inventariere, gestiunea/gestiunile inventariată/inventariate, data începerii şi terminării operaţiunii de inventariere, rezultatele inventarierii, concluziile şi propunerile comisiei cu privire la cauzele plusurilor şi ale lipsurilor constatate şi persoanele vinovate, precum şi propuneri de măsuri în legătură cu acestea, volumul stocurilor depreciate, fără mişcare, cu mişcare lentă, greu vandabile, fără desfacere asigurată şi propuneri de măsuri în vederea reintegrării lor în circuitul economic, propuneri de scoatere din funcţiune a imobilizărilor corporale, respectiv din evidenţă a imobilizărilor necorporale, propuneri de scoatere din uz a materialelor de natura obiectelor de inventar şi declasare sau casare a unor stocuri, constatări privind păstrarea, depozitarea, conservarea, asigurarea integrităţii bunurilor din gestiune, precum şi alte aspecte legate de activitatea gestiunii inventariate.  
43. Propunerile cuprinse în procesul-verbal al comisiei de inventariere se prezintă, în termen de 7 zile lucrătoare de la data încheierii operaţiunilor de inventariere, administratorului, ordonatorului de credite sau persoanei responsabile cu gestiunea entităţii. Acesta, cu avizul conducătorului compartimentului financiar-contabil şi al conducătorului compartimentului juridic, decide asupra soluţionării propunerilor făcute, cu respectarea dispoziţiilor legale.  
44. - (1) "Registrul-inventar" (cod 14-1-2) este un document contabil obligatoriu în care se înscriu rezultatele inventarierii elementelor de natura activelor, datoriilor şi capitalurilor proprii, grupate după natura lor, conform posturilor din bilanţ.  
Elementele de natura activelor, datoriilor şi capitalurilor proprii înscrise în registrul-inventar au la bază listele de inventariere, procesele-verbale de inventariere şi situaţiile analitice, după caz, care justifică conţinutul fiecărui post din bilanţ.  
(2) În cazul în care inventarierea are loc pe parcursul anului, datele rezultate din operaţiunea de inventariere se actualizează cu intrările sau ieşirile din perioada cuprinsă între data inventarierii şi data încheierii exerciţiului financiar, datele actualizate fiind apoi cuprinse în registrul-inventar. Operaţiunea de actualizare a datelor rezultate din inventariere se va efectua astfel încât la sfârşitul exerciţiului financiar să fie reflectată situaţia reală a elementelor de natura activelor, datoriilor şi capitalurilor proprii.  
(3) Completarea registrului-inventar se efectuează în momentul în care se stabilesc soldurile tuturor conturilor bilanţiere, inclusiv cele aferente impozitului pe profit, şi ajustările pentru depreciere sau pierdere de valoare, după caz.  
Registrul-inventar poate fi adaptat în funcţie de specificul şi necesităţile entităţilor, cu condiţia respectării conţinutului minim de informaţii prevăzut pentru acesta.  
45. - (1) Rezultatele inventarierii trebuie înregistrate în evidenţa tehnico-operativă în termen de cel mult 7 zile lucrătoare de la data aprobării procesului-verbal de inventariere de către administrator, ordonatorul de credite sau persoana responsabilă cu gestiunea entităţii.  
Rezultatul inventarierii se înregistrează în contabilitate potrivit prevederilor Legii nr. 82/1991, republicată, şi în conformitate cu reglementările contabile aplicabile.  
(2) Pe baza registrului-inventar şi a balanţei de verificare întocmite la finele exerciţiului financiar se întocmeşte bilanţul, parte componentă a situaţiilor financiare anuale, ale cărui posturi trebuie să corespundă cu datele înregistrate în contabilitate, puse de acord cu situaţia reală a elementelor de natura activelor, datoriilor şi capitalurilor proprii, stabilită pe baza inventarului.  
46. - (1) Prevederile Legii nr. 82/1991, republicată, şi ale reglementărilor contabile aplicabile referitoare la obligativitatea corelării datelor din bilanţ cu datele înregistrate în contabilitate, puse de acord cu situaţia reală a elementelor de natura activelor, datoriilor şi capitalurilor proprii stabilită pe baza inventarului, se aplică şi instituţiilor publice.  
Bunurile aflate în administrarea instituţiilor publice se inventariază anual, cu excepţia clădirilor, construcţiilor speciale şi a celorlalte bunuri aflate în gestiunea misiunilor diplomatice şi a oficiilor consulare, care se inventariază o dată la 3 ani.  
Inventarierea bunurilor din patrimoniul cultural naţional mobil, a fondurilor de carte, a valorilor de muzeu şi a recuzitei în cadrul instituţiilor artistice de spectacole se face în condiţiile şi la termenele stabilite prin norme elaborate de Ministerul Culturii, Cultelor şi Patrimoniului Naţional, cu avizul Ministerului Finanţelor Publice.  
(2) În funcţie de specificul activităţii unor entităţi, ministerele şi celelalte organe de specialitate ale administraţiei publice centrale ai căror conducători au calitatea de ordonatori principali de credite pot elabora norme proprii privind inventarierea unor bunuri cu caracter specific aflate în administrare, inclusiv pentru stabilirea unor excepţii de la regula generală de inventariere, care sunt avizate de Ministerul Finanţelor Publice.  
(3) Bunurile constatate lipsă la inventariere se evaluează şi se înregistrează în contabilitate la valoarea contabilă. Lipsurile imputabile se recuperează de la persoanele vinovate la valoarea de înlocuire, determinată potrivit prezentelor norme.  
Bunurile constatate în plus se evaluează şi se înregistrează în contabilitate la costul de achiziţie al acestora, în conformitate cu reglementările contabile aplicabile, în funcţie de preţul pieţei la data constatării sau de costul de achiziţie al bunurilor similare.  
Pentru lipsuri, sustrageri şi orice ale fapte care produc pagube ce constituie infracţiuni, ordonatorul de credite este obligat să sesizeze organele de urmărire penală în condiţiile şi la termenele stabilite de lege.  
Pagubele constatate la inventariere, imputate persoanelor vinovate, precum şi debitorii deveniţi insolvabili se evidenţiază în contabilitate în conturi analitice distincte, iar în cadrul acestora, pe fiecare debitor, urmărindu-se recuperarea lor potrivit legii.  
Scăderea din contabilitate a unor pagube care nu se datorează culpei unei persoane se face în baza aprobării ordonatorului de credite respectiv, cu avizul ordonatorului de credite ierarhic superior.  
Plusul de casă constatat cu ocazia inventarierii numerarului din casieriile instituţiilor publice se varsă la bugetul din care este finanţată instituţia publică, paragraful bugetar "Alte venituri".  
-------------

INSTRUCȚIUNI din 16 septembrie 2013 privind scoaterea din funcțiune și casarea activelor fixe, precum și declasarea și casarea bunurilor materiale, altele decât activele fixe, în Ministerul Apărării Naționale

|  |  |
| --- | --- |
| EMITENT |  MINISTERUL APĂRĂRII NAȚIONALE |

Publicat în  MONITORUL OFICIAL nr. 609 din 1 octombrie 2013Notă  
Aprobate prin **ORDINUL nr. M.92 din 16 septembrie 2013**, publicat în Monitorul Oficial nr. 609 din 1 octombrie 2013.  
  
**Capitolul I Scoaterea din funcțiune a activelor fixe**  
Secţiunea 1 Competențe privind aprobarea scoaterii din funcțiune a activelor fixe  
  
Articolul 1  
(1) Scoaterea din funcțiune reprezintă operațiunea prin care activele fixe se scot din uz, nu li se mai alocă resursele necesare funcționării și se pregătesc în vederea casării sau valorificării, în condițiile legii.(2) În Ministerul Apărării Naționale, scoaterea din funcțiune a activelor fixe corporale, necorporale și în curs se face la propunerea ordonatorilor de credite în evidența cărora se află activele fixe, cu aprobarea ordonatorului de credite ierarhic superior, respectiv principal sau secundar, după caz, cu respectarea prevederilor prezentelor instrucțiuni.(3) Excepție de la prevederile alin. (2) fac activele fixe corporale, necorporale și în curs, realizate pe teritoriul național, prin Programul NATO de investiții în securitate - NSIP, care se află în inventarul NATO și pentru care activitățile privitoare la scoaterea din funcțiune și valorificare se vor demara numai după obținerea avizului/aprobării de la structurile de decizie ale Alianței Nord-Atlantice.  
  
Articolul 2  
(1) Ordonatorul principal de credite aprobă scoaterea din funcțiune a activelor fixe, astfel:  
a) pentru cele nominalizate în anexa nr. 1;  
b) pentru construcțiile de orice fel și rețelele aferente acestora și amenajările la terenuri;  
c) pentru activele fixe corporale/necorporale în curs;  
d) pentru activele fixe din contabilitatea proprie a ordonatorilor secundari de credite;  
e) pentru activele fixe din contabilitatea proprie a ordonatorilor terțiari de credite aflați în finanțarea nemijlocită a ordonatorului principal de credite.(2) Documentele prin care se propune scoaterea din funcțiune a activelor fixe prevăzute la alin. (1) se supun aprobării ordonatorului principal de credite, cu avizul de specialitate al structurilor inițiatoare, precum și cu:  
a) avizul Statului Major General, pentru activele fixe prevăzute la alin. (1) lit. a)-c), cu excepția celor aflate în evidența contabilă a Direcției generale de informații a apărării;  
b) avizul Direcției domenii și infrastructuri, pentru activele fixe prevăzute la alin. (1) lit. b) și c), dacă acestea din urmă sunt de natura construcțiilor, rețelelor aferente acestora și amenajărilor la terenuri.(3) Documentele prin care se propune scoaterea din funcțiune a activelor fixe prevăzute la alin. (1) se supun controlului financiar preventiv propriu la nivelul Direcției generale financiar-contabile, după obținerea avizului juridic al Direcției generale juridice.  
(la 22-10-2021, Alineatul (3) din Articolul 2 , Sectiunea 1 , Capitolul I a fost modificat de Punctul 1, Articolul I din ORDINUL nr. M.207 din 11 octombrie 2021, publicat în MONITORUL OFICIAL nr. 1013 din 22 octombrie 2021 )  
  
Articolul 3  
(1) Scoaterea din funcțiune a activelor fixe, altele decât cele prevăzute la art. 2, se aprobă de ordonatorii secundari de credite, pentru structurile din finanțare.(2) Documentele prin care se propune scoaterea din funcțiune a activelor fixe prevăzute la alin. (1) se avizează de comisiile de analizare și avizare și se supun controlului financiar preventiv propriu la nivelul ordonatorilor secundari de credite.

**Secţiunea a 2-a Reguli generale privind scoaterea din funcțiune a activelor fixe**  
Articolul 4  
(1) Propunerile privind scoaterea din funcțiune a activelor fixe se fac ori de câte ori este necesar, prin proces-verbal de scoatere din funcțiune, de regulă după cunoașterea rezultatelor inventarierii, executarea inspecțiilor tehnice anuale sau a controalelor interne.(1^1) În cazul inventarierii prevăzute la alin. (1), propunerile privind scoaterea din funcțiune a activelor fixe se fac în termen de 15 zile lucrătoare de la data aprobării procesului-verbal privind rezultatele inventarierii de către comandantul/șeful unității militare.  
(la 22-10-2021, Articolul 4 din Sectiunea a 2-a , Capitolul I a fost completat de Punctul 2, Articolul I din ORDINUL nr. M.207 din 11 octombrie 2021, publicat în MONITORUL OFICIAL nr. 1013 din 22 octombrie 2021 )(2) Procesele-verbale de scoatere din funcțiune se întocmesc de șefii de compartimente și se analizează și se avizează de comisia de analiză și avizare numită prin ordin de zi pe unitate, pe domenii/compartimente de specialitate și distinct, potrivit competențelor de aprobare.  
  
Articolul 5  
(1) Comisia de analiză și avizare solicită documentele de evidență și funcționare șefilor compartimentelor de specialitate în responsabilitatea cărora se află activele fixe și verifică, la fața locului și în prezența gestionarului, starea activelor fixe și realitatea datelor cuprinse în documentația prezentată.(2) În urma verificărilor efectuate potrivit alin. (1), comisia de analiză și avizare completează rubrica corespunzătoare din procesul-verbal de scoatere din funcțiune sau o anulează cu două linii în diagonală, în cazul în care apreciază că activele fixe nu pot fi scoase din funcțiune.(3) Procesul-verbal de scoatere din funcțiune cuprinzând constatările și concluziile comisiei de analiză și avizare, semnat de membrii acesteia, se prezintă comandantului/șefului unității militare, în termen de 5 zile lucrătoare de la primirea documentației complete, acesta putând prelungi termenul de analiză și verificare cu 5 zile lucrătoare, prin ordin de zi pe unitate, dacă sunt necesare unele analize/expertize tehnice suplimentare sau alte verificări.(4) Comandantul/Șeful unității militare semnează procesele-verbale de scoatere din funcțiune și le înaintează pentru aprobare în condițiile prezentelor instrucțiuni.(5) Propunerile de scoatere din funcțiune a construcțiilor de orice fel și a rețelelor aferente acestora și a amenajărilor la terenuri se transmit de către toate structurile Direcției domenii și infrastructuri, care le verifică, le avizează și le înaintează ordonatorului principal de credite spre aprobare, în termen de 20 de zile lucrătoare de la emiterea actului normativ prevăzut la alin. (7).(6) Documentațiile de scoatere din funcțiune a construcțiilor cuprind, pe lângă procesul-verbal de scoatere din funcțiune și nota de prezentare prevăzute de prezentele instrucțiuni, și documentele justificative de ordin tehnic prevăzute de actele normative specifice pe linie de domenii și infrastructuri, pe baza cărora sunt fundamentate oportunitatea și necesitatea scoaterii din funcțiune a construcțiilor, evaluarea și modul de valorificare a materialelor/deșeurilor rezultate în urma casării/demolării.(7) După avizarea documentațiilor de scoatere din funcțiune a activelor fixe prevăzute la alin. (6), înainte de a fi aprobate pentru scoatere din funcțiune de către ordonatorul principal de credite, activele fixe de natura construcțiilor, rețelelor aferente acestora și amenajărilor la terenuri care aparțin domeniului public al statului trec în domeniul privat al acestuia prin hotărâre a Guvernului, în condițiile prevăzute de legislația în vigoare.(8) Activele fixe corporale propuse pentru scoatere din funcțiune se retrag din locul de folosință/exploatare în magazia, parcul sau depozitul unității militare, păstrându-se separat de celelalte bunuri, cu respectarea disciplinei din domeniul gestiunii bunurilor materiale.(9) Pentru activele fixe propuse pentru scoatere din funcțiune nu se mai asigură resurse și nu se mai execută întrețineri periodice, revizii tehnice sau reparații, cu următoarele excepții:  
a) pericolul iminent de scufundare a navelor;  
b) asigurarea hrănirii și îngrijirii animalelor;  
c) efectuarea analizelor de laborator și prin trageri a muniției din depozite;  
d) conservarea tehnicii de aviație;  
e) construcțiile a căror stare tehnică prezintă un grad avansat de uzură și riscul dislocării ori prăbușirii unor părți din acestea, care ar afecta siguranța persoanelor și/sau a altor bunuri.  
  
Articolul 6  
  
Ordonatorii de credite care fac propuneri de scoatere din funcțiune a activelor fixe trebuie să fie în măsură ca, la cererea structurilor cu atribuții de avizare, să trimită documentele justificative solicitate.  
  
Articolul 7  
(1) Aprobarea scoaterii din funcțiune a activelor fixe se solicită prin raport adresat ordonatorului de credite competent, la care se anexează:  
a) nota de prezentare, a cărei structură este prevăzută în anexa nr. 2;  
b) procesul-verbal de scoatere din funcțiune, al cărui model este prevăzut în anexa nr. 3.(2) În situația în care se solicită prin raport scoaterea din funcțiune a activelor fixe cuprinse în mai multe procese-verbale, la acestea se anexează nota de prezentare și lista centralizatoare a activelor fixe propuse pentru scoatere din funcțiune, al cărei model este prevăzut în anexa nr. 4.  
  
Articolul 8  
(1) În cazul aprobării listei centralizatoare, structura care a promovat raportul completează coloana "Cantitatea aprobată" și înscrie pe fiecare proces-verbal următoarea formulă: "Scoaterea din funcțiune a activelor fixe prevăzute de la nr. crt. ... la nr. crt. ... din prezentul proces-verbal a fost aprobată conform înscrisurilor de la nr. crt. ... la nr. crt. ... din "Lista centralizatoare", anexă la Raportul nr. ... din ... al ..."; înscrierea se certifică precizându-se funcția, gradul, numele și prenumele persoanei care semnează și se aplică ștampila cu stemă a unității.(2) Procesele-verbale de scoatere din funcțiune a activelor fixe, certificate potrivit prevederilor alin. (1), se restituie unităților militare de la care s-au primit, pentru definitivarea operațiunii de scoatere din funcțiune, în condițiile legii.(3) Procesele-verbale aprobate de ordonatorul principal de credite sunt ștampilate pe fiecare filă de Secretariatul general, Cabinetul ministrului, structura de secretariat sau echivalentă din subordinea persoanei căreia ministrul apărării naționale i-a delegat competența aprobării, după caz.(4) În situația în care nu aprobă scoaterea din funcțiune a activelor fixe, ordonatorii de credite prevăzuți la art. 1 alin. (2) dispun, în scris, măsurile corespunzătoare, odată cu restituirea proceselor-verbale.(5) Termenul maxim de restituire a proceselor-verbale de scoatere din funcțiune a activelor fixe, certificate potrivit prevederilor alin. (1), este de 15 zile lucrătoare de la data primirii, în situația aprobării de către ordonatorii secundari de credite, respectiv de 20 de zile lucrătoare în situația aprobării de către ordonatorul principal de credite.  
(la 22-10-2021, Alineatul (5) din Articolul 8 , Sectiunea a 2-a , Capitolul I a fost modificat de Punctul 3, Articolul I din ORDINUL nr. M.207 din 11 octombrie 2021, publicat în MONITORUL OFICIAL nr. 1013 din 22 octombrie 2021 )  
  
Articolul 9  
(1) Prin excepție de la prevederile art. 4 alin. (1), propunerile pentru scoaterea din funcțiune a activelor fixe în curs și a activelor fixe cu durată normală de funcționare/utilizare neîndeplinită se fac în următoarele situații:  
a) există aprobare pentru executarea unor obiective noi de investiții, dezvoltări de capacități existente ori a altor lucrări de sistematizare, al căror amplasament afectează funcționarea activelor fixe;  
b) activele fixe au un grad de uzură fizică avansată, iar continuarea utilizării acestora devine periculoasă ori ineficientă din punct de vedere economic;  
c) activele fixe au un grad de uzură morală avansată și nu îndeplinesc parametrii funcționali compatibili cu tehnologiile introduse ulterior;  
d) activele fixe sunt avariate și nu mai corespund scopului pentru care au fost puse în funcțiune;  
e) activele fixe au devenit nefuncționale și nu pot fi reparate din lipsa pieselor de schimb ori costurile de reparare nu se justifică din punct de vedere economic;  
f) activele fixe aflate în gestiunea atașaților militari, în situația desființării postului, și care nu se justifică să fie aduse în țară din punct de vedere economic;  
g) activele fixe nu mai sunt necesare sau au devenit excedentare la nivelul Ministerului Apărării Naționale, nu mai sunt prevăzute în înzestrarea armatei sau nu mai corespund destinației;  
h) activele fixe care fac obiectul înlocuirii cu altele mai performante de același tip;  
i) activele fixe rezultate din activitatea de cercetare, inginerie tehnologică, invenții și inovații de natura modelelor de laborator și/sau experimentale, prototipurilor și altor lucrări experimental-constructive ale căror parametri tehnico-funcționali nu permit introducerea lor în înzestrarea armatei;  
j) activele fixe scoase din înzestrarea armatei ca urmare a punerii în aplicare a hotărârilor Consiliului Suprem de Apărare a Țării.(2) În situațiile prevăzute la alin. (1) lit. i), propunerile de scoatere din funcțiune se înaintează, de regulă, după încheierea fazelor pentru care au fost executate activele fixe.  
  
Articolul 10  
  
În situația prevăzută la art. 9 alin. (1) lit. a), la promovarea propunerii privind scoaterea din funcțiune, pe lângă documentele prevăzute la art. 7, se anexează și o copie de pe ordinul de executare a investiției noi.  
  
Articolul 11  
  
În situațiile prevăzute la art. 9 alin. (1) lit. b), d) și e), propunerile de scoatere din funcțiune se fac după efectuarea cercetării administrative a pagubei produse prin neîndeplinirea duratei normale de funcționare/utilizare, potrivit reglementărilor din domeniul răspunderii materiale a militarilor.

**Capitolul II Declasarea bunurilor materiale, altele decât activele fixe**  
**Articolul 15**  
(1) Declasarea reprezintă operațiunea prin care bunurile materiale, altele decât activele fixe, se scot din uz în vederea casării sau valorificării, potrivit dispozițiilor legale.(2) Declasarea bunurilor materiale se aprobă de ordonatorul de credite în finanțarea căruia se află structura care propune declasarea, respectiv ordonatorul principal sau secundar de credite, după caz.(3) Bunurile materiale prevăzute în anexa nr. 1 se declasează cu aprobarea ordonatorului principal de credite.  
  
**Articolul 16**  
(1) Propunerile privind declasarea bunurilor materiale, altele decât activele fixe, se fac prin proces-verbal de declasare, conform modelului prevăzut în anexa nr. 3, de regulă, în urma inventarierilor sau a controalelor, precum și ori de câte ori se consideră necesar.(1^1) În cazul inventarierii prevăzute la alin. (1) propunerile privind declasarea bunurilor materiale, altele decât activele fixe, se fac în termen de 15 zile lucrătoare de la data aprobării procesului-verbal privind rezultatele inventarierii de către comandantul/șeful unității militare.  
(la 22-10-2021, Articolul 16 din Capitolul II a fost completat de Punctul 4, Articolul I din ORDINUL nr. M.207 din 11 octombrie 2021, publicat în MONITORUL OFICIAL nr. 1013 din 22 octombrie 2021 )(2) Procesul-verbal de declasare se întocmește separat de către șefii de compartiment pe domenii/compartimente de specialitate și distinct, potrivit competențelor de aprobare.  
  
**Articolul 17**  
  
În activitățile de analiză și promovare pentru aprobare a procesului-verbal de declasare se aplică, în mod corespunzător, prevederile art. 5-9.  
  
**Articolul 18**  
  
Documentele prin care se propune declasarea se vizează pentru control financiar preventiv propriu de către persoanele care au dreptul să exercite acest control, astfel:  
a) pentru documentele care se aprobă de către ordonatorul principal de credite, la nivelul Direcției generale financiar-contabile, cu avizul juridic al Direcției generale juridice;  
(la 22-10-2021, Litera a) din Articolul 18 , Capitolul II a fost modificată de Punctul 5, Articolul I din ORDINUL nr. M.207 din 11 octombrie 2021, publicat în MONITORUL OFICIAL nr. 1013 din 22 octombrie 2021 )  
b) pentru documentele care se aprobă de către ordonatorii secundari de credite, la nivelul structurilor de specialitate ale acestora.

**Capitolul III Casarea bunurilor materiale**  
**Articolul 19**  
(1) Operațiunea de casare a bunurilor materiale reprezintă ansamblul operațiunilor și acțiunilor prin care activele fixe scoase din funcțiune sau bunurile materiale declasate, altele decât activele fixe, sunt demontate, dezmembrate, demolate sau delotizate în piese/părți componente inutilizabile pentru scopul pentru care au servit în ansamblul lor ori distruse iremediabil.(2) Casarea se efectuează de o comisie de casare numită, prin ordin de zi pe unitate, de ordonatorul de credite care a propus scoaterea din funcțiune sau declasarea bunurilor materiale, după caz. Comisia de casare este formată din cel puțin 3 persoane, din care cel puțin două trebuie să aibă cunoștințe tehnice de specialitate.(3) În comisia de casare prevăzută la alin. (2) nu se numesc gestionarii bunurilor materiale respective.(4) Persoanele care, în condițiile prezentelor instrucțiuni, au competențe de avizare și/sau aprobare a proceselor-verbale de scoatere din funcțiune sau declasare pot desemna un reprezentant/delegat care să asiste la efectuarea operațiunii de casare.(5) Comisia de casare este obligată să verifice dacă bunurile materiale supuse casării corespund, din punct de vedere cantitativ și al caracteristicilor tehnice, cu datele înscrise în procesul-verbal de scoatere din funcțiune sau în procesul-verbal de declasare, după caz.(6) Demontarea, dezmembrarea, demolarea sau delotizarea bunurilor materiale în piese/părți componente inutilizabile pentru scopul pentru care au servit în ansamblul lor ori distrugerea iremediabilă a acestora se execută de către echipe de lucru din unitatea militară sau, dacă este necesar, din structuri specializate, numite prin ordin de zi pe unitate, în prezența comisiei de casare și a gestionarului bunurilor respective, precum și a reprezentantului/delegatului prevăzut la alin. (4), dacă a fost desemnat.(7) Casarea construcțiilor prin demolare se execută cu respectarea dispozițiilor legale referitoare la protejarea și valorificarea materialelor, obiectelor, instalațiilor și altor elemente de interes artistic, istoric, documentar sau de altă natură.(8) Casarea activelor fixe scoase din funcțiune sau a bunurilor materiale declasate, altele decât activele fixe, se va executa în termen de 20 de zile lucrătoare de la data primirii documentelor aprobate, cu excepția munițiilor, minelor și explozivilor care se casează potrivit termenelor prevăzute prin planurile de delaborare aprobate, conform competențelor stabilite prin actele normative specifice domeniului.  
(la 22-10-2021, Alineatul (8) din Articolul 19 , Capitolul III a fost modificat de Punctul 6, Articolul I din ORDINUL nr. M.207 din 11 octombrie 2021, publicat în MONITORUL OFICIAL nr. 1013 din 22 octombrie 2021 )  
  
**Articolul 20**  
  
Casarea bunurilor materiale, altele decât activele fixe, precum și evaluarea bunurilor rezultate în urma casării se consemnează în procesul-verbal de casare, al cărui model este prevăzut în anexa nr. 6.  
  
**Articolul 21**  
  
În termen de 90 de zile de la data intrării în vigoare a prezentelor instrucțiuni, structurile cu atribuții în domeniul administrării bunurilor materiale emit norme/proceduri privind executarea operațiunilor prevăzute la art. 19 alin. (6).

**ORDONANȚĂ nr. 26 din 22 iulie 1994** (\*\*republicată\*\*)privind drepturile de hrană, în timp de pace, ale personalului din sectorul de apărare națională, ordine publică și securitate națională și ale persoanelor private de libertate

|  |  |
| --- | --- |
| EMITENT |  GUVERNUL |

Publicat în  MONITORUL OFICIAL nr. 144 din 9 aprilie 1998  
(la 17-03-2018, Titlul actului normativ a fost modificat de Punctul 1, ARTICOLUL UNIC LEGEA nr. 61 din 9 martie 2018, publicată în MONITORUL OFICIAL nr. 227 din 14 martie 2018 )Notă  
\*\*) Republicată în temeiul art. II din Ordonanța de urgenta a Guvernului nr. 23 din 2 iunie 1997, publicată în Monitorul Oficial al României, Partea I, nr. 111 din 4 iunie 1997 (aprobată și modificată prin Legea nr. 135 din 24 iulie 1997, publicată în Monitorul Oficial al României, Partea I, nr. 172 din 26 iulie 1997).  
Ordonanța Guvernului nr. 26 din 22 iulie 1994 a fost publicată în Monitorul Oficial al României, Partea I, nr. 198 din 29 iulie 1994 și a fost aprobată și modificată prin Legea nr. 143 din 31 decembrie 1994, publicată în Monitorul Oficial al României, Partea I, nr. 374 din 31 decembrie 1994.Notă  
Articolul 1 din ORDINUL nr. 7.353/C din 18 decembrie 2020, publicat în Monitorul Oficial nr. 1268 din 21 decembrie 2020, prevede:  
Articolul 1  
În anul 2020, pentru ziua de 25 decembrie, valoarea financiară maximă pentru Norma de hrană nr. 12 C1 - Supliment zile festive se stabilește în cuantum maxim de 5,50 lei/zi/persoană, exclusiv TVA.Notă  
Articolul 1 din ORDINUL nr. 6.093/C din 20 decembrie 2021, publicat în Monitorul Oficial nr. 1211 din 21 decembrie 2021, prevede  
Articolul 1  
În anul 2021, pentru ziua de 25 decembrie, valoarea financiară maximă pentru Norma de hrană nr. 12 C1 - Supliment pentru zile festive se stabilește în cuantum maxim de 5,50 lei/zi/persoană, exclusiv TVA.Notă  
Articolul 1 din ORDINUL nr. 1.659/C din 14 aprilie 2022, publicat în Monitorul Oficial nr. 372 din 14 aprilie 2022, prevede:  
Articolul 1  
În anul 2022, pentru prima și a doua zi a Sărbătorilor Pascale, valoarea financiară maximă pentru Norma de hrană nr. 12 C-1 - Supliment zile festive se stabilește în cuantum maxim de 8,26 lei/zi/persoană, exclusiv TVA.Notă  
Articolul 1 din ORDINUL nr. 5.666/C din 19 decembrie 2022, publicat în Monitorul Oficial nr. 1223 din 20 decembrie 2022, prevede:  
Articolul 1  
În anul 2022, pentru ziua de 25 decembrie, valoarea financiară maximă pentru Norma de hrană nr. 12 C1 - Supliment pentru zile festive se stabilește în cuantum de 5,50 lei/zi/persoană, exclusiv TVA.Notă  
Articolul I din ORDINUL nr. 893 din 15 mai 2023, publicat în MONITORUL OFICIAL nr. 435 din 18 mai 2023, prevede:  
Articolul 1  
Începând cu data intrării în vigoare a prezentului ordin, contravaloarea alocației valorice a normelor de hrană acordate personalului poliției locale, conform prevederilor Hotărârii Guvernului nr. 171/2015 privind stabilirea metodologiei și a regulilor de aplicare a drepturilor prevăzute la art. 35^1 alin. (1) din Legea poliției locale nr. 155/2010, este:  
a) norma nr. 1, potrivit anexei nr. 1 la Ordonanța Guvernului nr. 26/1994 privind drepturile de hrană, în timp de pace, ale personalului din sectorul de apărare națională, ordine publică și securitate națională și ale persoanelor private de libertate, republicată, cu modificările și completările ulterioare - 36 de lei/zi;  
b) norma nr. 6, potrivit anexei nr. 1 la Ordonanța Guvernului nr. 26/1994, republicată, cu modificările și completările ulterioare - 48 de lei/zi;  
c) norma nr. 12 „B“, potrivit anexei nr. 1 la Ordonanța Guvernului nr. 26/1994, republicată, cu modificările și completările ulterioare - 5 lei/zi.  
  
Articolul 1  
  
Personalul din Ministerul Apărării Naționale, Ministerul Afacerilor Interne, Ministerul Justiției - Administrația Națională a Penitenciarelor, Serviciul Român de Informații, Serviciul de Informații Externe, Serviciul de Protecție și Pază și Serviciul de Telecomunicații Speciale, precum și din Administrația Națională a Rezervelor de Stat și Probleme Speciale are dreptul, în timp de pace, la hrană gratuită, în condițiile prezentei ordonanțe.  
(la 20-03-2021, Articolul 1 a fost modificat de Punctul 3, ARTICOLUL UNIC din LEGEA nr. 31 din 16 martie 2021, publicată în MONITORUL OFICIAL nr. 263 din 17 martie 2021 )  
  
Articolul 2  
(1) Hrănirea personalului instituțiilor publice menționate la art. 1 se face, de regulă, în natură, în limita unor plafoane calorice diferențiate pe categorii, care constituie norme de hrana zilnice.(2) Normele de hrana zilnice sunt cele cuprinse în anexa nr. 1, care face parte integrantă din prezenta ordonanța.(3) Categoriile de personal pentru care se acorda și instituțiile publice în care se aplica se aproba prin hotărâre a Guvernului.(4) Hrănirea personalului se poate face și pe baza de alocație valorică, cu aprobarea miniștrilor sau a conducătorilor instituțiilor publice prevăzute la art. 1.(5) Rezerviștii primesc, pe timpul concentrării sau mobilizării, aceleași drepturi de hrana ca și militarii activi.  
  
Articolul 3  
(1) Structura normelor de hrana care se aplica în doua sau mai multe instituții publice prevăzute la art. 1 se stabilește, în mod unitar, de Ministerul Apărării Naționale împreună cu celelalte instituții publice, în limita valorii calorice a fiecărei norme, în concordanta cu nevoile nutritive ale personalului și în raport cu eforturile depuse în procesul de instruire și de îndeplinire a misiunilor, condițiile de mediu și alți factori specifici.(2) Structura normelor de hrana specifice Administrației Naționale a Penitenciarelor se stabilește de Ministerul Justiției.  
(la 07-03-2011, Alin. (2) al art. 3 a fost modificat de pct. 4 al articolului unic din LEGEA nr. 11 din 1 martie 2011, publicată în MONITORUL OFICIAL nr. 158 din 4 martie 2011, prin înlocuirea denumirii "Direcția generală a penitenciarelor" cu denumirea "Administrația Națională a Penitenciarelor". )(3) Regulile de aplicare a normelor de hrana se stabilesc de către miniștrii sau conducătorii instituțiilor publice prevăzute la art. 1.  
  
Articolul 4  
(1) Hrănirea personalului fiecărei instituții publice prevăzute la art. 1 se face, de regula, prin unitățile subordonate.(2) Hrănirea personalului se poate face și prin reciprocitate între instituțiile publice menționate la art. 1, potrivit convențiilor încheiate între acestea, cu decontarea valorii financiare a normelor de hrana folosite.(3) Abrogat.  
(la 19-12-2003, Alin. (3) al art. 4 a fost abrogat de pct. 2 al articolului unic din LEGEA nr. 523 din 11 decembrie 2003, publicată în MONITORUL OFICIAL nr. 901 din 16 decembrie 2003. )(4) Cadrele militare, studenții și elevii instituțiilor militare de învățământ, soldații și gradații profesioniști, funcționarii publici și personalul civil contractual care au dreptul la hrană potrivit normelor, atunci când nu beneficiază de alimente, primesc, în locul acestora, valoarea financiară neimpozitabilă a normei de hrană la care au dreptul.  
(la 17-04-2023, Alineatul (4) din Articolul 4 a fost modificat de Articolul I din LEGEA nr. 83 din 6 aprilie 2023, publicată în MONITORUL OFICIAL nr. 294 din 07 aprilie 2023 )  
  
Articolul 4^1  
(1) Pe bază de criterii de eficiență economică, hrănirea personalului din instituțiile publice prevăzute la art. 1 se poate asigura și prin agenți economici de profil, cu aprobarea conducătorilor instituțiilor publice respective, în limita plafonului caloric și a structurii normelor de hrană la care are dreptul.(2) Atribuirea către agenții economici a contractelor de achiziție a hrănirii se efectuează în conformitate cu prevederile actelor normative care reglementează domeniul achizițiilor publice.(3) Spațiile și utilitățile aferente hrănirii, precum și alte bunuri necesare preparării și servirii hranei, aflate în proprietatea publică sau privată a statului și în administrarea instituțiilor publice prevăzute la art. 1, se pot pune la dispoziție, în conformitate cu prevederile legale, titularilor contractelor de achiziții publice, în limita normelor interne de înzestrare, întrebuințare și consum, pe perioada derulării contractului de prestări de servicii.(4) Obligația de întreținere și reparare a bunurilor puse la dispoziție în condițiile alin. (3) este în sarcina exclusivă a agenților economici, cu suportarea cheltuielilor de către aceștia.(5) Se interzice utilizarea bunurilor prevăzute la alin. (3) în alte scopuri decât pentru hrănirea personalului care aparține instituțiilor publice prevăzute la art. 1.  
(la 19-12-2003, Art. 4^1 a fost introdus de pct. 3 al articolului unic din LEGEA nr. 523 din 11 decembrie 2003, publicată în MONITORUL OFICIAL nr. 901 din 16 decembrie 2003. )  
  
Articolul 4^2  
(1) Persoanele private de libertate aflate în centrele de reținere și arestare preventivă pot fi hrănite de către unitățile de poliție în cadrul cărora sunt organizate și funcționează aceste centre, de alte unități ale Ministerului Afacerilor Interne cu sediul în respectiva unitate administrativ-teritorială sau de către unitățile din sistemul administrației penitenciarelor.(2) Decontarea cheltuielilor pentru prepararea hranei între unitățile prevăzute la alin. (1) se realizează potrivit convențiilor încheiate între acestea.(3) În situația în care, din motive obiective, hrănirea nu se poate realiza în modalitățile prevăzute la alin. (1), la solicitarea scrisă a șefilor centrelor de reținere și arestare preventivă, conducătorii unităților de poliție prevăzute la alin. (1) pot aproba ca hrănirea să se asigure prin operatori economici de profil.(4) În solicitarea scrisă prevăzută la alin. (3), șefii centrelor de reținere și arestare preventivă prezintă motivele obiective care justifică propunerea ca hrănirea să se realizeze prin operatori economici de profil.(5) Atribuirea către operatorii economici de profil a contractelor de achiziție a hrănirii se efectuează în conformitate cu prevederile actelor normative care reglementează domeniul achizițiilor publice, în limita plafonului caloric și a structurii normelor de hrană la care au dreptul persoanele prevăzute la alin. (1).  
(la 14-01-2023, Articolul 4^2 a fost modificat de ARTICOLUL UNIC din ORDONANȚA nr. 2 din 11 ianuarie 2023, publicată în MONITORUL OFICIAL nr. 33 din 11 ianuarie 2023 )  
  
Articolul 4^3  
(1) Unitățile penitenciare care nu pot asigura hrănirea persoanelor private de libertate pot fi deservite de către unitățile limitrofe care dispun de bloc alimentar, aflate în subordinea Administrației Naționale a Penitenciarelor.(2) Decontarea contravalorii hrănirii persoanelor private de libertate de la alin. (1) se realizează potrivit metodologiei aprobate prin decizie a directorului general al Administrației Naționale a Penitenciarelor.  
(la 17-03-2018, Actul a fost completat de Punctul 2, ARTICOL UNIC din LEGEA nr. 61 din 9 martie 2018, publicată în MONITORUL OFICIAL nr. 227 din 14 martie 2018 )  
  
Articolul 4^4  
  
Normele de hrană zilnice ale persoanelor private de libertate sunt cele cuprinse în anexa nr. 1, punctul II.  
(la 17-03-2018, Actul a fost completat de Punctul 2, ARTICOLUL UNIC din LEGEA nr. 61 din 9 martie 2018, publicată în MONITORUL OFICIAL nr. 227 din 14 martie 2018 )  
  
Articolul 5  
(1) Valoarea financiară a normelor de hrană aprobate prin hotărâre a Guvernului se stabilește și se actualizează, în mod unitar, de către Ministerul Apărării Naționale împreună cu celelalte instituții publice prevăzute la art. 1, în funcție de indicii prețurilor de consum pentru actualizare la rata inflației a elementelor patrimoniale, capitolul «Mărfuri alimentare», publicați de Institutul Național de Statistică în Buletinul Statistic de Prețuri.(2) Actualizarea financiară a normei de hrană se face periodic, pe baza indicilor prețurilor de consum prevăzuți la alin. (1), dacă rezultă diferențe de peste 5% față de luna în care s-a stabilit ultima valoare.  
(la 19-12-2003, Art. 5 a fost modificat de pct. 4 al articolului unic din LEGEA nr. 523 din 11 decembrie 2003, publicată în MONITORUL OFICIAL nr. 901 din 16 decembrie 2003. )  
  
Articolul 5^1  
(1) Valoarea financiară a normelor de hrană ale persoanelor private de libertate se stabilește și se actualizează de către Ministerul Justiției, la propunerea Administrației Naționale a Penitenciarelor, în funcție de indicii prețurilor de consum pentru actualizare la rata inflației a elementelor patrimoniale, capitolul "Mărfuri alimentare", publicați de Institutul Național de Statistică în Buletinul statistic de prețuri.(2) Actualizarea valorii financiare a normelor de hrană ale persoanelor private de libertate se face periodic, pe baza indicilor prețurilor de consum prevăzuți la alin. (1), dacă rezultă diferențe de peste 5% față de luna în care s-a stabilit ultima valoare.  
(la 07-03-2011, Art. 5^1 a fost introdus de pct. 2 al articolului unic din LEGEA nr. 11 din 1 martie 2011, publicată în MONITORUL OFICIAL nr. 158 din 4 martie 2011. )Notă  
A se vedea ORDINUL nr. 254/C din 14 februarie 2023 pentru aprobarea valorilor financiare actualizate ale normelor  de hrană ale persoanelor private de libertate, publicat în MONITORUL OFICIAL nr. 147 din 21 februarie 2023.  
  
Articolul 6  
(1) Instituțiile publice prevăzute la art. 1 pot înființa în sediile în care își desfășoară activitatea, în unitățile subordonate și în garnizoane, popote sau bucătării de unitate pentru hrănirea personalului din subordine, pentru care cheltuielile de organizare și funcționare se suportă din credite bugetare aprobate.  
(la 17-03-2018, Alineatul (1) din Articolul 6 a fost modificat de Punctul 3, ARTICOL UNIC din LEGEA nr. 61 din 9 martie 2018, publicată în MONITORUL OFICIAL nr. 227 din 14 martie 2018 )(2) Regulile privind organizarea și funcționarea popotelor și bucătăriilor de unitate se aproba de către miniștrii sau conducătorii instituțiilor publice respective.(3) Cheltuielile pentru procurarea produselor agroalimentare necesare popotelor pentru cadre se acoperă din fondurile proprii ale acestora provenite din sumele încasate de la abonați.(4) Produsele agroalimentare necesare popotelor pentru cadre și bucătăriile de unitate se asigura, în principal, prin depozitele unităților militare, la prețurile la care acestea au fost aprovizionate.(5) În situațiile în care prin popotele pentru cadre și bucătăriile de unitate trebuie să se asigure hrănirea unor efective mai mari (participanți la convocări, aplicații, tabere de odihna, activități de protocol și altele), se pot acorda avansuri din creditele bugetare aprobate, în vederea realizării stocurilor de produse la nivelul necesarului pentru activitățile ce se vor desfășura, urmând ca justificarea lor să se facă la terminarea activităților, pe măsura recuperării contravalorii produselor consumate. De asemenea, se pot constitui stocuri de siguranța pentru consumul pe timpul iernii, prin procurarea produselor necesare și achitarea contravalorii ambalajelor aferente produselor aprovizionate.  
  
Articolul 7  
  
Cadrele militare permanente, militarii angajați pe baza de contract și salariații civili care domiciliază în localități rurale sau în puncte izolate pot primi, pentru ei și membrii lor de familie, unele produse agroalimentare din depozitele unităților, în limita cantităților prevăzute de norme, contra cost, la prețul cu care au fost aprovizionate.  
  
Articolul 8  
(1) Pentru asigurarea hrănirii efectivelor în situații neprevăzute, instituțiile publice menționate la art. 1 vor constitui din credite bugetare un stoc de siguranța din produse agroalimentare neperisabile, calculat pentru 30 de zile, peste cantitățile destinate nevoilor de consum lunare.(2) În cazul unor unități sau subunități izolate, stocul de siguranța prevăzut la alin. (1) poate fi asigurat pentru maximum 7 luni.(3) Aprovizionarea cu produse pentru iarna, fasole uscată, zahăr, orez, ceai și furaje se poate face în cantitățile necesare până la noua recolta, fără a depăși nevoile de consum pentru un an.  
(la 10-06-1998, Alin. (3) al art. 8 a fost modificat de RECTIFICAREA nr. 26 din 22 iulie 1994, publicată în MONITORUL OFICIAL nr. 213 din 10 iunie 1998. )  
  
Articolul 9  
(1) Normele de hrana pentru animalele și păsările prevăzute în statele de organizare, precum și normele de înzestrare cu bunuri materiale necesare aprovizionării, depozitarii și păstrării produselor agroalimentare, preparării, transportului și servirii hranei preparate, sacrificării animalelor, precum și cele necesare dotării cu materiale specifice hrănirii efectivelor sunt cele cuprinse în anexele nr. 2 și 3, care fac parte integrantă din prezenta ordonanța.(2) Structura acestor norme se aproba de către miniștrii sau conducătorii instituțiilor publice menționate la art. 1.(3) Instituțiile publice prevăzute la art. 1 pot constitui stocuri de siguranța pentru bunurile materiale ce fac obiectul normelor de înzestrare prevăzute la alin. (1), care nu vor depăși 20% din necesarul anual la materialele destinate servirii hranei și 10% la celelalte bunuri materiale.  
  
Articolul 10  
(1) Instituțiile publice prevăzute la art. 1 pot înființa, în unitățile subordonate și în garnizoane, gospodării agrozootehnice care se vor organiza și vor funcționa potrivit normelor aprobate de către miniștrii sau conducătorii instituțiilor respective.(2) Pentru organizarea, dezvoltarea și funcționarea gospodăriilor agrozootehnice, instituțiile publice prevăzute la art. 1 prevăd și utilizează credite bugetare.(3) Produsele realizate vor fi folosite pentru consum la asigurarea normelor de hrana și pentru reluarea procesului de producție în cadrul gospodăriilor agrozootehnice. Până la 5% din cantitățile de produse realizate se pot consuma, gratuit, pentru îmbunătățirea hrănirii personalului peste prevederile normale de hrana. În situația în care producția depășește nevoile de consum, produsele realizate pot fi valorificate contra cost.(4) Între unitățile din sistemul administrației penitenciarelor produsele obținute în gospodăriile agrozootehnice - sectoarele vegetal, zootehnic și de prelucrare industrială - din cadrul acestora pot fi transferate fără plată, pentru asigurarea hranei persoanelor private de libertate, precum și pentru furajarea animalelor.  
(la 07-03-2011, Alin. (4) al art. 10 a fost introdus de pct. 3 al articolului unic din LEGEA nr. 11 din 1 martie 2011, publicată în MONITORUL OFICIAL nr. 158 din 4 martie 2011. )(5) Condițiile și procedurile privind transmiterea fără plată a produselor prevăzute la alin. (4) se stabilesc prin ordin al ministrului justiției.  
(la 07-03-2011, Alin. (5) al art. 10 a fost introdus de pct. 3 al articolului unic din LEGEA nr. 11 din 1 martie 2011, publicată în MONITORUL OFICIAL nr. 158 din 4 martie 2011. )  
  
Articolul 11  
(1) Pentru asigurarea aprovizionării militarilor în termen, elevilor și studenților militari cu unele produse alimentare și mărfuri de stricta necesitate, contra cost, unitățile militare din subordinea instituțiilor publice prevăzute la art. 1 pot înființa, în incinta acestora, puncte de desfacere.(2) Sumele necesare punctelor de desfacere pentru procurarea mărfurilor prevăzute la alin. (1) se pun la dispoziție acestora sub forma de avansuri din creditele bugetare. Valoarea mărfurilor existente în stoc la 31 decembrie, achiziționate din aceste credite, se reportează în anul următor.(3) În cadrul creditelor bugetare aprobate, suma necesară funcționarii punctelor de desfacere și criteriile de acordare a acesteia se stabilesc de către miniștrii sau conducătorii instituțiilor publice prevăzute la art. 1.(4) Produsele și mărfurile aprovizionate se vor desface la prețurile la care au fost achiziționate.  
  
Articolul 12  
(1) Sumele încasate potrivit prevederilor art. 4 alin. (2), art. 6 alin. (4), art. 7 și art. 10 alin. (3) se vor utiliza de către instituțiile publice prevăzute la art. 1 pentru procurarea alimentelor și furajelor necesare, în condițiile prevăzute de prezenta ordonanța.(2) Sumele încasate potrivit prevederilor art. 10 alin. (3) se pot utiliza și pentru achiziționarea materialelor, obiectelor de inventar și serviciilor necesare desfășurării activităților de producție în gospodăriile agrozootehnice.(3) Sumele provenite din valorificarea ambalajelor produselor agroalimentare se pot utiliza de către instituțiile publice prevăzute la art. 1 și pentru reconstituirea creditelor aprobate cu aceasta destinație.  
  
Articolul 13  
(1) Prevederile prezentei ordonanțe intra în vigoare începând cu luna iulie 1994.(2) Decretul-lege nr. 101 din 21 martie 1990, precum și orice alte dispoziții contrare prevederilor prezentei ordonanțe se abroga cu aceeași data.

**INSTRUCŢIUNI din 25 februarie 2012  
privind funcţiile de gestionar, constituirea de garanţii, răspunderea gestionarilor, predarea-primirea gestiunilor şi gestionarea bunurilor în Ministerul Apărării Naţionale**

|  |  |
| --- | --- |
| **EMITENT** | ** MINISTERUL APĂRĂRII NAŢIONALE** |

**Publicat în  MONITORUL OFICIAL nr. 153 din 7 martie 2012**

**Capitolul II Condiţii privind ocuparea funcţiilor de gestionar**  
  
Articolul 4  
  
Pot fi numite/încadrate în funcţii de gestionar persoanele care au împlinit vârsta de 21 de ani, au absolvit studiile prevăzute în fişa postului şi au cunoştinţele necesare pentru a îndeplini această funcţie.  
  
Articolul 5  
  
(1) Nu poate fi gestionar cel condamnat pentru săvârşirea vreuneia dintre infracţiunile prevăzute în anexa la Legea nr. 22/1969 privind angajarea gestionarilor, constituirea de garanţii şi răspunderea în legătură cu gestionarea bunurilor agenţilor economici, autorităţilor sau instituţiilor publice, cu modificările ulterioare, chiar dacă a fost graţiat.  
(2) Nu poate fi angajat sau numit în funcţia de gestionar cel aflat în curs de urmărire penală sau de judecată pentru săvârşirea vreuneia dintre infracţiunile prevăzute în anexa la Legea nr. 22/1969, cu modificările ulterioare.  
(3) Dacă în cursul urmăririi penale, al judecăţii sau după condamnare a intervenit amnistia, cel care a săvârşit vreuna dintre infracţiunile prevăzute în anexa la Legea nr. 22/1969, cu modificările ulterioare, nu poate fi gestionar timp de 2 ani de la data intervenirii amnistiei. Cel căruia i s-a suspendat condiţionat executarea pedepsei nu poate fi gestionar în cursul termenului de încercare şi 2 ani de la expirarea acestui termen.  
(4) Prin săvârşirea infracţiunii se înţelege comiterea oricăreia dintre faptele prevăzute în anexa la Legea nr. 22/1969, cu modificările ulterioare, pe care legea le pedepseşte ca infracţiune consumată sau ca tentativă, precum şi participarea la comiterea acestora ca autor, instigator ori complice.  
  
Articolul 6  
  
Unităţile militare ale căror funcţii de gestionar prevăzute în statele de organizare urmează să fie încadrate cu personal civil contractual au obligaţia de a solicita, prin structura de personal, instituţiilor abilitate ale Ministerului Administraţiei şi Internelor documente din care să rezulte situaţia antecedentelor penale ale candidaţilor.  
  
Articolul 7  
  
(1) Nu pot fi numite/încadrate în funcţii de gestionar sau nu pot îndeplini temporar, prin delegare de competenţă ori împuternicire, funcţii de gestionar persoanele care au atribuţii privind:  
a) conducerea contabilităţii cantitativ-valorice pentru conţinutul gestiunii respective;  
b) controlul gestiunilor respective;  
c) acordarea vizei de control financiar preventiv propriu;  
d) certificarea regularităţii documentelor justificative privind operaţiuni economico-financiare.  
(2) Nu pot efectua operaţii de primire, păstrare şi eliberare de bunuri:  
a) comandanţii/şefii unităţilor militare;  
b) personalul cu atribuţii de audit;  
c) personalul din domeniul prevenirii şi investigării corupţiei şi fraudelor;  
d) contabilii.

**Capitolul III Garanţii şi răspunderi**  
  
  
Articolul 8  
  
(1) Personalul militar şi personalul civil contractual numit/încadrat în funcţii de gestionar au obligaţia de a constitui o garanţie în numerar.  
(2) De asemenea, au obligaţia de a constitui garanţie în numerar şi persoanele care ocupă funcţiile prevăzute în anexa nr. 2.  
(3) Nu sunt obligate să constituie garanţie în numerar persoanele:  
a) care gestionează temporar bunuri materiale, mijloace băneşti sau alte valori până la încadrarea unui gestionar, dar nu mai mult de 60 de zile;  
b) care primesc bunuri materiale pentru a le folosi în îndeplinirea atribuţiilor de serviciu.  
  
Articolul 9  
  
Pe timpul stării de urgenţă, stării de asediu, stării de mobilizare sau al stării de război, gestionarii nu constituie garanţii în numerar.  
  
Articolul 10  
  
(1) Constituirea garanţiei în numerar se face, în mod obligatoriu, prin contract încheiat în scris, prin grija structurii de personal, după numirea/încadrarea în funcţia de gestionar a militarului sau personalului civil contractual, conform modelului prevăzut în anexa nr. 3.  
(2) Contractul prevăzut la alin. (1) se înregistrează la compartimentul documente clasificate şi se păstrează la structura financiar-contabilă.  
  
Articolul 11  
  
(1) Cuantumul garanţiei în numerar pentru fiecare funcţie de gestionar şi pentru alte persoane care mânuiesc bunuri este stabilit în listele din anexele nr. 1 şi 2.  
(2) Pentru stabilirea cuantumului garanţiei în numerar se utilizează ca bază de calcul solda netă a funcţiei de bază/salariul de bază net, prevăzută/prevăzut de legislaţia în vigoare.  
(3) Reducerea garanţiei stabilite sau scutirea de garanţie, în cazuri justificate, se aprobă de comandanţii/şefii eşalonului superior de resortul căruia sunt gestiunile respective.  
(4) Garanţia în numerar, în cuantumul stabilit, se constituie prin reţineri lunare de 1/10 din baza de calcul.  
  
Articolul 12  
  
(1) Sumele reţinute pentru constituirea garanţiei se depun de unitatea militară la o bancă nominalizată de gestionar şi agreată de unitatea militară.  
(2) Modalităţile privind depunerea, retragerea sumelor, schimbul de informaţii, precum şi formularistica necesară operaţiunilor specifice se stabilesc cu entitatea bancară, avându-se în vedere restricţiile şi termenele impuse de cadrul legislativ în vigoare.  
(3) Indiferent de unitatea bancară aleasă, condiţiile de depunere a sumelor reprezentând garanţiile gestionarilor trebuie să permită, în orice moment, obţinerea unei diferenţe pozitive între dobândă ori alte sume acordate pentru sumele depuse şi comisioane sau orice alte reţineri ori deduceri din sumele depuse.  
(4) Diferenţele pozitive se utilizează pentru constituirea garanţiei în numerar şi aparţin persoanei care a constituit garanţia.  
  
Articolul 13  
  
Pentru restituirea garanţiei în numerar, în funcţie de modalităţile concrete alese pentru depozitare, unităţile militare sunt obligate ca, în termen de maximum 10 zile lucrătoare de la data finalizării predării funcţiei de gestionar, să efectueze plata în numerar sau prin transfer bancar ori să emită o comunicare către bancă din care să rezulte că titularul are dreptul să ridice garanţia în situaţia în care nu a cauzat o pagubă sau când paguba a fost acoperită în întregime.  
  
Articolul 14  
  
(1) În situaţia în care gestionarul a produs o pagubă în gestiune ce nu poate fi acoperită integral în termen de o lună de la data emiterii titlului executoriu definitiv, prin reţineri din veniturile pe care le realizează gestionarul respectiv, unitatea militară trebuie să ia măsuri de folosire a garanţiei în numerar constituite pentru acoperirea pagubei.  
(2) Dacă garanţia a fost folosită parţial sau în întregime de către unitatea militară pentru a se despăgubi, după acoperirea totală a pagubei, se iau măsuri de reconstituire a garanţiei în numerar, începând cu luna următoare, prin reţineri în cote de 1/3 din baza de calcul stabilită potrivit art. 11 alin. (2).  
  
Articolul 15  
  
Pentru orice modificare a bazei de calcul, garanţia în numerar se recalculează, iar eventualele reţineri pentru actualizarea acesteia urmează să se efectueze începând cu luna următoare celei în care a avut loc modificarea, potrivit prevederilor art. 11 alin. (4).  
  
Articolul 16  
  
În caz de mutare/transferare a gestionarului în altă unitate militară, într-o funcţie pentru care este prevăzută obligaţia de a constitui o garanţie în numerar, unitatea militară unde este constituită garanţia are obligaţia să vireze celeilalte unităţi militare, la solicitarea scrisă a acesteia, în termen de maximum 30 de zile calendaristice de la primirea ordinului de numire, sumele reţinute drept garanţie în numerar pentru persoana respectivă.  
  
Articolul 17  
  
(1) Şeful compartimentului financiar-contabil al unităţii militare este obligat să calculeze şi să verifice cuantumul garanţiei pentru fiecare funcţie pentru care se constituie garanţie.  
(2) Activităţile prevăzute la alin. (1) se efectuează în următoarele situaţii:  
a) la luarea în primire a funcţiei de către şeful compartimentului financiar-contabil;  
b) la primirea ordinului de numire în funcţia pentru care se constituie garanţie;  
c) la începutul fiecărui exerciţiu financiar;  
d) la reorganizarea gestiunilor;  
e) odată cu modificări ale soldei, respectiv salariului.  
  
Articolul 18  
  
Personalul militar şi personalul civil contractual răspund material pentru pagubele produse în gestiuni, pentru fapte ce nu constituie infracţiuni, potrivit prevederilor Legii nr. 22/1969, cu modificările ulterioare, ale Ordonanţei Guvernului nr. 121/1998 privind răspunderea materială a militarilor, aprobată prin Legea nr. 125/1999, precum şi ale Instrucţiunilor privind răspunderea materială a militarilor şi salariaţilor civili din Ministerul Apărării Naţionale, aprobate prin Ordinul ministrului de stat, ministrul apărării naţionale, nr. M.5/1999\*) pentru aplicarea prevederilor Ordonanţei Guvernului României nr. 121 din 28.08.1998 privind răspunderea materială a militarilor, cu modificările şi completările ulterioare.  
---------Notă \*) Ordinul ministrului de stat, ministrul apărării naţionale, nr. M.5/1999 nu a fost publicat în Monitorul Oficial al României, Partea I, deoarece avea ca obiect reglementări din sectorul de apărare a ţării şi securitate naţională.  
  
Articolul 19  
  
Persoanele numite/încadrate în funcţiile prevăzute la art. 2 alin. (1) şi art. 3 alin. (1) răspund, potrivit legii penale, pentru infracţiunile săvârşite, iar pentru crearea de plusuri în gestiune prin mijloace frauduloase şi nedeclararea în scris a plusurilor din gestiune, potrivit prevederilor Legii nr. 22/1969, cu modificările ulterioare.

**Capitolul IV Predarea-primirea gestiunii**  
  
  
Articolul 20  
  
(1) Predarea-primirea gestiunii se desfăşoară în următoarele situaţii:  
a) la eliberarea/numirea din/în funcţie, suspendarea din funcţie sau trecerea în rezervă ori direct în retragere a personalului militar, precum şi la încetarea contractului individual de muncă al personalului civil contractual;  
b) atunci când gestionarul nu mai întruneşte cerinţele legale prevăzute pentru a deţine calitatea de gestionar.  
(2) Activitatea de predare-primire a gestiunii se organizează astfel încât să nu perturbe desfăşurarea normală a activităţii unităţii militare.  
  
Articolul 21  
  
(1) Activitatea de predare-primire a gestiunii se desfăşoară numai după înscrierea acesteia în ordinul de zi pe unitate, în cuprinsul căruia se precizează, în mod obligatoriu, următoarele:  
a) gestiunea care se predă;  
b) numele, prenumele, gradul şi funcţia predătorului şi primitorului;  
c) data şi locul începerii activităţii de predare-primire;  
d) perioada activităţii de predare-primire;  
e) ordinul de eliberare/numire din/în funcţie, de suspendare din funcţie, trecere în rezervă/retragere sau actul administrativ de încetare a contractului individual de muncă;  
f) componenţa comisiei de inventariere a gestiunii, din care trebuie să facă parte şi primitorul gestiunii sau persoana nominalizată de comandantul/şeful unităţii militare pentru a lua în primire gestiunea respectivă;  
g) persoana din unitatea militară care supraveghează şi/sau îndrumă activitatea, după caz;  
h) persoanele şi mijloacele care se pun la dispoziţie pentru facilitarea activităţii de predare-primire.  
(2) Comandanţii/Şefii unităţilor militare au obligaţia să dispună măsurile adecvate desfăşurării în condiţii optime a activităţii de predare-primire a gestiunilor, în conformitate cu prevederile actelor normative în vigoare.  
(3) Pe timpul desfăşurării activităţilor de predare-primire se evită mişcările de bunuri aflate în evidenţa contabilă a gestiunii respective, iar în situaţii deosebite, când acestea nu se pot amâna, se limitează la strictul necesar.  
  
Articolul 22  
  
(1) În situaţii deosebite, când, din motive obiective, gestionarul nu poate desfăşura personal predarea gestiunii, acesta are dreptul să propună, prin raport personal, comandantului/şefului unităţii militare o altă persoană din aceeaşi unitate militară care consimte să îl reprezinte, denumită în continuare reprezentant.  
(2) Raportul personal al gestionarului, cu avizul favorabil al comandantului/şefului unităţii militare, se înregistrează la compartimentul documente clasificate al unităţii militare.  
(3) În cazul în care comandantul/şeful unităţii militare, din motive întemeiate, nu este de acord cu persoana desemnată ca reprezentant, gestionarul desemnează o altă persoană.  
(4) În ordinul de zi pe unitate se consemnează faptul că activitatea de predare a gestiunii respective nu se execută de către gestionarul titular, ci de către reprezentantul desemnat.  
(5) Reprezentantului i se aduc în scris la cunoştinţă data, ora, locul unde urmează să se desfăşoare activitatea de predare-primire şi termenul-limită pentru finalizarea acesteia.  
  
Articolul 23  
  
Dacă gestionarul sau reprezentantul desemnat de gestionar nu se prezintă la data, ora şi locul unde urmează să înceapă/să se desfăşoare activitatea de predare-primire, comandantul/şeful unităţii militare desemnează, prin ordin de zi pe unitate, o altă persoană pentru executarea operaţiunii de predare, în numele gestionarului.  
  
Articolul 24  
  
(1) În situaţii excepţionale care impun predarea gestiunii, cum ar fi cazuri de boală, deces, detaşări, treceri în rezervă, fără să fie numit un alt gestionar, comandantul/şeful unităţii militare numeşte, prin ordin de zi pe unitate, o persoană, militar sau personal civil contractual, căreia i se predă gestiunea.  
(2) Perioada de gestionare a bunurilor de către o persoană care înlocuieşte temporar un gestionar nu poate depăşi 60 de zile, timp în care comandantul/şeful unităţii militare ia măsuri pentru numirea/încadrarea unui gestionar.  
  
Articolul 25  
  
(1) La predarea-primirea gestiunii participă, ca delegat, un reprezentant al structurii care are în responsabilitate bunurile, numit de comandantul/şeful unităţii militare.  
(2) La predarea-primirea gestiunii de subunitate participă comandantul/şeful subunităţii, iar la subunităţile izolate participă şeful nemijlocit al gestionarului.  
  
Articolul 26  
  
(1) La orice predare-primire a gestiunii sau reorganizare de gestiune se execută obligatoriu operaţiunea de inventariere a gestiunii respective.  
(2) Activitatea de predare-primire a gestiunii se desfăşoară în două etape distincte:  
a) etapa de pregătire;  
b) etapa de predare-primire propriu-zisă.  
  
Articolul 27  
  
(1) În etapa de pregătire, predătorului îi revin următoarele sarcini:  
a) definitivarea mişcărilor de bunuri în curs de execuţie şi perfectarea documentelor justificative;  
b) înregistrarea la zi în contabilitate şi în evidenţa operativă a tuturor documentelor justificative ale intrărilor de bunuri şi stabilirea soldului scriptic la fiecare cont;  
c) confruntarea datelor din contabilitate cu cele din evidenţa operativă şi clarificarea eventualelor neconcordanţe;  
d) sortarea şi aşezarea grupată a bunurilor materiale din depozite şi magazii după denumiri, sorturi, dimensiuni şi etichetarea lor, precizându-se unitatea de măsură, codul şi starea calitativă cu privire la acele bunuri.  
(2) În etapa de pregătire, primitorul are obligaţia să studieze actele normative ce reglementează activitatea de gestionare a bunurilor, pentru a cunoaşte sarcinile şi responsabilităţile ce îi revin în noua funcţie.  
  
Articolul 28  
  
(1) Etapa de predare-primire propriu-zisă constă în:  
a) inventarierea gestiunii şi întocmirea tuturor documentelor referitoare la executarea inventarierilor;  
b) prezentarea şi explicarea tuturor particularităţilor privind gestiunea;  
c) întocmirea şi semnarea procesului-verbal de predare-primire.  
(2) Operaţiunea de predare-primire se consideră încheiată după semnarea procesului-verbal de predare-primire de către persoana care a luat în primire gestiunea respectivă.  
(3) Din momentul încheierii operaţiunii de predare-primire primitorul dobândeşte calitatea de gestionar, precum şi toate drepturile şi obligaţiile ce decurg din această calitate.  
(4) Pe întreaga durată a activităţii de predare-primire a gestiunii, magaziile se sigilează atât cu sigiliul predătorului, cât şi cu cel al primitorului.  
(5) Dacă pe timpul operaţiei de predare-primire se impun mişcări de bunuri, acestea se efectuează de persoana care predă, cu acordul scris al persoanei ce urmează să ia în primire gestiunea respectivă.  
(6) Acordul prevăzut la alin. (5) constă în contrasemnarea de către primitor a documentelor în baza cărora se efectuează mişcările respective.  
(7) Procesul-verbal de inventariere nu poate substitui procesul-verbal de predare-primire, ci constituie anexă a acestuia.  
  
Articolul 29  
  
(1) Procesul-verbal de predare-primire trebuie să cuprindă următoarele elemente:  
a) denumirea unităţii militare la care s-a executat operaţia de predare-primire;  
b) data încheierii, gradul, numele şi prenumele gestionarilor care predau-primesc, precum şi ale persoanei/membrilor comisiei care a/au participat/asistat la această operaţie;  
c) perioada îndeplinirii funcţiei de gestionar de către predător;  
d) numărul şi data ordinului de eliberare/numire din/în funcţie, de suspendare din funcţie, trecere în rezervă/retragere sau ale actului administrativ de încetare a contractului individual de muncă şi ale ordinului de zi pe unitate prin care s-a dispus efectuarea predării-primirii gestiunii;  
e) perioada activităţii de predare-rimire;  
f) modul în care au fost administrate, depozitate, conservate şi păstrate bunurile, precum şi modalitatea în care este asigurată securitatea acestora;  
g) modalităţile de constatare pe teren a existentului - numărare, măsurare, cântărire, cubaj -, indicându-se nominal bunurile la care constatarea s-a făcut prin alte metode - în ambalaje originale, calcule tehnice;  
h) bunurile ce nu aparţin unităţii militare, pentru care s-au întocmit liste de inventariere separate şi care s-au trimis unităţilor în cauză, cu indicarea numărului de înregistrare al scrisorilor şi a datelor când au fost expediate;  
i) procesul-verbal de inventariere şi listele de inventariere anexate la acesta, care se semnează, pe fiecare filă, de predător şi de primitor şi se certifică, pentru exactitate, de persoana care a participat/asistat la inventariere sau de membrii comisiei de inventariere;  
j) cauzele principale care au determinat plusurile/lipsurile constatate.  
(2) În procesul-verbal de predare-primire se mai înscriu documentele de evidenţă operativă, precum şi alte documente ce s-au predat-primit, specificându-se numărul de file şi numerele de înregistrare.  
(3) Într-un capitol separat al procesului-verbal de predare-primire se menţionează problemele litigioase asupra cărora urmează să se ia hotărâri de către persoana care are competenţe de soluţionare.  
(4) Procesul-verbal de predare-primire se semnează de gestionarul predător sau de persoana care îl înlocuieşte, în condiţiile art. 22, 23 sau 24, după caz, şi de gestionarul primitor, pe fiecare filă, precum şi de persoanele/comisia care au/a participat la operaţia de predare-primire şi se vizează de către locţiitorul comandantului/şefului unităţii militare care are în subordine structura ce gestionează bunurile.  
  
Articolul 30  
  
Comandantul/Şeful unităţii militare aprobă procesul-verbal de predare-primire, înscrie formula: "Data......... Aprob.........." şi hotărăşte, după caz:  
a) înregistrarea în contabilitate şi în evidenţa operativă, în coloana "primiri", a plusurilor constatate în gestiune;  
b) efectuarea cercetării administrative privind lipsurile şi diferenţele de stare calitativă constatate, conform prevederilor legale.  
  
Articolul 31  
  
(1) Procesul-verbal de predare-primire se întocmeşte într-un singur exemplar şi se înregistrează la compartimentul documente clasificate.  
(2) În situaţia în care, cu ocazia predării-primirii, rezultă plusuri şi/sau minusuri, procesul-verbal de predare-primire se întocmeşte în două exemplare, care au următoarea destinaţie:  
a) primul exemplar se predă compartimentului de care aparţine gestiunea, care îl anexează la documentele de gestiune;  
b) al doilea exemplar, care conţine hotărârea comandantului/şefului unităţii militare, constituie actul de sesizare pentru efectuarea cercetării administrative.  
(3) După finalizarea activităţii de predare-primire şi verificarea concordanţei datelor din contabilitate şi din evidenţa operativă cu datele din procesul-verbal de predare-primire, conturile din fişele de magazie se barează cu o linie albastră vizibilă, sub ultima operaţiune, după care se certifică exactitatea soldurilor, prin semnătura predătorului şi primitorului.  
(4) Predătorului i se comunică numărul la care a fost înregistrat şi fila din dosarul în care a fost clasat procesul-verbal de predare-primire, spre a-l putea identifica cu uşurinţă, la nevoie.  
(5) Gestionarii sunt obligaţi să refuze predarea-primirea gestiunii dacă nu se efectuează inventarierea sau dacă procesul-verbal de predare-primire nu se întocmeşte în condiţiile stabilite prin prezentele instrucţiuni.  
  
Articolul 32  
  
În cazul predării-primirii de bunuri care au caracteristici pentru a căror verificare gestionarul primitor nu are cunoştinţele necesare, la cererea acestuia, comandantul/şeful unităţii militare are obligaţia de a asigura asistenţa tehnică de specialitate printr-un specialist din cadrul unităţii militare, de la alte unităţi militare sau de la eşalonul superior, pentru verificarea calitativă a bunurilor din gestiune.  
  
Articolul 33  
  
Predarea-primirea funcţiei de administrator de cazarmă se desfăşoară sub supravegherea şi coordonarea persoanei/comisiei din unitatea militară, numită prin ordin de zi, cu participarea reprezentantului centrului de domenii şi infrastructuri/centrului de cartiruire trupe şi administrare cazărmi/serviciului de administrare cazărmi/similar în a cărui zonă de responsabilitate se află cazarma/cazărmile.  
  
Articolul 34  
  
La primirea gestiunii, contabilul-şef are obligaţia să înmâneze gestionarului primitor o fişă cu specimene de semnături aparţinând persoanelor care, potrivit prevederilor legale, au dreptul să semneze acte de primire şi eliberare a bunurilor sau să acorde viza de control financiar preventiv.

**Capitolul V Drepturile şi obligaţiile gestionarului privind primirea, păstrarea şi eliberarea bunurilor**  
  
  
Articolul 35  
  
(1) Gestionarul are dreptul să solicite constituirea comisiei de recepţie în următoarele cazuri:  
a) când bunurile materiale sosesc fără documente de însoţire;  
b) când bunurile materiale primite nu corespund cantitativ sau calitativ cu datele înscrise în documentele de însoţire;  
c) când bunurile sosesc fără însoţitor, pe răspunderea operatorului de transport.  
(2) Comisia de recepţie este obligată să înscrie în procesul-verbal de recepţie toate constatările sale privind cantitatea şi calitatea bunurilor materiale, precum şi starea ambalajelor recepţionate, indicând totodată cauzele deficienţelor şi diferenţelor faţă de datele din documentele de însoţire, precum şi propunerile sale.  
  
Articolul 36  
  
(1) În situaţia în care gestionarul lipseşte, din orice motive, iar activitatea gestionară nu se poate întrerupe până la revenirea gestionarului la serviciu sau până la preluarea gestiunii de către un nou gestionar, activităţile privind primirea, păstrarea şi eliberarea de bunuri se execută de către o persoană din aceeaşi unitate militară, delegată de gestionar să îl înlocuiască, cu aprobarea comandantului/şefului unităţii militare respective şi consemnarea în ordinul de zi pe unitate.  
(2) Suplinirea gestionarului care lipseşte prin delegatul său sau prin comisie nu poate depăşi termenul de 60 de zile.  
(3) Când gestionarul lipseşte mai mult de 60 de zile se procedează la predarea-primirea funcţiei, în conformitate cu regulile stabilite la cap. IV.  
  
Articolul 37  
  
(1) Când gestionarul nu desemnează un delegat sau când delegatul său nu se prezintă ori când comandantul/şeful unităţii militare nu este de acord cu persoana desemnată, primirea, păstrarea şi eliberarea de bunuri se fac de către o comisie numită, prin ordin de zi pe unitate, de către comandantul/şeful unităţii militare, cu consultarea prealabilă a gestionarului respectiv.  
(2) Ridicarea cheilor în vederea intrării în spaţiile de depozitare a bunurilor materiale, primirea şi eliberarea de bunuri se fac de către persoana din comisie care a fost nominalizată în ordinul de zi pe unitate.  
(3) Orice operaţiune de primire şi/sau eliberare de bunuri se menţionează într-un proces-verbal, semnat de membrii comisiei.  
(4) După desfăşurarea operaţiunilor de primiri şi/sau eliberări de bunuri, cheile se depun în cutie sigilată la ofiţerul de serviciu pe unitate de către persoana care le-a ridicat.  
  
Articolul 38  
  
Gestionarul este obligat să cunoască şi să aplice prevederile Instrucţiunilor privind organizarea şi conducerea evidenţei cantitativ-valorice a bunurilor aflate în administrarea Ministerului Apărării Naţionale - la pace, aprobate prin Ordinul ministrului de stat, ministrul apărării naţionale, nr. M.8/1999\*), cu modificările şi completările ulterioare, referitoare la:  
a) organizarea şi conducerea evidenţei bunurilor materiale;  
b) intrarea şi ieşirea bunurilor în/din gestiune;  
c) întocmirea şi folosirea documentelor justificative privind distribuirea şi evidenţa bunurilor din gestiunea sa;  
d) înregistrarea plusurilor şi lipsurilor de bunuri.  
---------Notă \*) Ordinul ministrului de stat, ministrul apărării naţionale, nr. M.8/1999 nu a fost publicat în Monitorul Oficial al României, Partea I, deoarece avea ca obiect reglementări din sectorul de apărare a ţării şi securitate naţională.  
  
Articolul 39  
  
(1) Gestionarul este obligat să raporteze imediat, în scris, comandantului/şefului unităţii militare când constată că spaţiile de depozitare/păstrare a bunurilor nu prezintă condiţii corespunzătoare de siguranţă şi păstrare sau când constată existenţa unor indicii de violare a spaţiilor respective.  
(2) Comandantul/Şeful unităţii militare care a fost sesizat de gestionar sau a luat cunoştinţă nemijlocit de situaţiile prevăzute la alin. (1) este obligat să ia imediat măsurile ce se impun, potrivit regulamentelor şi legilor în vigoare.  
  
Articolul 40  
  
Gestionarul este obligat să raporteze imediat, în scris, comandantului/şefului unităţii militare când constată plusuri ori minusuri în gestiune, precum şi atunci când constată că bunurile materiale sunt depreciate, degradate sau distruse ori există pericolul ca acestea să ajungă în asemenea situaţii.  
  
Articolul 41  
  
(1) Gestionarul este obligat să raporteze, în scris, şefului structurii logistice când stocurile de bunuri materiale din gestiune au atins limitele cantitative maxime sau minime ori acestea sunt fără mişcare sau cu mişcare lentă, dacă în atribuţiile sale se prevede că trebuie să cunoască limitele cantitative şi dinamica mişcării bunurilor respective. Raportarea se execută la termenele stabilite de eşaloanele superioare.  
(2) Gestionarul este obligat să raporteze, în scris, comandantului/şefului unităţii militare despre bunurile materiale din gestiune a căror termen de valabilitate urmează să expire şi pentru care nu există posibilităţi de consum.  
(3) Şeful nemijlocit al gestionarului avizează raportul întocmit şi face propuneri comandantului/şefului unităţii militare de preschimbare/redistribuire/dare în folosinţă a bunurilor materiale prevăzute la alin. (1) şi (2), după caz.  
  
Articolul 42  
  
Pentru îndeplinirea atribuţiilor funcţionale, gestionarul are următoarele responsabilităţi:  
a) să asigure şi să îşi verifice zilnic existenţa şi păstrarea în condiţii de deplină securitate a bunurilor din gestiune;  
b) să asigure păstrarea bunurilor materiale conform prescripţiilor tehnice şi igienico-sanitare;  
c) să întocmească şi să predea la termenele stabilite documentele justificative privind distribuirea şi evidenţa bunurilor;  
d) să pregătească şi să prezinte comisiilor de inventariere bunurile aflate în gestiune;  
e) să conducă activitatea personalului subordonat, dacă este cazul;  
f) să respecte normele privind securitatea şi sănătatea în muncă, protecţia mediului, supravegherea tehnică, metrologia legală şi apărarea împotriva incendiilor;  
g) să participe la evacuarea, salvarea şi securitatea bunurilor din gestiune, în cazul unor incendii sau calamităţi naturale, conform planurilor de acţiune/intervenţie în aceste situaţii;  
h) să păstreze ordinea şi curăţenia în spaţiile de depozitare.  
  
Articolul 43  
  
Persoanelor care îndeplinesc funcţia de gestionar le sunt interzise:  
a) folosirea aparatelor şi a instrumentelor de măsurat care nu sunt verificate metrologic;  
b) distribuirea bunurilor pe bază de dispoziţii verbale sau provizorii, indiferent de calitatea celui care a dat asemenea dispoziţii, fără întocmirea documentelor de distribuţie legale;  
c) efectuarea oricăror mişcări de bunuri pe baza unor documente care nu sunt corect întocmite sau nu sunt semnate de persoanele în drept să ordone mişcarea respectivă.  
  
Articolul 44  
  
În situaţia în care atribuţiile de serviciu ale gestionarului includ şi vânzarea de mărfuri sau distribuţia unor bunuri materiale contra cost, acesta are următoarele obligaţii:  
a) respectarea preţurilor legal stabilite;  
b) distribuţia bunurilor numai după încasarea contravalorii acestora sau după intrarea în posesia documentelor legale care atestă depunerea acesteia la compartimentul financiar-contabil;  
c) respectarea regulilor generale de comerţ.  
  
Articolul 45  
  
(1) Accesul în spaţiile unde sunt păstrate/ depozitate bunurile este permis următoarelor categorii de personal:  
a) comandantului/şefului unităţii militare;  
b) locţiitorilor comandantului/şefului unităţii militare sau altor persoane care conduc nemijlocit compartimentul de aprovizionare-înzestrare de care aparţine gestionarul;  
c) persoanelor împuternicite în scris de comandantul/şeful unităţii militare pentru efectuarea de inventarieri parţiale sau totale, verificarea modului de păstrare a bunurilor, executarea cercetării administrative;  
d) membrilor comisiilor de inspecţii şi controale, pe bază de delegaţii scrise, semnate de comandanţii/şefii unităţii militare care au delegat comisiile sau persoanele respective;  
e) comandanţilor/şefilor eşaloanelor ierarhice superioare, în prezenţa comandantului/şefului unităţii militare sau a locţiitorului acestuia.  
(2) Accesul persoanelor prevăzute la alin. (1) în spaţiile unde sunt păstrate/depozitate bunurile este permis numai în prezenţa gestionarului sau a persoanei delegate de acesta/comisiei care îl înlocuieşte pe timpul absenţei sale.